REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Četvrta sednica Drugog redovnog zasedanja **(neredigovane i neautorizovane)**

Narodne skupštine Republike Srbije

(Drugi dan rada)

01 Broj 06-2/212-22

23. decembar 2022. godine

Beograd

(Sednica je počela u 10.15 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovani narodni poslanici, nastavljamo rad Četvrte sednicu Drugog redovnog zasedanja Narodne skupštine Republike Srbije u 2022. godini.

Na osnovu službene evidencije prisutno je 89 narodnih poslanika,

Radi utvrđivanja broja narodnih poslanika prisutnih u sali, molim sve da ubace svoje identifikacione kartice.

Konstatujem da je, primenom elektronskog sistema za glasanje, utvrđeno da je u sali prisutno 100 narodnih poslanika, odnosno prisutna su najmanje 84 narodna poslanika i da postoje uslovi za rad.

Obaveštavam vas da su sprečeni da sednici prisustvuju sledeći narodni poslanici: Zoran Tomić, Milica Nikolić, Uglješa Mrdić, Nevena Đurić, Jelena Jerinić i Biljana Đorđević.

Nastavljamo zajednički, načelni, jedinstveni pretres o predlozima akata iz tačka od 1. do 21. dnevnog reda.

Saglasno članu 90. stav 1. Poslovnika, obaveštavam vas da su pozvani da sednici prisustvuju: Ivica Dačić, prvi potpredsednik Vlade, ministar spoljnih poslova, dr Aleksandar Martinović, ministar državne uprave i lokalne samouprave, dr Mihailo Jovanović, ministar informisanja i telekomunikacija, Maja Popović, ministar pravde, Vukica Kužić i Gordana Veljović, izborni članovi Visokog saveta sudstva iz reda sudija, Maja Mačužić Puzić i Đorđe Dabić, državni sekretari, Ivana Savićević, pomoćnik ministra, Vladimir Vinš, pomoćnik ministra, Vladimir Cvetković, načelnik Odeljenja za međunarodno pravne poslove u Ministarstvu, Ivana Milinković, šef Odseka za sistem radnih odnosa u Sektoru za upravljanje ljudskim resursima u Ministarstvu, Lidija Lakčević Zivlavković, prvi savetnik u Odeljenju za međunarodno pravne poslove u Ministarstvu, Dejan Stojanović, Dragana Bećić i Maja Milenković, savetnici u ministarstvu.

Nastavljamo dalje po redosledu prijavljenih za reč.

Reč ima narodni poslanik Enis Imamović.

ENIS IMAMOVIĆ: Hvala, predsedniče.

Uvažene kolege i koleginice narodni poslanici, svaki put kada na dnevni red dođe neki zakon koji se tiče javnog servisa, gotovo isključivo se radi o tome da se uredi ili bolje rečeno obezbedi neko novo njegovo finansiranje. U prevodu - da im se da novac građana.

Svaki put kao predstavnik Bošnjaka postavljam pitanje - zbog čega bi građani Srbije, pripadnici bošnjačkog naroda, plaćali taksu RTS kada na tom javnom servisu ne mogu da dođu ni do jedne jedine informacije na svom maternjem bosanskom jeziku?

Ovde se radi o javnom servisu koji finansiraju svi građani, uključujući i Bošnjake. Pored toga što RTS nema ni jedne jedine sekunde informativnog programa na bosanskom jeziku, nema ni kulturno-zabavnog programa, a nije imalo čak ni nastave na daljinu na bosanskom jeziku za vreme „lok dauna“ zbog korone.

I, ne završava se ovde diskriminacija koju RTS sprovodi nad Bošnjacima, ona zapravo ide mnogo dalje i mnogo konkretnije. Na zahtev Bošnjačkog nacionalnog veća da se na osnovu Zakona o zaštiti prava i sloboda nacionalnih manjina osnuje redakcija na bosanskom jeziku na RTS, programski savet je odbijajući taj zahtev u obrazloženju svoje odluke za odbijanje otišao toliko daleko sa diskriminacijom da je čak negirao i postojanje bosanskog jezika kao maternjeg jezika Bošnjaka.

Negiranje jednog jezika kao osnovnog identitetskog elementa jednog narodna, zapravo znači i negiranje tog naroda, čitavog jednog naroda koji govori tim jezikom.

Zato ponovo pitam - zar neko zaista očekuje da mi danas svojim glasovima podržimo nastavak finansiranja ovog i ovakvog tzv. „javnog medijskog servisa svih građana Srbije“?

Ovim RTS nije samo prekršio zakoni Ustav ove zemlje, on je prekršio i univerzalna ljudska prava na kojima počiva čitav svet. Programski savet je na ovaj način prekršio i najgrublje član 6. i član 24. Zakona o zabrani diskriminacije, a prekršio je takođe i član 3. Evropske povelje o regionalnim i manjinskim jezicima, koje je Srbija usvojila u Narodnoj skupštini i kojim se, između ostalog, između 10 manjinskih jezika nedvosmisleno uređuje i korišćenje bosanskog jezika kao maternjeg jezika Bošnjaka.

Dakle, ovu diskriminaciju je potvrdila i Poverenica za zaštitu ravnopravnosti, koja je i izdala mišljenje sa preporukom u kojem je nedvosmisleno utvrđeno da je RTS izvršio diskriminaciju Bošnjaka u Srbiji. Da li je neko kažnjen zbog toga? Nije.

Da li je ta diskriminacija otklonjena? Nije. Dakle, Srbija je 2005. godine ratifikovala Evropsku povelju o regionalnim i manjinskim jezicima ovde u Narodnoj skupštini, donela taj zakon. Sada kada vidimo da taj RTS na najgrublji način krši zakone koje mi ovde donosimo, pitam vas, zar takav javni servis zaslužuje da mu se ovde da podrška za nove dvostruke namete na teret građana?

Sa druge strane, politički gledano, stranka iz koje ja dolazim SDA Sandžaka je od svog osnivanja parlamentarna stranka i mi na tom tzv. „javnom servisu“ nemamo ni jedan jedini minut, ni jedan jedini sekund gostovanja.

Da stvar bude još jasnija, kakav je odnos RTS prema SDA Sandžaka, izneću vam podatke iz jednog istraživanja jedne od predizbornih kampanja. Dakle, ta kampanja je pratila 15 dana ponašanja medija u predizbornoj kampanji i tzv. „javni servis“ je orkestrirano sprovodio dehumanizaciju i satanizaciju SDA Sandžaka, pa je za 15 dana, koliko je trajalo to praćenje u predizbornoj kampanji, na RTS objavljeno 217 negativnih priloga o SDA Sandžaka. Dakle, to je otprilike 15 negativnih priloga dnevno i to u sred izborne kampanje.

Podsetiću vas da se ovde radi o jednoj manjinskoj parlamentarnoj stranci o kojoj je u tom periodu emitovano više negativnih priloga nego o svim ostalim strankama zajedno, uključujući tzv. „velike stranke“.

Završavam, kao predstavnici Bošnjaka, naroda koji je na meti diskriminacije RTS-a i kao predstavnici političke partije koja je bila na meti medijske hajke, mi ovaj zakon nećemo podržati.

Pozvao bih i ostale predstavnike Bošnjaka u ovom parlamentu da uskrate podršku ovakvom zakonu sve dok se ne otkloni diskriminacija i ovakvo ponašanje tog tzv. „javnog medijskog servisa“. Izvinjavam se što sam odužio.

PREDSEDNIK: Hvala vam.

Po Poslovniku, Jahja Fehratović. Izvolite.

JAHJA FEHRATOVIĆ: Reklamiram član 108.

Prosto, izrečena je jedna neistinita stvar. Samo radi ispravke, možda kolega nju ni ne zna, u vreme pandemije, nastavu na bosanskom jeziku organizovalo je Ministarstvo obrazovanja, zajedno sa Maticom bošnjačkom, a u realizaciji sa Sandžak televizijom, tako da je snimana celokupna nastava za obrazovanje na bosanskom jeziku.

To je bio jedan ozbiljan projekat u kojem su bili učesnici svi u obrazovnom procesu i ne stoji jednostavno da nisu učenici imali nastavu, kao i svi ostali učenici, ali jeste realizovano od strane Ministarstva i Matice bošnjačke i Sandžak televizije. Hvala.

PREDSEDNIK: Hvala.

Priznajem da nisam obratio pažnju da li je bila pomenuta nastava, ali svakako, pretpostavljam, složićete se, nije razlog za primenu mera po Poslovniku. Mislim da je to obrazloženje u tom smislu jasno.

Da li treba Skupština da se izjasni?

(Jahja Fehratović: Ne.)

Ne treba.

Po Poslovniku, Enis Imamović.

ENIS IMAMOVIĆ: Samo radi javnosti, ovde je izrečena jedna neistina. Dakle, nije na RTS, na RTS, opet ponavljam, nije emitovana nastava na daljinu i to nije urađeno…

PREDSEDNIK: Samo ako je po Poslovniku, kažete koji član je sporan.

ENIS IMAMOVIĆ: To nije urađeno na zahtev Bošnjačkog nacionalnog veća.

Dakle, jedini organ manjinske samouprave u državi Srbiji je preskočen od strane RTS-a…

PREDSEDNIK: Gospodine Imamoviću, razumem da hoćete da reagujete na nešto, ali ako se bar javite po Poslovniku, ukažite bar na član ako je neki sporan, a nije.

ENIS IMAMOVIĆ: Dakle, povređen je član 104.

PREDSEDNIK: Hvala vam.

Reč ima Sanja Jefić Branković. Izvolite.

SANjA JEFIĆ BRANKOVIĆ: Poštovani predsedniče, ministre, članovi Vlade, koleginice i kolege narodni poslanici, kolege iz moje poslaničke grupe su tokom jučerašnjeg dana govorile o svim ovim zakonima koje mi danas imamo na dnevnom redu, pa ću se ja danas osvrnuti samo ukratko na zakon, na Predlog zakona o izmeni zakona o državnim službenicima.

Dakle, Zakon o državnim službenicima propisuje obavezu i to smo tokom jučerašnjeg dana i mogli da čujemo od strane ministra, propisuje obavezu sprovođenja javnog konkursa za prijem u radni odnos na određeno vreme zbog privremeno povećanog obima posla.

Poslednjim izmenama ovog zakona ova odredba je odložena, odnosno početak primene ove odredbe odložen je za 2023. godinu, koliko se ja sećam, a sa ciljem da se državni organi na vreme pripreme, odnosno da stvore listu kandidata koji su učestvovali u javnom konkursu i ispunili tražene uslove za izbor, ali nisu bili izabrani tom konkursnom postupku, kako bi se oni uključili u proces rada, a da ne bi ponovo sprovodili taj konkurs odnosno konkursni postupak od početka.

Moram da kažem da je još od trenutka kada je uvedena tzv. zabrana zapošljavanja 2013. godine donošenjem Zakona o načinu određivanja maksimalnog broja zaposlenih u javnom sektoru a zatim i kroz Uredbu o postupku za pribavljanje saglasnosti za prijem za stalno, što bi se reklo, mi imamo zaista i negativne, ali i pozitivne efekte jedne ovakve mere koju je država sprovela.

Što se tiče pozitivnih efekata možemo reći da je donekle usporen, da kažem, proces prijema za stalno u javnim službama, ali sa druge strane prema podacima u periodu od 2013. do 2019. godine samo šest posto je smanjen broj zaposlenih u javnim službama i mislim da tu još uvek ima dosta posla.

Ona jeste dala određene efekte u trenutku kada je ovaj zakon donet. Sada, pošto ova obaveza ne postoji, ona postoji samo u ograničenom obimu, ona i dalje sprečava da se sprovede jedna sveobuhvatna kadrovska kontrola, odnosno kontrola planiranja ljudskih resursa i upravo iz tog razloga je i podnet predlog da se primena ove odredbe odloži za naredne dve godine kako bi se omogućilo da se sastave te liste kandidata, odnosno da se na taj način ljudski resursi bolje planiraju.

Najpre, važno je pomenuti i činjenicu da je u Srbiji, koliko god se to činilo nelogično, broj zaposlenih u javnom sektoru znatno manji u odnosu na broj zaposlenih u javnom sektoru u predelu centralne i istočne Evrope, pa tako recimo u Srbiji na svakih 100 zaposlenih samo sedmoro radi u javnom sektoru.

Prema podacima Zavoda za statistiku 2016. godine Srbija je imala blizu 450 hiljada zaposlenih u državnom sektoru i imajući u vidu i to da pretendujemo da postanemo članica EU lično smatram da će se taj birokratski aparat povećavati, ne zbog toga što mi to tako želimo nego što ćemo morati da prilagodimo način svog rada, ali i institucije i službe koje će morati da rade kako bi usaglasile i svoje poslovanje, ali i svoju politiku sa politikom EU.

Mislimo da je ovaj predlog dobar i podržaćemo ga u danu kada se o njemu bude odlučivalo. Zahvaljujem.

PREDSEDNIK: Hvala.

Reč ima Đorđe Pavićević.

ĐORĐE PAVIĆEVIĆ: Hvala.

Ja ću preskočiti obraćanje jer nam je gospođa Božić juče uzela bez upozorenja vreme koje bi inače mogao da utrošim na drugi način, ali to ima veze i sa onim što ću pričati, ima veze i sa načinom na koji se ovde vodi Skupština i sa načinom na koji se vodi država. Prosto, na neki način se ne dozvoljava da se čuje drugačiji glas i samo ono što odgovara vladajućoj strukturi jeste ono što može da ima svoj prostor ili svoje mesto.

To, prosto, vidimo i u ovoj raspravi i na način na koji je ona vođena o zakonima o kojima je reč, jer je reč o dva vrlo važna stuba ove vlasti, jedan su mediji a drugi je stranačko zapošljavanje. Znači, kada je reč o medijima i kada je reč o finansiranju javnih servisa, konkretno u ovom slučaju, kao i Zakonu o državnim službenicima imamo potpuno identičan mehanizam na snazi. Znači, imamo mehanizam gde se svaki put produžava nekakvo v.d. stanje, produžava se stanje u kome mi u stvari ne poštujemo postojeći zakon, odnosno ozakonjujemo nepoštovanje postojećeg zakona. Ako pogledate koliko puta se od 2014. godine menjao zakon videćete u stvari da je to bilo 2014. 2017. 2018. 2020. godine, pa sada opet 2022. godine, a za javni servis svake godine imamo to produžavanje za godinu dana, načina finansiranja.

U čemu je problem? Problem je prosto u tome da se raspišu javni konkursi ili da se uredi stabilno finansiranje i predvidivost finansiranja javnog servisa, tako da ne zavisi od nečije odluke svake godine na kraju godine.

Znači, već dve, ali tačnije pet godina mi ne možemo da implementiramo zakon o državnim službenicima. Zašto? Zato što nemamo vremena da se raspišu javni konkursi za one koji su zaposleni na određeno vreme.

Juče smo na odboru recimo čuli opravdanje da je to zato što se uvodi novi sistem informisanja i novi sistem evidentiranja službenika, da je bila korona pa onda dve godine nije bilo normalno da se raspišu takvi konkursi.

Pretpostavljam da ćemo za dve godine slušati o tome da su bile velike suše, velika vrućina, klimatske promene i da onda nismo mogli da raspišemo te konkurse i da na neki način zaposlimo ili obezbedimo bolji položaj onim ljudima koji se zapošljavaju na takav način.

U plenumu je to opravdanje potpuno izostalo. Čuli smo opravdanje da je to zato da ljudi ne bi izgubili posao. Prosto je stvar odluke Vlade kakav će bit tajming, da li će sada u decembru na kraju godine poslati Predlog ovog zakona ili je mogla u septembru na primer da raspiše te javne konkurse pa ti ljudi ne bi izgubili posao.

Osim toga, kada se sprovedena reforma pravosuđa, kada je sprovedene optimizacija sudova 2.200 ljudi je izgubilo posao, a onda odjednom u novoj sistematizaciji je 1.900 dobilo radno mesto.

Znači, za tih 2.200 ljudi se nije postavio taj problem, ali ovde jeste. Prosto, ova Vlada neće da raspiše javne konkurse i to može da se vidi i po ostalim oblastima koliko imamo postavljenja koja su u v.d. stanju, a neka čak i do osam puta u istom v.d. stanju. Znači, protivzakonito.

Toliko od mene. Mislim da mi je isteklo vreme. Hvala vam.

PREDSEDNIK: Ne želite više da govorite?

ĐORĐE PAVIĆEVIĆ: Ne. Tamo je bilo da imam četiri minuta i 40 i nešto sekundi, ali ukoliko želite da mi vratite vreme koje je oduzela Sandra Božić koja je protiv Poslovnika to uradili, ja mogu da nastavim, jer ono što mi se čini da jeste problem…

PREDSEDNIK: Ako imate još nešto da kažete, da dovršite misao, možete. Znate da uvek može.

ĐORĐE PAVIĆEVIĆ: Hvala. Imam da kažem da dokaz da Vlada neće to da uradi jesu upravo ova v.d. stanja. Ukoliko pogledate istraživanje „Transparentnosti“ recimo koje je urađeno o tim stvarima više od 70% postavljenja bilo je protivzakonito, a samo 41% postavljenja je urađeno po konkursu. Znači, ostalo su ili v.d. stanja ili su upražnjena radna mesta.

Ono što bih ja apelovao jeste da mi to više ne radimo, da ova Skupština produžava to v.d. stanje, predložite nam i stabilan način finansiranja javnih servisa i raspišite javne konkurse da ne držimo ovo stanje u kome u stvari se reprodukuje stranačko zapošljavanje, a onda ćete nam govoriti o tome kako dobijate izbore na fer i slobodnim izborima. Hvala.

PREDSEDNIK: Sada ste završili? Dobro.

Vidite kako se, strašno kako ste rekli, vodi Skupština i strašno vodi država. Uvek dobijate više vremena, nego što vam sleduje.

Reč ima Zagorka Aleksić.

ZAGORKA ALEKSIĆ: Uvaženi ministre, poštovane koleginice i kolege.

Ja bih se osvrnula na Zakon o potvrđivanju Drugog dodatnog protokola, uz Konvenciju o visokotehnološkom kriminalu, o pojačanoj saradnji i otkrivanju elektronskih dokaza. Ovaj protokol je dopuna Konvencije o visokotehnološkom kriminalu koja je doneta 2001. godine i Prvom dodatnom protokolu koji je donet 2003. godine. Novi protokol je prilagođen izazovima sadašnjeg vremena i smatramo da je značajan za našu državu, zato što postoji povećana potreba za saradnjom između država koje su potpisnice ove konvencije.

Poslanička grupa JS će podržati ovaj zakon, zato što smatramo da će on unaprediti borbu protiv visoko tehnološkog kriminala koji je u porastu, ne samo kod nas, nego i u celom svetu.

Kada govorimo o visokotehnološkom kriminalu, naravno da on podrazumeva prostor ogromnih prevara i zloupotreba, međutim iz našeg posebnog tužilaštva, za visokotehnološki kriminal, navode da se najviše istražuju krivična dela, ugrožavanja sigurnosti, proganjanja i uznemiravanja.

U koliko se samo osvrnemo na godinu koja je iza nas, imamo više vrlo ilustrativnih primera visokotehnološkog kriminala. Možemo da se setimo samo lažnih dojava o bombama i one su se ticale i našeg aerodroma i letova i objekata, kao što su tržni centri i institucija, i ono što je najgore škola i fakulteta. Sve te lažne dojave bile su posledica vrlo organizovanog visokotehnološkog kriminala, međutim videli smo da je pre dva dana i uhapšeno jedno osumnjičeno lice.

Nažalost podaci pokazuju da su i deca žrtve visokotehnološkog kriminala i to je ogroman problem sa kojim se ovo društvo suočava i JS podržava napore, ozbiljne napore ove države da ovom problemu stane na put i pre samo, čini mi se par meseci smo imali uspešan nastavak akcije „Armagedon“, u kojoj je uhapšeno šest lica pod sumnjom da su izvršili krivično delo pedofilije.

Takođe, mislimo da ne smemo ignorisati da je sajber nasilje u uskoj vezi sa vršnjačkim nasiljem, koje je zastupljeno među maloletnim licima školskog uzrasta. Mnogo toga se sada prepoznaje, kao sajber nasilje i ovo je zaista jedna velika tema i toliko je novih termina, izraza koji su u vezi sa ovom temom, na primer „onlajn buling“, „fejmovanje“ i to su samo neki novi termini.

Videli smo da je radna grupa Ministarstva prosvete za sprečavanje nasilja dala preporuke i da će te preporuke definisati, kako su rekli do kraja meseca. Mere, što se tiče ovog pitanja su zaista nužne. Međutim, mi iz JS smatramo da je ključ rešavanja ovog problema u prevenciji, a ne u nekim strogim kaznama. Dakle, u prijavljivanju nasilja, u prevencije i u pomoći. Pomoć, kako deci koja su žrtve vršnjačkog nasilja, a tako i onoj deci koja ga vrše.

Ja bih pomenula i platformu „Čuvam te“, vrlo inkluzivna platforma i primer dobre prakse koja uključuje i rad sa decom. Naša država ima vrlo dobre okvire, međutim složićemo se da dodatnog rada na ovom polju nikada nije dovoljno.

Za ovaj, kao i za ostale zakone koji su na dnevnom redu, Vlada će imati podršku JS. Hvala vam.

PREDSEDNIK: Hvala.

Reč ima Nebojša Cakić.

NEBOJŠA CAKIĆ: Dame i gospodo, ajmo malo tišine, hajde saslušajte bar malo istine u ovom parlamentu.

Dakle, neko pametniji od mene, tako je slušajte gospodine Atlagiću, neko pametniji od mene je rekao da o vremenu na vlasti najbolje sudi vreme posle vlasti. Međutim, vi ste već 10 godina na vlasti, o vama već može da se govori šta ste radili, šta ste uradili.

Tema ovog zakona ili današnje rasprave, jeste suštinska, jeste TV pretplata. Da vas podsetim, upravo govorimo o istinama, vaš predsednik je rekao - ja nikada neću obmanjivati građane, 12 godina tvrdim da ću ukinuti pretplatu. I? Nije je ukinuo. Smislio je i rekao - evo daću vam privremeni zakon, ali znate kad, 2015. godine. Šta je privremeno u ovom zakonu? Deset godina je privremeni zakon. Nije on privremen on je trajan, kao što je trajno vaše bogaćenje, a trajno je siromašenje građana.

Kao, što je trajno da u vašoj zemlji, El Doradu, beže građani iz ove zemlje. Popis je pokazao sve, ja se izvinjavam građanima Srbije i građanima Leskovca, nije manje samo 18.330, nego je tačno 19.317. Da li znate koliko ima manje na jugu Srbije? Pedeset hiljada ljudi je manje po vašim zvaničnim podacima. Pa toliko nije stradalo ljudi ni u Prvom, ni u Drugom svetskom ratu, koliko ste ih vi isterali.

Nama ne trebaju nikakvi neprijatelji, vi ste najurili 50.000 ljudi sa juga Srbije. Kada dođu ratovi, i prvi i drugi, sada kada je bio rat na Kosovu, 30.000 iz Leskovca je podignuto, otišlo da brani Kosovo.

Gde su ti ljudi? E pa neće više da vas slušaju. Vi ovde pričate i lepo živite, a dole najsiromašniji sloj se bori svakog dana za opstanak. Neće više da vas ni slušaju, ni gledaju, traže hleba. Ne trebaju im stadioni i igara, samo im hleb treba.

Takođe, popis je pokazao da smo među državama sa najmanjim stepenom obrazovanja, među državama sa najkraćim životnim vekom. Gde su te vaše bolnice, najsavremeniji uređaji, gde su? Čemu to služi? Da živimo duže, ali mi ne živimo duže, nego živimo najkraće, znate zašto? Nije mali porez za zdravstvo, da znate. Četiri milijarde evra se potroši, a jel znate ko ih potroši. Sada izađite i pitajte da li znate ko troši te pare. Da li nekom od vas znači ime, ni ja ne znam, što vam je direktorka, Sanja Radojević Škodrić. Jel vam to ime znači nešto? Pet ili šest godina je v.d. direktor. Četiri milijarde žena troši, od nje zavisi zdravstvo, niko nema pojma gde je, ali para nigde. Para za lečenje naše dece nema. Para za pravljenje vakcina koje se vraćaju iz Leskovca, onog dana je vraćeno 6.500 vakcina koje mi pod znacima navoda proizvodimo, odnosno ubacujemo pare u privatne džepove.

Da li neko priča o tome na tom RTS-u zašto u Beogradu deca imaju pravo na besplatne udžbenike, na 6.000 dinara. Čekajte, mnogi gradovi su siromašniji. Ja potičem iz Leskovca, što ne znači da samo njemu treba, ali Leskovac je nasiromašniji grad po prosečnoj zaradi. Kome više treba, deci u Leskovcu ili deci u Beogradu? Ali baš vas briga. Vi samo razmišljate o sebi, o svojim džepovima, o svojim tajkunima i to Šapić nije uradio zbog Beograđana, nego je uradio da bi svom kumu napunio džepove.

Imam još toga mnogo da kažem, gospodine Jovanov, stavite ovo na vaš jutjub kanal, ali moram da završim. Hvala.

PREDSEDNIK: Kažu svi da ovo nije za jutjub kanal, ničiji.

Reč ima Tatjana Jovanović.

(Narodni poslanik Nebojša Cakić dobacuje sa mesta.)

Ako možete Cakiću da ne galamite, dobila je reč Tatjana Jovanović.

Jel mora svaki dan, na svakoj sednici? Malo vam je što vičete u mikrofon, nego morate i bez mikrofona.

(Nebojša Cakić: Pa da me čujete.)

TATJANA JOVANOVIĆ: Poštovani predsedavajući, uvaženi ministri sa saradnicima, poštovane kolege i pre svega poštovani građani Srbije, posebno mi je drago što u današnjem danu već u dva navrata razgovaramo o visokotehnološkom kriminalu koji predstavlja jedan od značajnijih zakona koji će poslanička grupa SPS usvojiti u danu za glasanje.

Ja ću se u svom izlaganju osvrnuti na Predlog zakona o potvrđivanju Drugog dodatnog protokola uz Konvenciju o visokotehnološkom kriminalu, o pojačanoj saradnji i otkrivanju elektronskih dokaza.

Živimo u digitalnom svetu koji je često virtuelan, u kome je komunikacija ubrzana i elektronski je raznolika.

Ova dinamika i povezanost mnogih elektronskih sistema u gotovo svim sektorima društva, ali i u našim ličnim životima, putem korišćenja društvenih mreža, imaju nesumnjive benefite, ali nose sa sobom i određene opasnosti, poput sve prisutnijeg sajber ili e-kriminala.

Obzirom na prethodno navedeno, dijapazon krivičnih dela visokotehno-loškog tipa veći je iz dana u dan. Zajednički imenitelj ovih krivičnih dela je upotreba interneta, računara ili drugih elektronskih uređaja.

Ova krivična dela mogu biti različita, počev od unošenja opasnih virusa, pokretanja upada, odnosno onesposobljavanja računarskih sistema, odbijanja bilo kakvog naloga računarskog korisnika, do lažnog identiteta, kojim se zloupotrebljavaju naši lični podaci, kartice, bankovni računi, krađa intelektualne svojine.

Sve češći su i govori mržnje, nažalost, ugrožavanje lične sigurnosti, ali i proizvodnja, stavljanje u promet, kao i distribucija pornografskog materijala, te sajber kriminal može i te kako predstavljati uvod za mnoga druga krivična dela, poput seksualnih delikata i poput obljuba nad maloletnim licima, što je od izuzetnog značaja.

Naša država je prepoznala ovu vrstu kriminala i Zakonom o organizaciji nadležnosti državnih organa za borbu protiv visokotehnološkog kriminala, sa poslednjim izmenama iz decembra 2009. godine, definisala je ova krivična dela i u sklopu Višeg javnog tužilaštva formirala je odeljenje za borbu protiv ove vrste kriminala, a u sklopu Multapa utemeljila je službu za borbu protiv istih.

Krivična dela koja se odnose na visokotehnološki kriminal regulisani su i Krivičnim zakonikom Republike Srbije, gde se između ostalih navode: oštećenja računarskih podataka i programa, računarska sabotaža, pravljenje i unošenje računarskih virusa, računarska prevara i neovlašćeno korišćenje računara ili računarskih mreža.

Ono što je takođe važno i na šta želim da ukažem jeste da je Vlada 2018. godine usvojila Strategiju za borbu protiv visokotehnološkog kriminala za period od 2019. do 2023. godine, kao i Akcioni plan za njeno sprovođenje. Strategija se u velikoj meri oslanja na međunarodno-pravni i međunarodno-strateški okvir i podrazumeva usklađivanje zakonodavstava sa pravnim poretkom EU i stvara institucionalni okvir kao osnovu pretpostavke u borbi protiv visokotehnološkog kriminala.

Strategija se bavila i najčešćim pojavnim oblicima ove vrste kriminala, te statističkim trendovima koji, nažalost, idu uzlaznom putanjom, od čega prednjače prikazivanja, pribavljanja i posedovanje pornografskog materijala, iskorišćavanja maloletnog lica za pornografiju, zloupotreba platnih kartica, ali i oštećenja računarskih podataka. Česte su i prevare sa emotivnim odnosima, gde se žrtva od strane izvršioca dovodi u zabludu i zloupotrebljava na različite načine. Posebno je opasna zloupotreba informaciono-komunikacionih tehnologija vezanih za terorizam i nasilni ekstremizam.

Ova Strategija je uspostavila kapacitete za operativne procedure i njihovo unapređenje. Predložila je specijalističku obuku kadrova, tehničku opremljenost i nove softverske alate.

Obzirom na to da se ovde radi o globalnom problemu, neophodna je saradnja na međunarodnom nivou, a na vladama država koje su potpisnice je da zaštiti društvo od kriminala, između ostalog, kroz delotvornu krivično-pravnu zaštitu i gonjenje.

Naša država je 2009. godine ratifikovala Konvenciju o visoko-tehnološkom kriminalu, o pojačanoj saradnji i otkrivanju elektronskih dokaza, koja je usvojena u Budimpešti 2001. godine, kao i Dodatni protokol s Konvencijom o visoko-tehnološkom kriminalu koja se odnosi i na inkriminisane radnje rasističke ksenofobične prirode počinjene preko računarskih sistema, koja je usvojena u Strazburu dve godine kasnije, tačnije 2003. godine. U svakodnevnom širenju dijapazona krivičnih dela ovog tipa kriminala postoji potreba za pojačanom i efikasnijom saradnjom između država.

Drugim dodatnim protokolom koji je predložen ovim zakonom, uz Konvenciju koja je naša tema danas, između ostalog, uspostavljaju se i dodatni alati, koji će omogućiti dodatnu uzajamnu pomoć i druge oblike saradnje u prikupljanju elektronskih dokaza i brzog reagovanja, posebno u kriznim situacijama.

Iz svega navedenog, mišljenja smo da će zakon takođe unaprediti i preventivni i proaktivni pristup, kako podizanja nivoa svesti javnosti, tako i javnih vlasti. Takođe će unaprediti saradnju između privatnog i javnog sektora i civilnog društva, unaprediti saradnju u pogledu sprečavanja seksualne eksploatacije dece, maloletnih lica i unaprediti međunarodnu i regionalnu saradnju.

Sada ću se kratko osvrnuti na zdravstveni sistem, koji predstavlja jedan od najvažnijih sistema naše države i države uopšte, s obzirom da smo u ekspozeu uvažene premijerke, gospođe Ane Brnabić, u delu koji se tiče uređenja zdravstvenog sistema, na listi prioriteta dobili informaciju da će digitalizacija zapravo predstavljati prvi značajan korak u reformi zdravstva.

Digitalizacija zdravstvenog sistema će svakako biti veliki benefit za same pacijente, s obzirom da je uvođenje elektronskog kartona, elektronskog recepta, kao i upućivanje od strane ordinirajućih lekara praktično postalo digitalno. Kontrola rada lekara će moći da bude sprovedena, tako da ćemo imati uvid o tome ko i koliko radi, odnosno koliko ispunjava normative koje mu je resorno ministarstvo propisalo. To može biti svakako uvod u to da li će lekari koji ne ispunjavaju norme moći da dobiju upravo i mogućnost da rade u privatnoj praksi.

Ono što je posebno bitno, transfer novca od fondova ka ustanovama koje pružaju zdravstvene usluge biće svakako transparentniji, s obzirom da se u novije vreme koristi „di-er-dži“ sistem, pri čemu trošenje određenih bolničkih resursa koji se tiču određenih sindromskih sistema zapravo iziskuje istu količinu novca.

Međutim kada govorimo o digitalizaciji zdravstva, moramo fokus staviti na zaštitu ovog sistema, s obzirom da svaki zdravstveni karton poseduje čitav niz informacija, počev od onih koje su lične prirode, pa do onih koje sadrže zdravstvene informacije i u tom smislu pristup elektronskom kartonu mora biti jasno definisan.

Takođe se postavljaju određena pitanja – šta ako pred sobom imamo pacijenta koji je psihotropnom terapijom ili zloupotrebljava lekove, narkotike i ostale psihoaktivne supstance, da li ta informacija automatski treba da dođe do lekara koji se bavi medicinom rada i koji izdaje zdravstveno uverenje po različitom osnovu?

Sve u svemu, mi smo spremni da usvojimo ovaj zakon i sve ove zakone koji su bili u objedinjenoj raspravi i nadamo se da je ovo jedan od prvih i vrlo značajnih koraka da nastavimo u pravom smeru. Hvala.

PREDSEDNIK: Hvala vam.

Poštovani narodni poslanici, saglasno članu 27. i članu 87. st. 2. i 3. Poslovnika, obaveštavam vas da ćemo danas raditi i posle 18 časova, zbog potrebe da Narodna skupština što pre donese akte sa današnje sednice.

Reč ima narodni poslanik Marijan Rističević.

MARIJAN RISTIČEVIĆ: Dame i gospodo narodni poslanici, iako ja i dalje mislim da umesto vladavine prava trenutno imamo vladavinu sudija, želim da osporim i da tražim da se posebno izjasnimo o Viktoriji Madžarević Čičuli za predloge za Osnovni sud u Šapcu, čisto da ne bi zaboravili.

Dame i gospodo narodni poslanici, ja sam juče gledao, posmatrao i slušao dirljive govore koji su dopirali sa one druge strane. Usput da kažem gospodinu koji je govorio o odlivu stanovništva da je potpisan Sporazum o SSP koji nas je obavezao za slobodniji protok ljudi i usluga, kapitala itd, da je Nemačka olabavila propise po pitanju zapošljavanja stranaca i da taj odliv stanovništva prema EU je upravo rezultat delovanja koji su oni započeli 2008. godine.

Dame i gospodo narodni poslanici, dirljivi govori su se odnosili na slobodu medija. Juče je govorila osoba koja je lansirala Peru Kovačević, Miladin Kovačević, i koja je zbog toga inicirala hapšenje novinarke koja je objavila istinu, to je da je naša zemlja platila, zbog njegove greške uglavnom, milion dolara za tuču koju je Miladin Kovačević počinio u SAD, odnosno zbog izdate putne isprave.

Inače, osoba je menjala ime, valjda da se ne bi znalo, menjala ime, prebivalište, samo pol još nije promenila, a recimo da njegova gospođa je i dalje jedan od urednika u RTS-u. Slušao sam u informisanju još dirljivije govore iz klupa u kojima sedi jedna od urednica u RTS-u, ja mislim da je to narušavanje kodeksa novinara, jer ste direktno seli u poslaničke klupe jedne političke stranke i najviše prigovora imamo upravo sa te strane, da ne govorim o onom malom potomku Buljubašića i Pozderaca, čija je supruga donedavno uređivala TV „Dnevnik“ i onog trenutka kada je od njega dobila 800 hiljada dolara u Siti banci u Njujorku, dala je ostavku, jer 800 hiljada dolara je 800 hiljada dolara. Dakle, onda je to komotno. A verovatno je mali potomak Buljubašića i Pozderaca to zaradio od plate itd, jer to tek tako, onda sa 800 hiljada je za njega bilo lake ruke i gospođa je navodno dala, ne navodno, dala je ostavku kao urednik „Dnevnika“, odnosno napustila posao i privremeno otišla malo u Njujork, Njujork je Njujork, jel. E, uglavnom su prigovori došli odande, a da pri tome nisu naveli da ova strana, većina, kako oni to zovu, nema ni portira zaposlenog po stranačkoj liniji u zgradi RTS-a, a uglavnom su prigovori bili na RTS-u.

Onda imamo jedno čudo malo od Trstenika koje je bilo u delegaciji u Briselu, skupštinskoj delegaciji, jel tako gospodine Jovanov? Ne, bilo je u Briselu, nije bilo u Strazburu, u Strazburu će tek da bude. Nego, on je tamo nastupio protiv domaćih medija u korist „Junajted grupe“. Ovo je, bre, ljudi, određena grupa ljudi, a tu ima i pripadnika stranoplaćeničkih organizacija koje se pitaju zašto ima 500 hiljada ljudi manje. Pa imaju neregistrovane pokrete, pa imaju neprijavljena okupljanja, gde učestvuju neregistrovane političke stranke koje su sebe nazvale nekim pokretima, gde su medijski sponzori Šolakovi mediji iz „Junajted grupe“ koji nisu registrovani u Srbiji i danas oni najviše prigovaraju o medijima.

Znam kada smo mi bili opozicija, tražili smo da se „Studio B“ registruje, da bude upisan u registar medija, jer je bila opoziciona televizija, ovo sada nastupaju ljudi i brane bezakonje. Znači, imamo neregistrovane medije koji su navodno registrovani u Luksemburgu, suprotno Zakonu o elektronskim medijima i Konvenciji o prekograničnoj televiziji.

Zašto se konvencija koju smo mi ovde potvrdili zove Konvencija o prekograničnoj televiziji? Zato što su prekogranični mediji, mediji koji ovde reemituju program i ne registruju se na teritoriji Republike Srbije. Ne registruju se zato što navodno reemituju program, ali nema reemitovanja bez emitovanja. I regulator iz Luksemburga je meni jasno rekao da oni imaju, „Junajted medija“, 30 registrovanih medija u Luksemburgu, ali gle čuda, odgovorili su mi i da oni sem registracije ne emituju program u Luksemburgu, znači nema šta ovde istovremeno da preuzimaju bez izmena i dopuna, ali gle čuda, bez obzira što ovde nastupaju kao piratski mediji, jer očigledno da program emituju iz Beograda, da se pokrivaju reemitovanjem, da suprotno Zakonu o oglašavanju, član 27, gde televizije, kako oni tvrde da reemituju program, nemaju pravo korišćenja marketinškog tržišta, puštanja reklama, sem onih izvornih koje se emituju u prekograničnim televizijskim kanalima, to jest u Luksemburgu.

Znači, oni ubacuju domaće reklame i tako potkradaju domaće medije koji plaćaju poreze i doprinose REM-u, plaćaju sve zbog toga što su registrovani na teritoriji Republike Srbije. Ovi drugi ništa ne plaćaju, ali zato nisu imali pravo da koriste marketinško tržište, a oni ga koriste, dnevno emituju preko dve stotine hiljada sekundi na 30 Šolakovih televizijskih kanala, neovlašćeno, suprotno članu 27. Zakona o oglašavanju. Vrednost toga je samo po dva i po evra, a u ovim sport klubovima reklama je daleko skuplja – 500 hiljada evra dnevno.

Gospodo, vi branite nezakonite prihode Šolaka od 150 do 200 miliona evra godišnje. Valjda hoćete da kupe, a prigovarate na onoj Premijer ligi, valjda hoćete da on kupi tim parama pola Premijer lige i da onda gazdujete i u Britaniji. Međutim, to u Britaniji verovatno ne bi mogao, recimo, da registrujete fiktivno ovde televizijske kanale i da u Velikoj Britaniji uzmete i emitujete program koji je namenjen britanskom tržištu, onako otvorite studio i kažete – mi reemitujemo program iz Srbije i to može. Znate li koliko bi vi mogli to da radite u Evropskoj uniji, pa i u Velikoj Britaniji koja je izašla? Ne bi dva dana sastavili, imali bi sve žive krivične prijave.

Kad smo kod krivičnih prijava, zbog ovog što govorim, ja sam podneo dve krivične prijave protiv te grupe koje nisu odbijene, koja je omogućila nezakonito delovanje. Ono što poslanici treba da rade, da poštuju zakone koje je usvojila ova Skupština, a potvrdila je Zakon o potvrđivanju Konvencije o prekograničnoj televiziji, u kome čak stoji da je sve tačno da reemituju program, član 24. kaže da ne može program koji se reemituje da bude namenjen sadržinski, programski zemlji prijema jer se to smatra zloupotrebom prava i izbegavanje jurisdikcije, što je slučaj u Srbiji. Sve i da je tačno da reemituju program, a svi znate da emituju iz Beograda, jer ste svi vi tamo gosti i zato su vas oni na određeni način selektirali da sedite u ovim klupama.

Sada imamo strane organizacije, stranoplaćeničke koje finansira Abazi, je li tako, koje po Zakonu o finansiranju političkih aktivnosti ne mogu da primaju novac od fizičkih i pravnih lica iz inostranstva, imamo svoje predstavnike, stranoplaćeničku organizaciju u klupama, imamo neregistrovane medije, piratski mediji, koji su sponzori neprijavljenih javnih okupljanja, imamo nerede koji su celo leto trajali navodno oko „Rio Tinta“. U principu, stranoplaćeničke organizacije su proterivale investitora koji je na 700 metara trebalo da podigne i prostorni plan je bio usvojen po željama stranog investitora, koji je zbog komparativne prednosti litijuma trebalo da investira 1,2 milijarde evra u proizvodnju električnih automobila, a koja je trebalo godišnje da vredi pet milijardi evra. Zato su galamili. Možda i ne znaju. Nisu Nemci hteli da proteraju litijum iz Srbije, već su hteli da proteraju fabriku automobila koja im je bila konkurencija. To je bila na određeni način, kako ja to zovem, sluganerija koja se pokriva Šolakovim biznisom i njih ništa nije sramota. Ono što kaže Bogišić, veliki pravnik, najveća nesreća i najveće zlo je kad neko od svog nezakonitog ponašanja još kakvu korist ima, a oni svi imaju korist, ako ne finansijsku, a ono zato što ih medijski pokrivaju ovde.

I gle čuda, bezakonje brani narodni poslanik u Briselu koji nastupa i brani neregistrovane kanale koji uzimaju hleb registrovanim televizijama. Nastupa za neregistrovane strance, za tajkune, za Šolaka i njegovog kompanjona, a pri tome govoreći o slobodi medija nije hteo da kaže da otimanje reklamnog tržišta domaćim medijima narušava na određeni način nezavisnost i slobodu medija zato što bez finansija nema nezavisnosti. Ukoliko im Šolak pokupi te reklame, onda su u velikoj opasnosti regionalni i lokalni televizijski kanali koji ostaju bez marketinga i ostaju bez sredstava za rad i postaju lak plen lokalnih šefova i lokalnih predsednika i lokalnih funkcionera, zato što im onda ostane jedini prihod od konkursa koji objavljuju lokalne samouprave ili neki drugi državni organi. To bitno narušava slobodu medija. I vi odete da pričate o slobodi medija u Srbiji i branite „Junajted mediju“ koja je nezakonita i koja bitno narušava slobodu medija. Hvala.

ALEKSANDAR JOVANOVIĆ: Gospodine predsedavajući, povređen je član 106. Poslovnika. Bili ste u obavezi da opomenete prethodnog govornika, inače istaknutog učesnika „Farme“ i emotivnog partnera gospodina Atlagića, da se pridržava teme.

PREDSEDNIK: Šta vi sad tačno radite?

ALEKSANDAR JOVANOVIĆ: Ja sad reklamiram član 106.

Dakle, šta smo mi slušali od ove karikature malopre je sve samo ne ono što je na dnevnom redu.

Ja vas upozoravam da se držite Poslovnika gospodine Orliću, kao što se pridržavate inače Poslovnika, po tome ste poznati, da ovu pojavu malopre opomenete….

PREDSEDNIK: I vi ste meni poznati po tome što taj isti Poslovnik ne možete da pročitate već koliko meseci?

Sledeći put, na primer, Cakića iz vaše poslaničke grupe, zamolite da se pridržava člana 106, teme bilo koje, itd, a da vređate narodne poslanike ovde na to zaboravite slobodno.

Reč ima narodni poslanik, Marijan Rističević po Poslovniku.

MARIJAN RISTIČEVIĆ: Gospodine predsedavajući član 103. stav 8.

Ovde je jedan poslanik čiji je nadimak „rubin“, a moram predložiti i mom prijatelju Peconiju da ga uzme za reklamu.

Dakle, ovde je sada i više puta izneo da ja širim neke nemoralne poruke itd. U principu on je meni prošli put pustio jedno pet poruka, vrlo sadržine u prilog nekoj orijentaciji u kojoj ja nisam. Ja to ne mogu, stariji sam čovek i patrijahalno vaspitan, ali u buduće kad to bude tražio i kad bude govorio o nekim porukama, ja preporučujem da mi date reč i da mu ja saopštim da ću mu naći nekog sa sela koji je te orijentacije, ja ne mogu, a sad vidim zašto su mu izlizane pantalone na kolenima.

PREDSEDNIK: Gospodine Rističeviću, ja bih zamolio da ne čitate te poruke koje vam šalje, koje je vikao sada, bilo bi bolje.

Da li možemo da nastavimo po prijavama za reč? Sada to namerno radite zato što treba da govori neko iz druge stranke.

Reč ima narodni poslanik, Miroslav Aleksić.

MIROSLAV ALEKSIĆ: Gospodine predsedniče ukazujem na povredu člana 107. dostojanstvo Narodne skupštine. Vi ste dužni da se starate o dostojanstvu u ovom domu. Iluzorno je komentarisati bilo šta što je rekao prethodni govornik, jer samo njegovo postojanje u ovom domu najviše od svega unižava dostojanstvo Skupštine. Hvala.

PREDSEDNIK: Znate, i sad vi nastavljate ono što sam malopre tražio da ostavi na red. I šta će da bude kada dođemo do toga da posle to ide od vremena poslaničkih grupa? Opet će da budu krivi svi samo ne vi koji te stvari radite.

Po Poslovniku.

MARIJAN RISTIČEVIĆ: Dame i gospodo narodni poslanici, član 108. i 109. gospodine predsedavajući za ovo ste trebali da izreknete opomenu.

On je rekao da unižavam Narodnu skupštinu zato što govorim o poštovanju zakona. On očigledno onda ne želi da poštuje zakone. Ko unižava Narodnu skupštinu? Nije on tu da odredi to određuju birači, ali ja ću otprilike da vam kažem da ubuduće kada to kažem da mu saopštite da onaj koji je oteo 520 hiljada evra od nezaposlenih stavi u svoje džepove, kao on u Trsteniku, nema pravo apsolutno da govori o unižavanju Narodne skupštine, jer je to najveće unižavanje ne samo Skupštine već građana i tada nezaposlenih lica. Hvala.

PREDSEDNIK: Hvala i vama.

Prenećemo poruke.

Reč ima narodi poslanik, Borislav Novaković.

BORISLAV NOVAKOVIĆ: Poštovani predsedniče, poštovane koleginice, poštovane kolege, prvo mislim da je zaista sramotno, mi ovde razgovaramo o medijskim zakonima bez prisustva ministra za medije, ne vidim šta je u danu kada Skupština raspravlja o medijskim zakonima važnije za ministra nego da sedi u Skupštini.

Ne vidim šta je važnije za ministarku pravde kada razgovaramo o izboru sudija, šta je u danu kada razgovaramo o izboru sudija važnije za ministarku pravde od toga da sedi u ovom parlamentu i nisam od vas kao predsedavajućeg video nijedan gest kojim branite integritet Skupštine i da bar kažete, ako postoje opravdani razlozi, koji su to zašto oni ne prisustvuju. Zašto? Zato što bi ministarki pravde postavio par pitanja koja ću to učiniti, profesoru pravnog fakulteta i ministru za upravu i lokalnu samoupravu, jer ovde mi ne pričamo samo o izboru sudija i o personalnom kvalitetu tih rešenja, mi pričamo da li u ovom društvu imamo politički ambijent i pravnu kulturu unutar kog policajci, sudije i tužioci mogu da rade objektivno, nepristrasno i primereno ono što su standardi njihove struke.

Kako možemo da govorimo o pravnoj kulturi? Kako možemo da govorimo o političkom ambijentu koji bi te profesionalce orijentisali da postupaju po zakonu, objektivno, nepristrasno i sa distancom, a pogotovo političkom distancom, ako imate bezbroj primera u kojima se vidi da predstavnici vladajuće stranke, a nekada i reprezenti vladajuće stranke u izvršnim organima vlasti se druže i druguju sa kriminalcima.

Dozvolite mi da vam pokažem sliku i zamoliću vas da mi prokomentarišete. Dakle, gospodine Martinoviću, na ovoj slici su Zvonko Veselinović i Andrej Vučić. Pitam vas, kada ovu sliku Zvonka Veselinovića i Andreja Vučića vide u policiji, kada vide u tužilaštvu, kada vide u sudu, da li činjenica da Andrej Vučić kao brat Aleksandra Vučića i jedan od najuticajnijih ljudi u SNS, ali čovek koji ima i nesumnjiv uticaj na izvršnu vlast, da li tužioci, policajci i sudije su ohrabreni ovim ili su obeshrabreni? Da li je poruka da mogu da sude pošteno i nepristrasno, nezavisno od toga ko se kako zove ili će morati da vode računa, jer je poruka ove slike da je Zvonko Veselinović zaštićena osoba. Poruka ove slike je da ne diraju Zvonka Veselinovića. Poruka ove slike je da onaj ko bude sudio Zvonku Veselinoviću će se zameriti Andreju i Aleksandru Vučiću.

Ja vas pitam, kako tužioci i policajac, a o sudu da ne pričam, jer do suda to nikada neće ni doći, kada vidi ovu sliku, kako da istraži činjenicu da je firma „Granit Peščar“ iz Ljiga popločavala Novi Sad i da će posle popločavanja Novog Sada od strane firme Zvonka Veselinovića „Granit Peščar“ iz Ljiga, Zvonko Veselinović biti bogatiji za deset miliona koliko će ostati manje u novosadskom budžetu. Kako da istraže sve kriminalne radnje firme „Inkop“ koja radi zajedno na Koridoru 11 sa kineskom firmom „Šandong“? Kako da istraže sve nepravilnosti u Betonjerki? Kako da analiziraju pod kojim okolnostima pravnim, ekonomskim i poslovnim je bio moguće da firma „Novi Pazar – put“ od momenta kada je preuzeo Zvonko Veselinović od firme koja je imala dobit 20 miliona, postane firma koja ima dobit od milijardu i 200 miliona?

Pitam vas, kada predsednik države kaže da je kalcit važan i da treba raditi eksploataciju kalcita, a kada u firmu „Belkal Han“ uđe firma koja se zove „Mistik Minerals Kop“ koja je registrovana na istoj adresi gde i firma „Doli Bel“ koja je u vlasništvu Zvonka Veselinovića, čime se uspostavlja direktna poslovna veza između Zvonka Veselinovića i njihovih firmi i mogućnosti i kapaciteta da se eksploatiše kalcit koje je prethodno najavio predsednik države, Aleksandar Vučić. Da li je to nešto što je signal za policajce, tužioce i sudije da postupaju ili je ova slika na kojoj su Zvonko Veselinović i Andrej Vučić poruka da Zvonko Veselinović i njegova imperija poslovna je, nešto što ne smeju da diraju?

Reći ću vam, oni su došli u Novi Sad i Andrej Vučić i Zvonko Veselinović sa jednom jedinom namerom, da pokore Novi Sad, da uspostave kontrolu, torturu, a izazvali su bes, prkos i otpor. Novi Sad se neće smiriti i do poslednjeg ćemo se boriti i nećemo stati dok Zvonko Veselinović i Andrej Vučić ne budu najureni iz Novog Sada. Oni neće moći da ostvare svoje namere u Novom Sadu.

Možda im je namera bila da reketiraju. Namera im je očito bila da uspostave kontrolu i koruptivnu kontrolu nad našim gradom, ja vam poručujem, Andrej Vučić i Zvonko Veselinović neće više moći da rade ono što su radili u Novom Sadu jer već sada onaj krug ljudi koji su slobodni, koji su otresiti, odvažni, kuražni i hrabri neće dozvoliti…(Isključen mikrofon.)

PREDSEDNIK: To bi bilo to.

Ne predviđa Poslovnik da obezbedimo šećer i vodu.

Reč ima Milenko Jovanov.

MILENKO JOVANOV: Nekoliko puta sam već govorio o tome kakvim se sve kriminalnim radnjama koristio Bora Novaković kada je bio na vlasti u Novom Sadu.

Na kraju krajeva, vi ste, gospodine Novakoviću, za razliku od svih onih čije slike pokazujete, osuđeni zbog lopovluka. To što ste osuđeni prekršajno, ne krivično, to je druga stvar. To je stvar upravo tog lošeg pravosuđa o kome govorite.

Ja želim da kažem nešto drugo, što je vest od pre nekoliko minuta. Na jednom drugom mestu jedan drugi poslanik radi isto ono što je radio Bora Novaković, ovde u ovom parlamentu. Kurtijev poslanik Samoopredeljenja Armend Muja, ako se to tako akcentuje, objavio je spisak sa nazivima srpskih organizacija i njihovih rukovodilaca, tražeći njihovo hapšenje, jer su organizatori srpskog protesta u severnim opštinama i isto traži hapšenje Zvonka Veselinovića i Andreja Vučića.

Isto ono što rade Kurtijevi poslanici u Prištini, rade poslanici Vuka Jeremića u našoj Skupštini. Očigledna je tu sinhronizacija.

Da li podržavate, Novakoviću, velikog intelektualca? Da li je tako? Našli ste se na tome da ste obojica marksisti. Da li je to? Ili ste se našli u tome da obojica mrzite one koji mogu da organizuju protest Srba? Jeste se tu našli? Još da vam se pridruži onaj koji kaže da ćete da ih trpate u šaht kao Gadafija, prvo da ih silujete, a onda da ih ubijete? Jel to politika koju vodite?

Mlatite ovde papirima, izmišljate priče. Bavite se istraživačkim novinarstvom? Šta vi glumite? Vi ćete da vodite narod? Vi ćete da budete predvodnik? Vi? Pa, vi ste, bre, karikatura jedna. Politička karikatura ste vi.

Time što izigravate Muslolinija ovde uzdignutom bradom i podignutom pesnicom možete samo da izazovete smeh i ništa više. Shvatite to.

Vi da budete lider u Novom Sadu? Pa, Novi Sad je gospodski grad. Vas da izabere? Pa, vi možete da budete samo politička greška Demokratske stranke, kao što ste i bili, ali ste bar imali Dragoslava Petrovića koji vam nije dao ovakve gluposti da lupetate u Skupštini Vojvodine, nego kada dignete ruku da se javite, on vam kaže – sedi, Boro i tako je bilo osam godina.

Osuđeni ste za kriminal, prekršajno, ali ste osuđeni za ono što ste radili. Osuđeni. I niste slučajno čuli „škljoc“ sa one druge strane.

(Borislav Novaković: Replika!)

PREDSEDNIK: Reč ima ministar dr Aleksandar Martinović.

(Borislav Novaković: Tri puta me je spomenuo, kako nemam pravo na repliku?)

ALEKSANDAR MARTINOVIĆ: Dame i gospodo narodni poslanici, u vezi onoga što je govorio moj uvaženi kolega Jovanov, a odgovarajući na pitanje narodnog poslanika Novakovića, pročitaću spisak koji je objavio poslanik političke partije Samoopredeljenje, čiji je predsednik inače Aljbin Kurti. Poslanik se zove Armend Muja.

Objavio je spisak sa nazivima tzv. srpskih kriminalnih organizacija i njihovih rukovodilaca, tražeći njihovo hapšenje.

Pod 1 - Civilna zaštita, koja je formirana od strane Gorana Rakića, Igora Simića, Slavka Simića, Miloša Perovića, Nenada Đurića i Stevana Pavićevića;

Pod 2 - Severna brigada, formirana od strane Andreja Vučića, brata predsednika Aleksandra Vučića, Milana Radojčića, Zvonka Veselinovića i Radule Stevića;

Pod 3 - Ekstremističke desničarske organizacije …

(Narodni poslanici govore u isto vreme.)

PREDSEDNIK: Da li možete da ne vičete vi iz Narodne stranke.

(Milenko Jovanov: Lopove jedan!)

(Borislav Novaković: Ti si kriminalac!)

PREDSEDNIK: Da li ste završili?

(Narodni poslanici govore u isto vreme.)

Budite ljubazni, završite sa tom vikom i sa tom galamom da može dalje da govori ministar kome sam dao reč.

Samo da ne vičete, dovoljno je.

ALEKSANDAR MARTINOVIĆ: Pod tri…

(Milenko Jovanov: Lopove!)

(Borislav Novaković: Svi ćete da svirate klavir.)

(Narodni poslanici govore u isto vreme.)

PREDSEDNIK: Da li možete da nastavite ili da sačekamo da završi šta ko ima da kaže još?)

(Narodni poslanici govore u isto vreme.)

Mora da sačeka Poslovnik i sve drugo kada se završi obraćanje za koje sam dao reč.

Novakoviću, sedite.

Da li možemo da nastavimo?

(Narodni poslanici govore u isto vreme.)

Da li je to sada namerno? Ućutite na deset sekundi i onda kada treba ministar da nastavi, vi opet.

Čemu to služi?

(Narodni poslanici govore u isto vreme.)

Gospodine ministre, predlažem da krenemo ispočetka.

(Narodni poslanici govore u isto vreme.)

Koliko vam treba minuta da završite to, da ne moraju svi da sede u sali, da to slušaju, da damo ljudima pauzu minut, dva, tri? Koliko vam treba?

(Narodni poslanici govore u isto vreme.)

Da li ste završili?

Dobro.

Molim vas, ministre, da se prijavite za reč još jednom.

Izvolite.

ALEKSANDAR MARTINOVIĆ: Gospodine predsedniče, pošto me je narodni poslanik Novaković pitao da prokomentarišem fotografiju na kojoj se nalaze Zvonko Veselinović i Andrej Vučić, evo ja to upravo i činim, a činim tako što u stvari citiram političkog istomišljenika gospodina Novakovića, poslanika Samoopredeljenja Armenda Muju, poslanika Aljbina Kurtija, koji je objavio spisak sa nazivima tzv. srpskih kriminalnih organizacija i njihovih rukovodilaca, tražeći njihovo hapšenje. To se desilo danas.

Pošto smo imali jedan mali prekid zbog nervoze kolega iz opozicije koji nemaju strpljenja da saslušaju moj odgovor, evo ja ću da pročitam ponovo. Dakle, istomišljenik gospodina Novakovića, Armend Muja kaže da treba zabraniti sledeće organizacije: pod jedan – civilna zaštita, koja je formirana od strane Gorana Rakića, Igora Simića, Slavka Simića, Miloša Perovića, Nenada Đurića i Stevana Pavićevića, pod dva – severna brigada, formirana od strane Andreja Vučića, brata predsednika Aleksandra Vučića, Milana Radojičića, Zvonka Veselinovića i Radule Stevića, pod tri – ekstremističke desničarske organizacije vezane sa Rusijom, SPC i Srpsku akademiju nauka i umetnosti, Narodna patrola Danilo Vučić, sin predsednika Srbije i Aleksandar Filipović.

Dalje, kaže ovaj poslanik Muja, zna se da predsednik Srbije Aleksandar Vučić, njegov brat Andrej, sin Danilo, ministar unutrašnjih poslova Bratislav Gašić i šef BIA Aleksandar Vulin igraju te igre. Dalje, kaže kolega Novakovićev, naši građani na severu kontinuirano nas informišu da su glavni operativci ovih naoružanih bandi i iza barikada – Milan Radojičić, Zvonko Veselinović, Radule Stević, Aleksandar Filipović, Nenad Đurić, Marijan Radojević, Miloš Milovanović, Vladimir Radivojević, Marko Vukašinović, Lazar Radenković, Milorad Jeftić, Nemanja Jevremović, Srđan Vulović, Dejan Vulović, Vladica Jovanović, Dragan Radulović, Ivan Aksenijević, Miloš Vlašković, Slobodan Vučinić, Zoran Stevanović, Milan Kompirović, Radovan Radić, Ivo Vučinić, Zvezdan Milojević i Goran Živković.

Na kraju, kaže gospodin Muja, politički istomišljenik gospodina Novakovića, prošlost svih ovih lica je, citiram - kriminalna, i oni će, kaže, odgovarati pred licem pravde.

Gospodine Novakoviću, umesto mene komentar ove fotografije i komentar vašeg izlaganja dao je vaš kolega i politički istomišljenik Armend Muja, poslanik u skupštini tzv. Kosova, poslanik Samoopredeljenja, čiji je predsednik Aljbin Kurti.

Sve što vam nije jasno, pitajte ovog čoveka. On misli isto kao i vi. Vidim da raspolažete sličnim informacijama, vidim da slično i razmišljate i o Zvonku Veselinoviću i o Andreju Vučiću i o Danilu Vučiću i o svim ovim licima koje je ovaj poslanik Samoopredeljenja naveo.

Žalosno je samo što, kako da vam kažem, iste reči mogu da se čuju u Narodnoj skupštini Republike Srbije i iste reči mogu da se čuju u skupštini Kosova. Jedne izgovara čovek koji je Srbin, zove se Borislav Novaković, dolazi iz Novog Sada, srpske Atine, i izgovara gotovo istovetne rečenice, kao da su se dogovorili, sa poslanikom Samoopredeljenja Aljbinom Kurtijem.

Onda me gospodin Novaković pita – a kako ja komentarišem fotografiju? Mogu samo da vam kažem – sram vas bilo. Sram vas bilo, zato što radite isto ono što rade ovi najekstremniji Albanci na Kosovu i Metohiji, koji terorišu ne samo Srbe, oni terorišu i sve poštene i čestite Albance koji ne žele da žive u toj ludačkoj državi, tzv. Kosovu, u kome jedna očigledno neuravnotežena osoba, da se najblaže izrazim, Aljbin Kurti, drži kao taoce sve njih, i Srbe i Albance. Svaki dan izaziva neke nove incidente, ne bi li se sve to pretvorilo u oružani sukob. Ne daj bože da se desi oružani sukob, bila bi velika nesreća i za srpski narod i za albanski narod.

Ne morate vi da podržave SNS, ali kao Srbin, pa bilo bi dobro da makar jednim delom sledite državnu politiku Republike Srbije, predsednika Republike, Vlade Republike Srbije, koji idu za tim da se pronađe mirno i kompromisno rešenje za pitanje Kosova i Metohije, a pre svega, da se očuva mir za sve građane koji žive na Kosovu i Metohiji, i Srbe i Albance. Umesto toga, vi ste našli da prozivate ljude, iste one ljude koje proziva i poslanik Samoopredeljenja, koji se zove Armend Muja.

Juče smo mogli da čujemo isto jednu neverovatnu stvar, nisam hteo da odgovaram, ali evo, vi ste me podstakli da kažem nekoliko rečenica i na tu temu.

Juče je jedna narodna poslanica, vidim da je nema danas u Narodnoj skupštini, toliko inače brine za srpski narod na Kosovu i Metohiji, juče se ovde prenemagala, eto, srpski narod na Kosovu i Metohiji 12 dana se smrzava na barikadama, a vi ovde politizujete, pa onda malo pomene Nebojšu Stefanovića, pa malo pomene predsednika Republike Aleksandra Vučića, pa se onda opet vrati na temu Kosova i Metohije i kaže – vi iz SNS izdali ste sve na Kosovu i Metohiji, vi ste predali Albancima na Kosovu i Metohiji sve naše institucije, mi tražimo da se srpske institucije vrate na Kosovo i Metohiju i kaže tražimo u Narodnoj skupštini da se donese odluka o vraćanju određenog broja srpskih vojnika i policajaca na Kosovo i Metohiju. A Vlada Srbije je još prošle nedelje donela odluku i uputila zahtev komandi KFOR-a da se omogući povratak, u skladu sa Rezolucijom 1244, određenog broja srpskog vojnog i policijskog osoblja na Kosovo i Metohiju.

Još je dodala da je po njenom mišljenju rešenje za aktuelnu krizu na Kosovu i Metohiji, kaže, da se poništi Briselski sporazum. Pa, to isto govori i Aljbin Kurti. On kaže – Briselski sporazum ne postoji, Briselski sporazum je Aleksandar Vučić umislio da postoji kao neki važeći dokument. Treba da ukinemo Briselski sporazum. Treba da ukinemo obavezu Prištine da formira zajednicu srpskih opština. I to kaže žena, narodna poslanica, koja kaže da ona najviše od svih nas voli Kosovo i Metohiju i Srbe na Kosovu i Metohiji i srce joj puca zbog toga što se srpski narod na Kosovu i Metohiji evo već danima smrzava na barikadama, ona bi da ih brani, ali eto, ovi zlikovci iz SNS sve predadoše šiptarima i sad šta da radimo, hajde da u Skupštini donesemo odluku da se vrati srpska vojska i policija na Kosovo, a Vlada Srbije je to uradila i još da ukinemo Briselski sporazum, pa da u potpunosti idemo na ruku Aljbinu Kurtiju.

Ja samo pitam – a za čega onda da se uhvatimo mi Srbi i država Srbija i srpski narod koji živi na Kosovu i Metohiji, ako ne za onaj dokument koji nam garantuje autonomiju srpskog naroda na Kosovu i Metohiji i visok stepen zaštite njihovih prava od ovakvih osoba kao što je Aljbin Kurti?

Dakle, šta bi se desilo kad bismo ukinuli mi u Narodnoj skupštini, na svoju ruku, samoinicijativno, jednostrano, Briselski sporazum? Pa, mi bi sami sebi pucali u noge. Uradili bi isto ono što i, pa ja mislim da ne bi bilo srećnijeg čoveka od Aljbina Kurtija, laknulo bi mu. Ovako mu taj Briselski sporazum, ali ne samo njemu, nego i mnogim političarima sa zapada koji ga štite, stoji kao Damoklov mač. Mogu oni da ga ne poštuju, mogu oni da misle da gaze dostojanstvo Srbije, ali stoji dokument, važeći dokument koji se zove Briselski sporazum, potpisan između predstavnika Republike Srbije, privremenih institucija samouprave u Prištini i EU, i to njih boli.

Dakle, mogu da ga ne poštuju, ali ne mogu da negiraju da su se obavezali da će formirati zajednicu srpskih opština i onda se u Narodnoj skupštini čuje predlog – ajde mi da ukinemo Briselski sporazum, ajde mi da ukinemo obavezu Prištine da se formira zajednica srpskih opština, da albanski policajci, odnosno tzv. kosovski specijalci i kosovske specijalne jedinice ne mogu da dolaze na sever Kosova bez saglasnosti četiri gradonačelnika na severu Kosova i Metohije.

Dakle, to je rešenje za Kosovo i Metohiju. To je rešenje da mi sami ukinemo jednu vrlo važnu obavezu Prištine, vrlo važnu obavezu EU koja se obavezala, takođe Briselskim sporazumom, da se formira zajednica srpskih opština. Kaže ona – evo, to je rešenje za Kosovo i Metohiju. To nije nikakvo rešenje. To je najobičnija demagogija. To je obmanjivanje građana Srbije. To je obmanjivanje građana koji žive na Kosovu i Metohiji. To je jedna jeftina nacionalna patetika.

Sad se postavlja pitanje, juče sam čuo da se o tome govori, kaže – treba da ukinemo, dakle, Briselski sporazum i da vratimo naše institucije, dakle institucije države Srbije na sever Kosova i Metohije. Slažem se, nemam ništa protiv. Mislim da nema Srbina koji to ne želi, samo mi recite kako? Kako? Tako što ćemo da ukinemo Briselski sporazum? Tako što ćemo da zaratimo sa NATO? Šta da radimo?

Dakle, ja razumem onaj deo gde vi kažete – Kosovo i Metohija treba u potpunosti da funkcioniše u političkom, pravnom, ustavnom sistemu Srbije. Čitao sam onaj dokument koji su potpisali pojedini političari, intelektualci, u kome se govori o reintegraciji Kosova i Metohije u ustavno-pravni sistem Republike Srbije. Kao Srbin, emotivno, nemam ništa protiv toga i ni jedan Srbin protiv toga nema ništa. Samo nisam pročitao u tom dokumentu mehanizam – kako mi to da uradimo. Kako to da uradimo u situaciji kada je skoro ceo zapadni svet na strani Aljbina Kurtija? Kako to da uradimo u situaciji kada je Rusija u ovom trenutku zauzeta mnogo prečim brigama nego što je Kosovo i Metohija, a to je sukob u Ukrajini?

Dakle, moramo da govorimo potpuno realno. Nemojte da govorimo jezikom naših želja, naših fantazija, jezikom emocija. Hajde da govorimo jezikom zdravog razuma i da pokušamo zajednički da pronađemo rešenje koje je u ovom trenutku realno i održivo.

Taj pojam o mirnoj reintegraciji Kosova i Metohije u sastav Srbije, pa to je koristio, ako se ne varam, Franjo Tuđman u odnosu na Republiku Srpsku krajinu, ali velika je razlika između pozicije Hrvatske devedesetih godina i pozicije Republike Srbije. Na strani Hrvatske je bio ceo zapadni svet. Bio je kompletan NATO pakt. Oni su sad svi protiv Srbije.

Vi kažete – to su naši prijatelji. Dobro, ako će to da reši problem Kosova i Metohije, evo ja prihvatam. Ja vam kažem – objasnite mi mehanizam kako da ostvarite ono o čemu govorite. Dakle, kako? Nemate taj odgovor. Odgovor treba…

(Zoran Sandić: Za 100 godina.)

Šta za 100 godina? Za 100 godina neće biti Srba na Kosovu i Metohiji ako budemo vodili vašu politiku.

Dakle, Kosovo i Metohija se ne brani demagogijom, Kosovo i Metohija se ne brani lažni obećanjima, Kosovo i Metohija se ne brani lažnim patriotizmom iz Beograda, Kosovo i Metohija i srpski narod na Kosovu i Metohiji, pre svega, brani se mudrom i odgovornom politikom, dakle, upravo onakvom politikom kakvu vodi predsednik Republike Srbije i Vlada Republike Srbije.

Što se tiče povratka srpske vojske i policije na Kosovo i Metohiju, evo, samo još jedanput da vas obavestim – nemojte mnogo oko toga da se brinete, nećete morati da donosite odluku o tome. Vlada Srbije je takvu odluku već donela.

PREDSEDNIK: Hvala.

Povreda Poslovnika.

(Borislav Novaković: Replika.)

Vi ste svoje replike izvikali u onih pet minuta, kad sam vas molio da to ne radite.

(Borislav Novaković: Po imenu me je spomenuo.)

Reč ima Tamara Milenković Kerković.

TAMARA MILENKOVIĆ KERKOVIĆ: Zahvaljujem, uvaženi predsedniče.

Povređeno je više članova Poslovnika, ali ja ću vas upozoriti na član 106. koji kaže da govornik može da govori samo o tački dnevnog reda o kojoj se vodi pretres.

Nažalost, ova hitna sednica nije sazvana povodom situacije na Kosovu i Metohiji, a čini mi se da uvažen gospodin ministar nije ministar ministarstva koje smo tražili da bude osnovano. Izgleda da je pomešao i svoje funkcije, jer nam sa pozicije ministra deli lekcije i kaže da narodne poslanike treba da bude sramota.

Znate, mene nije sramota jer sam upravo došla…

PREDSEDNIK: Samo da vas pitam, gospođo Milenković Kerković, ako upravo protestujete zato što bilo ko govori o Kosovu i Metohiji, jeste li bili tu juče, na primer, da slušate kako ljudi koji sede u vašem redu i ovom redu ispred govore isključivo o tome, ni o čemu na dnevnom redu.

TAMARA MILENKOVIĆ KERKOVIĆ: Ja se žalim, jer ste povredili Poslovnik i…

PREDSEDNIK: Kada? Juče sam ga povredio jer sam dozvolio narodnim poslanicima da govore kako umeju.

TAMARA MILENKOVIĆ KERKOVIĆ: Dozvolili ste danas ministru da govori o temi koja nije na dnevnom redu. (Isključen mikrofon.)

PREDSEDNIK: Ne. Dakle, nećete nikada moći da za sebe uzimate neka prava, a da ih onda uskraćujete drugome, pa čak i pravo da odgovori na ono što ste vi potekli kao temu. Apsolutno nikakvog kršenja Poslovnika u tom smislu nije bilo, i to je potpuno jasno.

Ako ipak želite da se Skupština izjasni, može.

(Tamara Milenković Kerković: Da li mogu da nastavim? Prekinuli ste me.)

Da li želite?

Ne želite, onda sledeći.

Reč ima Dragan Nikolić.

DRAGAN NIKOLIĆ: Gospodine predsedniče Narodne skupštine, prekršili ste član 107. Poslovnika. „Govornik na sednici Narodne skupštine dužan je da poštuje dostojanstvo Narodne skupštine“. Bilo je osnova da tražim repliku nakon izlaganja poštovanog ministra, ali znam da mi ne bi dali zato što jednom rečju nije pomenuo ime i prezime narodne poslanice koju je citirao 10 minuta…

PREDSEDNIK: Kako onda imate osnova da tražite repliku, ako nije pominjao ime?

DRAGAN NIKOLIĆ: …a onda sam tražio povredu Poslovnika, jer se radi o gostu Narodne skupštine, kao ministru koji je jedini, usput rečeno, sada u parlamentu, iako je vrlo važna i hitna sednica, a koji je izneo niz stvari koje su veoma uvredljive za sve nas narodne poslanike, a naročito način na koji se poneo prema svima…

PREDSEDNIK: Razumeo sam. Nije izrečeno ni jedno ime, pa vi zbog toga ne možete da tražite repliku. To je za vas uvredljivo. Ne znam kako bi bilo kome drugom, pogotovo u smislu Poslovnika, moglo da bude uvredljivo to što vi želite repliku, a nemate osnova da je tražite.

Da li želite da se Skupština izjasni? (Ne.)

Idemo dalje.

(Borislav Novaković: Replika.)

Opet vi? Novakoviću, ne možete da sačekate ni da drugi poslanici iz opozicionih grupa kažu šta imaju.

(Narodni poslanici opozicije dobacuju.)

Šta ste hteli? Neko je pogrešno protumačen? Onaj Kurtijev je pogrešno protumačen, pa da vi objasnite.

Reč ima Zoran Zečević.

ZORAN ZEČEVIĆ: Poštovani predsedavajući, član 104, dozvolili ste da ovde prisutni gospodin, poštovani ministar, pogrešno tumači izlaganje od juče. Znači, kompletno pogrešno izlaganje dodajući svoje komentare i na taj način dovodi naše građane u zabludu i mislim da ste morali…

PREDSEDNIK: Član 104, gospodine Zečeviću, ne govori ni o kakvoj zabludi. Šta kaže član 104?

ZORAN ZEČEVIĆ: Pogrešno tumači nečije izlaganje.

PREDSEDNIK: Šta pogrešno tumači? Pročitajte ceo stav.

ZORAN ZEČEVIĆ: Pogrešno tumači izlaganje…

PREDSEDNIK: Pročitajte ceo stav da ljudi razumeju o čemu govorite.

ZORAN ZEČEVIĆ: … pogrešno… (Isključen mikrofon.)

PREDSEDNIK: Jel ne razumete? Dobro. Ako vi ne razumete, ja razumem.

Član 104. reguliše pravo na repliku. Malopre je tražio poslanik iz vaše poslaničke grupe pravo na repliku, a sam kaže da nema osnova, a sad vi isto.

(Zoran Zečević: Ja ne tražim repliku.)

A ne tražite ni repliku? Jel tražite glasanje?

(Narodni poslanik Zoran Zečević dobacuje sa mesta.)

Ne tražite glasanje. Dobro.

Ko još po Poslovniku?

Mikrofon je uključen Sandiću, a vi ste sledeći.

ZORAN SANDIĆ: Poštovani predsedavajući, poštovani predstavnici Vlade, kolege poslanici, reklamiram povredu Poslovnika, član 105. - govornik može da govori samo kada dobije reč na sednici Narodne skupštine.

Mislim da ovde stvarno nije vreme, nije ni mesto da u ovom visokom domu i ovih dana stvarno kada Srbi na Kosovu u Metohiji presudnu možda borbu vode za i svoje živote i očuvanje naše teritorije tamo i kada znam, jer evo i sad komunicirao sa njima, da gledaju ovu Skupštinu i od nas očekuju neki vid podrške, bar deklarativno, da mi ovde jedni druge oslovljavamo sa ružnim rečima, da se „kikoćemo“, da izvinete na izrazu, i smejemo jedni drugima i pravimo jedan opšti cirkus.

Mislim, predsedavajući, usmerite ovu diskusiju i ako treba, ne da citiramo šta je rekao taj i taj tamo Kurtijev poslanik, nego da uozbiljimo ovu diskusiju i da nas naš narod tamo gleda...

PREDSEDNIK: Opomenuto je, čuli ste i vi zašto, zato što je rekao isto ono što je govorio i Borislav Novaković, zbog toga su to pominjali, iz tog razloga.

ZORAN SANDIĆ: Da, slažem se, samo da završim.

Uvaženi ministre, Kosovo se brani i u Beogradu i u Zrenjaninu i na Kosovu, u svako vreme i na svakom mestu.

PREDSEDNIK: Samo bez repliciranja ministrima, samo bez tog dela. Prijavite se uvek za reč i kažete šta god imate, kao i svi ostali.

Inače, videli ste da sam i sam pozivao, i to ne jednom, nego čini mi se bar deset puta, da ne viču iz klupa, pa koliko ima vajde i to ste videli.

(Tamara Milenković Kerković: Poslovnik.)

Vi ste već bili.

(Tamara Milenković Kerković: Bila sam. Tražim drugi član.)

Reč ima Gavrilović.

MIODRAG GAVRILOVIĆ: Član 104.

Jedno pitanje koje nije nevažno.

PREDSEDNIK: Na taj član je ukazano.

MIODRAG GAVRILOVIĆ: Upravo to hoću da kažem. Kada se dese dve povrede koje su različite, kada se pomenu dva različita poslanika, ako se jedan pozove na 104. zbog jednog slučaja, da li može drugi poslanik zbog drugog slučaja?

PREDSEDNIK: Uzalud. Taj Poslovnik koji ste vi napisali kaže da se ne može ukazati na član na koji je već ukazano.

MIODRAG GAVRILOVIĆ: Vi tumačite, ne, ne. Poslovnik je stavljen da vi tumačite zato vas i pitam.

PREDSEDNIK: Dobro, upravo sam vam rešio dilemu.

(Miodrag Gavrilović: Znači ne može, ok.)

Da li želite da se izjasnimo?

(Miodrag Gavrilović: Ne.)

Ne želite.

Idemo dalje.

(Tamara Milenković Kerković: Poslovnik.)

Pošto je u međuvremenu stigao, čeka na reč, dobili ste priliku, rekli šta ste hteli, hajde sada omogućite drugima da govore.

Dakle, ja sam bio zamoljen, da sačekam, da ne pročitam narodnog poslanika, dok ne stigne, jer je bio iz objektivnih razloga sprečen pre 10 ili više minuta da bude u sali. Sada je tu. Sedi pored vas. Omogućite čoveku da kaže nešto.

(Borislav Novaković: Replika. Kad ću dobiti repliku?)

Nebojša Novaković, da li želi reč?

(Borislav Novaković: Replika. Repliku sam imao.)

(Miroslav Aleksić: Daćeš sad meni reč ako nećeš njemu.)

Hoćete reč? Ako hoćete, morate da se prijavite. Ako ne želite reč, ja sam vas upravo čitao.

(Miroslav Aleksić: Šta čitaš, da te pitam?)

Upravo sam vam pročitao ime. Nemojte posle ponovo da mi tražite da vam čitam ime. Nebojša Novaković, želi – ne želi? Dobro.

Reč ima Mirko Ostrogonac.

(Borislav Novaković: Da li ja imam pravo na repliku? Spominjali su me poimence i jedni i drugi. Našta to liči, pominjali su me? Replika.)

(Miroslav Aleksić: Dva minuta, imam pravo.)

MIRKO OSTROGONAC: Poštovani predsedniče, dame i gospodo narodni poslanici…

(Borislav Novaković: Da li imam pravo na repliku?)

Budući da su na dnevnom redu ove sednice i dve tačke posvećene zakonskom uređivanju načina funkcionisanja…

(Borislav Novaković: Našta ovo liči? Da li imam pravo na repliku? Replika. Ne možete mi uzeti pravo na repliku.)

PREDSEDNIK: Gospodine Ostrogonac, ako želite i ako imate uslove da nastavite.

(Miroslav Aleksić: Nema uslova.)

Možete da nastavite, neću računati ovo vreme.

MIRKO OSTROGONAC: Hvala.

PREDSEDNIK: Ako ne možete da govorite, ako vam smeta buka, možemo da nastavimo i kasnije.

MIRKO OSTROGONAC: Mogu, zahvaljujem.

(Borislav Novaković: Da li ste čitali Poslovnik? Imam pravo na repliku. Ne dozvoljavate mi da repliciram.)

PREDSEDNIK: Šta kažete, gospodine Ostrogonac, možete li da govorite ili?)

(Borislav Novaković: Replika. Imam pravo na repliku, Orliću. Imam pravo na repliku.)

MIRKO OSTROGONAC: Mogu, mogu.

Poštovani predsedniče, dame i gospodo narodni poslanici…

(Borislav Novaković: Ne možete mi uzeti pravo na repliku.)

… budući da su na dnevnom redu ove sednice i dve tačke posvećene zakonskom uređivanju načina funkcionisanja i finansiranja javnog medijskog servisa, istakao bih dva primera koja se odnose na informiranje hrvatske manjinske zajednice u Republici Srbiji.

(Borislav Novaković: Orliću, imam pravo na repliku. Spominjao me je Jovanov i Martinović.)

Prvi je problem gašenje trosatne radio emisije na hrvatskom jeziku radio Subotice, koja je emitovana svakog dana, a pored informacija iz svakodnevnog života na lokalnom nivou, zatim obrazovnih i jezičkih tema, kulturnih i sportskih sadržaja, bile su obuhvaćene i teme iz oblasti privrede i poljoprivrede, te o narodnim običajima itd.

(Borislav Kovačević: Šta treba da se dogodi da ja dobijem repliku?)

PREDSEDNIK: Nemate dozvolu za prilaženje stolu, vratite se nazad.

(Borislav Novaković: Spominjao me je Jovanov.)

MIRKO OSTROGONAC: Postupak gašenja ove emisije, pravdan je neminovnošću procesa privatizacije, premda smo verovali u načelo da se dostignuti nivo manjinskih prava ne može i neće umanjivati.

PREDSEDNIK: Vratite, se Novakoviću. Vratite se Novakoviću. Rekao sam vam šta da radite.

(Borislav Novaković: Spominjali su me i jedan i drugi.)

(Miroslav Aleksić: Vidite li Poslovnik, predsedniče?)

MIRKO OSTROGONAC: U pitanju je bila redakcija sa pet do šest zaposlenika, što realno i nije veliki izdatak, čak i za budžet na lokalnom nivou.

Drugi primer je da se već nekoliko godina na RTV svakoga dana emituje petnaestominutna informativna tv emisija na hrvatskom jeziku i to je bio pravi primer dobre prakse, imajući u vidu pre svega činjenicu da je hrvatska manjinska manjina disperzirana na prostoru Bačke, Srema i Banata, te u znatno manjem broju južno od Save i Dunava, te tako može biti informisana na maternjem jeziku.

Verujem da bi po principu pozitivne diskriminacije bilo moguće imati sluha, te podržati ovako male i suptilne projekte u oblasti ostvarivanja manjinskih prava, pa da se u nekom pogodnom trenutku obnovi spomenuta emisija, makar i jednosatno na dnevnom nivou, sa minimalnim brojem izvršilaca. Zahvaljujem na pažnji.

(Miroslav Aleksić: Poslovnik.)

(Borislav Novaković: Replika.)

PREDSEDNIK: Zahvaljujem, gospodine Ostrogonac.

Pošto znate da ste sada vi prijavljeni, da li želite da govorite po prijavama za reč ili ćete da stojite tu, da ne bi ste posle tražili da vas čitam ponovo?

Da li želi Natan Albahari da govori? Da. Da li želi da govori, prosto, ako želi, samo treba da se prijavi za reč, sledeći je, daću mu reč? Ne želi. Dobro.

(Borislav Novaković: Replika.)

(Miroslav Aleksić: Ne možeš da se igraš ti ovde.)

(Borislav Novaković: Replika.)

Samo polako, onda sada određujem pauzu, pa ćemo da vidimo posle pauze ko želi da govori i ko će biti u sali itd.

(Borislav Novaković: Nema polako, replika.)

(Miroslav Aleksić: Po Poslovniku.)

(Borislav Novaković: Kad budeš dao repliku, nastavićemo da radimo, replika prvo.)

(Posle pauze.)

PREDSEDAVAJUĆA (Elvira Kovač): Poštovani narodni poslanici, kao što znate, u skladu sa članom 104. Poslovnika Narodne skupštine, koji reguliše pravo na određivanje replike, stav 3. o korišćenju ovog prava odlučuje predsednik Narodne skupštine.

Pošto je predsednik Narodne skupštine procenio njegovo je diskreciono pravo da neće dati repliku, ja ne mogu da odlučim umesto njega …

(Miroslav Aleksić: To vi tako tumačite.)

Molim vas, narodni poslanici, ja pokušavam da vodim ovu sednicu kao što ste videli na sajtu.

(Miroslav Aleksić: Znači, čovek je uvredio i njega i poslaničku grupu i sve nas.)

U redu je, samo vas molim …u redu. Samo vas molim da istovremeno ne pričate više nas.

Da li možete da saslušate mene? Sekund. Znači, ja vam kažem, čitam Poslovnik, član 104. stav 3. Ja ne mogu umesto njega.

Znači moj predlog je da se smirimo. Kao što znate sa sajta Narodne skupštine sudije polažu zakletvu, predsednik će se vratiti. Ali, pošto svi mi, iskreno verujemo u to, želimo da vratimo dostojanstvo ovoj Skupštini, ni vi ne bi trebali da stojite ovde, s toga …

(Miroslav Aleksić: Tako poštujete Poslovnik?)

(Borislav Novaković: Poštujte Poslovnik.)

Ja ću poštovati Poslovnik. sedite na svoje mesto. Jedan po jedan, tražite povredu Poslovnika ili čega već želite, ukažite na član. Ali vas molim kao nulti korak da svako sedne na svoje mesto. Ja vidim Poslovnik iz vaših klupa.

(Miroslav Aleksić: Morate dati repliku. Nema nastavka. Ponižavate nas.)

Ja ne mogu umesto predsednika da dam repliku. Molim vas da svako sedne na svoje mesto u klupe. Da li se slažemo?

(Miroslav Aleksić: Poštujte Poslovnik. Dajte repliku.)

U redu, sedite u klupu pa ukažite na povredu Poslovnika.

(Miroslav Aleksić: Kršite Poslovnik.)

(Borislav Novaković: Kršite Poslovnik.)

Molim vas, narodni poslanici, ja ne kršim Poslovnik, ja sam sela ovde pre dva minuta, molim vas …

(Narodni poslanici opozicije dobacuju.)

Narodni poslanici, ne možete u sali dobacivati, direktno se obraćati.

Ali, složićemo se da se svi ponašate isto. Znači svako dobacuje. Sreća pa su mikrofoni isključeni.

(Miroslav Aleksić: Vi ste sa Kurtijem sarađivali na Kosovu. Sram da vas bude. Poslali ste ljude na barikade.)

Narodni poslanici, nema direktnog obraćanja. Molim vas iskreno da se vratite na svoja mesta.

Dok traje pauza, nema ni prenosa, nema ni uključenih mikrofona. Sve ovo nema smisla. S toga vas najiskrenije molim da se vratite na svoja mesta. Nema smisla ovo dovikivanje. Ovo niko ne čuje.

(Borislav Novaković: Morate da date repliku.)

(Miroslav Aleksić: Nećete dva minuta da date čoveku da odgovori.)

Da li možemo da se dogovorimo da se vratite na svoja mesta i sa svog mesta ukažite šta god želite. Ne odavde.

(Miroslav Aleksić: Morate da date repliku. Ne može ovako.)

U potpunosti se slažem da ne možemo ovako raditi. Možemo raditi tako što će se svako vratiti na svoja mesta.

(Borislav Novaković: Zašto ne date pravo na repliku? Imam pravo na repliku.)

Poštovani narodni poslanici, upravo sam obaveštena da ide prenos.

(Miroslav Aleksić: Ma ne zanima nas prenos. Morate poštovati Poslovnik.)

S toga vas još jednom molim da se svako vrati na svoje mesto, isto ovo možete radite sa svojih mesta, ali ne možete dovikivati i direktno se obraćati.

Trenutno sudije polažu zakletvu. Ja vas molim da vratimo …

(Borislav Novaković: Ne interesuje nas prenos.) došli smo da zastupamo narod.)

…izvolite, ali nemojte mi dobacivati. Imamo mikrofone, imate svoje karticu, imate svoje mesto, vratite se tamo, ubacite i tražite reč.

(Miroslav Aleksić: Dajte repliku.)

Sva prava iz Poslovnika Narodne skupštine ćete dobiti tog momenta kada se vratite na svoja mesta. Odavde bez mikrofona, bez elektronskog sistema, bez kartica ne možete da govorite.

(Aleksandar Jovanović: Pozovite obezbeđenje da nas se izbace.)

Dakle, i nije moj cilj da bilo koga izbacim.

Naravno, u sistemu vidim poslanika Borislava Novakovića.

Uključiću njegov mikrofon onog momenta kada bude red u sali ili ti svako bude sedeo na svom mestu i ne bude govorio, isključivo narodni poslanik Borislav Novaković, ali da bi on govorio i da bude reda u sali, svako mora da se vrati na svoje mesto i da ćuti. Zahvaljujem.

Zamoliću narodne poslanike iz pozicije da sednu na svoja mesta. Zamoliću sve narodne poslanike da sednu na svoja mesta, vrate se na mesto predviđeno na njih da svako sedi, ne razgovara. Zahvaljujem.

Reč ima narodni poslanik Borislav Novaković.

Dva minuta.

(Milenko Jovanov: Po kom osnovu?)

(Narodni poslanici SNS: Po kom osnovu?)

BORISLAV NOVAKOVIĆ: Gospodine Martinoviću, spominjali ste ime nekog poslanika kog ja ne poznajem, ali vi ga očito poznajete. On nije moj koalicioni partner, ali je vaš koalicioni partner.

Od momenta kada ste došli na vlast kosovsku politiku je oblikovao Aleksandar Vučić i kroz Briselski sporazum i sve ono što je naša strana dala, a dala je Gazivode, a dala je međunarodni broj, a dala je mogućnost da se učestvuje u vlasti. Sve to uradio je Aleksandar Vučić. Ali, ja ne pričam o tome.

Pitali ste me za Zvonka Veselinovića, Zvonko Veselinović ne živi na Kosovu, on živi u Novom Sadu i on ne brani srpski narod, nego obrće pare u Srbiji. On ne brani srpski narod, Zvonko Veselinović živi u Novom Sadu i obrće ogromne pare. On je taj koji treba da dobije 10 miliona evra iz budžeta Novog Sada, on je taj koji preko Novog Pazara put treba da obrne milijarde. On je taj koji se sada hvali za istraživanje kalcika. On je taj koji zajedno sa Andrejem Vučićem i Aleksandrom Vučićem reketira po Novom Sadu, reketira po celoj Srbiji, dobija koruptivne poslove i zahvaljujući vama on je od kriminalca postao kontraverzni biznismen.

Mi kažemo da ćemo stati na kraj tome i ja vam obećavam kada su u pitanju Zvonko Veselinović i Andrej Vučić, iako su hteli da pokore Novi Sad, iako su hteli da kontrolišu Novi Sad, izazvali su samo bes, izazvali su ponos, izazvali su inat i Novi Sad se neće smiriti dok ne najuri iz Novog Sada i Zvonka Veselinovića i Andreja Vučića.

PREDSEDAVAJUĆA: Po Poslovniku, narodni poslanik Milenko Jovanov, a narodnom poslaniku Novakoviću izričem opomenu zbog nedoličnog ponašanja.

Znači, moramo zajedno da radimo.

Izvolite, Milenko Jovanov.

Milenko Jovanov, vratićemo vreme.

(Borislav Novaković: Šta je nedolično u ovome što ja kažem?)

Izvinite Milenko.

Narodni poslanici, kada neko dobije reč, taj jedan govori, ostali ćute, molim vas prijavite se u sistem.

(Borislav Novaković: Šta je nedolično?)

Nedolično je to što vičete i kako se upravo ponašate.

Milenko Jovanov, izvolite, ostali ćute.

MILENKO JOVANOV: Tužno je.

Ukazao je i ministar Martinović, ukazao sam i ja i ponoviću još jednom, da je zaista tužno da imamo apsolutno sinhronizovano delovanje u parlamentu privremenih institucija u Prištini, u Narodnoj skupštini Republike Srbije, da se apsolutno iste optužbe iznose i sa jedne i sa druge strane, da se apsolutno ista imena spominju i sa jedne i sa druge strane, da isti ljudi faktički povlače konce i daju ceduljice sa imenima koja treba da se pročitaju i da mi danas imamo na delu jedno vrlo sinhronizovano i jedan ozbiljan pokušaj napada na porodicu predsednika Vučića…

(Srđan Milivojević: Kako vas nije sramota. Sram vas bilo.)

…da jedini koji nije spomenut u celoj toj gunguli, koju prave danas, kako poslanici u Prištini, tako i poslanici u Beogradu, jeste Vukan Vučić, ali verujem da će već nekome od ovih primeraka i to da padne na um.

(Slavica Radovanović: Nemojte ničije dete da spominjete.)

Prema tome, mislim da je građanima danas jasno i iskreno, ovo jeste žalosna slika u šta su pretvorili parlament Srbije. Najpre su u parlament uveli Veljka Belivuka, a sada nastavljaju sa tezama Aljbina Kurtija.

Gospođa koja dobacuje, koja je jako uzrujana zbog pominjanja dece predsednika Vučića, neka reaguje kada lik iz njene poslaničke grupe ili jedne od vaših poslaničkih grupa, traži da to dete završi u šahtu, kao Gadafi. E, tada reagujete, a nemojte da čuvate mene, odnosno Vukana Vučića od mene.

Prema tome, jadno i tužno, ali nažalost i to smo videli u srpskom parlamentu, da se ponavljaju teze Kurtijevih poslanika u Prištini. Hvala.

PREDSEDAVAJUĆA: Zahvaljujem.

Vrlo je teško voditi sednicu, kada svi viču. Ja znam da je vreme isteklo, ali pola minuta smo slušali ostale. Dakle, tačno sam se pridržavala, pričao je gospodin Jovanov dva i po minuta, ali pošto ovako ne može da se radi, nastavljamo, vraćamo se na dnevni red, ja se staram o redu na sednici.

U koliko biste dozvolili, zahvaljujem.

Sledeći sa liste, reč ima narodni poslanik Natan Albahari.

Molim vas da svom kolegi obezbedite. Zahvaljujem.

(Ivana Parlić: Poslovnik.)

(Tatjana Manojlović: Poslovnik.)

Procenjujem, tražili ste repliku, dobio je repliku. Direktno prozvao – dobio repliku, zaključujem krug replika.

Natan Albahari, izvolite.

(Ivana Parlić: Poslovnik.)

(Tatjana Manojlović: Poslovnik.)

(Tamara Milenković Kerković: Povreda Poslovnika.)

Da li Natan Albahari, želi da govori? Da.

Izvolite Natan, obrisaću listu, izvolite.

(Ivana Parlić: Poslovnik.)

(Tatjana Manojlović: Poslovnik.)

(Stefan Jovanović: Poslovnik.)

Narodni poslanici, sve mi je jasno, vidim, dobićete reč, ali molim vas da zajedno doprinesemo tome da se napravi kakav takav red. Znači sve je bilo zbog replike.

(Ivana Parlić: Poslovnik.)

(Tatjana Manojlović: Poslovnik. Kršite Poslovnik.)

Zašto svi govorite istovremeno?

Držaću se Poslovnika.

Natane, izvolite, sada je prazan sistem.

NATAN ALBAHARI: Zahvaljujem se.

Nažalost, mislio sam da pričam o zakonima koji su ovde pred nama, ali moram da se osvrnem na ovo šta se dešava ovde. Od početka kada smo krenuli sa zasedanjima od 1. avgusta ova institucija ne funkcioniše kako treba. Mi smo svedoci zarobljenih institucija, otetih institucija i nepoštovanje osnovnih prava nas poslanika u ovom domu.

Govorim ovo i u okviru ovih zakona koje imamo ovde na dnevnom redu, a koje smo imali i ranijih nedelja i meseci, znate vi stalno govorite da je strateški kurs ove zemlje ulazak u EU. Onda imamo način na koji se vodi sednica, način na koji se ovde radi, zakoni koje nam vi predlažete nisu u skladu, ako idemo stvarno u tom pravcu.

Pitam vas jel to stvarno pravac kojim vi želite da idete? Jel ste vi stvarno orijentisani ka EU i sve reforme i sve vrednosti koje treba da pokažemo da smo mi partner i buduća članica EU?

Ovaj zakon tj. vaš predlog da se produži rok zaposlenika na određeno vreme je nastavak zapravo vaše prakse da umesto ljudima date sigurnost da mogu normalno da žive i rade, vi ih zapravo kontrolišete kako bi bili lojalni i na kraju terani da glasaju za vas. Kako se oseća građanin ove zemlje kada mora da živi pod takvim uslovima? Oseća se bespomoćno. Kada ode u bilo koju instituciju zna da je urušena i da nema izbora, nego je prinuđen da se obrati vašoj stranci za svaki problem, jer ste državu zarobili i upropastili.

Šta dobijemo ovakvim sistemom? Dobijemo preko pola miliona ljudi manje, jer su se na kraju pokupili, spakovali i otišli iz ove zemlje, jer ne žele da žive pod ovakvim uslovima.

Vi držite ogroman broj ljudi u „vd“ statusu, koji moraju na svakih šest meseci da ponovo produže svoje ugovore, kako bi pokazali svoju lojalnost vama ili prikupili sigurne glasove, ili učlanili ljude u vašu stranku. To nije način na koji treba da se jedna zemlja koja želi da postane članica Evropske unije ponaša. Već šest ili sedam godina zaredom u izveštaju EU upravo se upravo ovo naglašava, da nije u sklopu zakona i propisa EU.

Koleginica je danas ovde rekla da će ovaj zakon da bude u skladu i da nas približi EU. Ne, neće. Ovo će nas udaljiti od Evropske unije. Ali, kao i sve drugo što vam EU govori, vas to očigledno ne zanima.

U funkcionalnoj demokratiji ovo ne treba da se dešava. Zakoni se ne donose po hitnom postupku, kojim se krši Ustav, ne koriste se službenici i javna preduzeća za kontrolu glasačkog tela i ne hvali se zarobljenim institucijama poput REM-a.

Vidi se da vas Evropa i evropske vrednosti ne zanimaju. To vas muči, jer to realno nije deo vaše lične ideologije. To je legitimno, ali samo je potrebno to da kažete i da budete iskreni prema narodu, prema građanima i prema sebi. Nikakav problem. Ali, ako zaista želite da postanemo članica EU, osim što to govorite, morate to i da dokažete. Budite hrabri, donesite ispravne odluke i zaista se borite za naše strateške ciljeve. Vratite čoveka u centar pažnje.

Za kraj, nadam se da ćemo moći normalno da nastavimo da radimo, želim samo u svoje lično ime da poželim svima i svim građanima koji slave srećnu Hanuku. Hvala.

PREDSEDAVAJUĆA: Zahvaljujem.

Reč ima narodna poslanica Dunja Simonović Bratić.

(Ivana Parlić: Poslovnik! Niste nam dali reč.)

Poštovani narodni poslanici, u skladu sa članom 108. Poslovnika Narodne skupštine, predsednik je taj koji se stara o redu na sednici. Morate ukazati neposredno. Ja ne verujem da, dok je Natan Albahari imao svoje izlaganje, je povređen Poslovnik.

DUNjA SIMONOVIĆ BRATIĆ: Uvažena predsedavajuća, predstavnici ministarstava, poštovane kolege, dragi građani, danas su pred nama i tri važna ugovora, odnosno zakona o potvrđivanju Ugovora između Republike Srbije i Ujedinjenih Arapskih Emirata. Sva tri ugovora su od izuzetnog značaja za dalje jačanje pravne saradnje između dve zemlje. Inače, odnosi Srbije i Ujedinjenih Arapskih Emirata su dobro razvijeni, imamo dosta međusobnih kontakata, kao i razvijen politički dijalog, dok je bilateralna ekonomska saradnja u usponu.

U tom kontekstu, ne mogu a da ne pomenem Ekspo 2020, koji je bio organizovan u Dubaiju. Srbija je tada nastupila pod sloganom – Srbija stvara ideje, inspirisani prošlošću oblikujemo budućnost. To da naše privredne ideje i inovacije imaju perspektivu i na inostranim tržištima, upravo je pokazao Ekspo 2020, gde je Srbija imala svoj privredni paviljon. Srbija je ugostila više od 1.200.000 posetilaca, ostvareno je više od 10.000 poslovnih kontakata, a predstavljene su brojne inovacije zbog kojih je Srbija postala tema svetskih medija. Takođe, potpisano je i više od 40 predugovora i ugovora. Ekspo 2020 je bio jedan od najvećih događaja, koji je posetilo više od 23 miliona posetilaca iz celog sveta.

Danas je Srbija zvanični kandidat za organizaciju Međunarodne svetske izložbe 2027. godine, sa temom – Igraj za čovečanstvo, sport i muzika za sve. Ukoliko Srbija bude domaćin Ekspo 2027, ekonomski efekat iznosiće 1,1 milijardu evra, dok će uticaj na turizam i druge privredne grane biti nemerljiv.

Kada govorimo o Predlogu zakona o potvrđivanju Memoranduma o razumevanju između Ministarstva spoljnih poslova Republike Srbije i Ministarstva spoljnih poslova i spoljne trgovine Mađarske o zapošljavanju članova porodica diplomatskog, konzularnog i tehničkog osoblja, jasno je da je to nužnost ka što boljim i produbljenijim odnosima. Memorandum je zaključen putem razmene verbalnih nota u martu 2022. godine. Cilj je da se očuva porodični život diplomatsko-konzularnih predstavnika, uz zadovoljenje profesionalnih i ekonomskih preduslova za funkcionisanje tih porodica.

Odnosi između naše države i Mađarske su veoma razvijeni. Prvi potpredsednik Vlade i ministar spoljnih poslova Republike Srbije, Ivica Dačić, na početku svog mandata, 7. novembra, sastao se sa ministrom inostranih poslova i spoljne trgovine Mađarske Peterom Sijartom na marginama ministarskog sastanka Centralnoevropske inicijative u Sofiji. Tom prilikom istaknut je značaj jačanja regionalne saradnje dve zemlje kroz inicijative kao što je Centralnoevropska inicijativa i podvučeno da je ekonomska saradnja dobar put ka ukupnom napretku regiona.

Mi pridajemo veliki odnos i značaj odnosu Republike Srbije i Mađarske. Taj odnos karakterišu dobri bilateralni odnosi, ali i sveukupna i svestrana saradnja u svim oblastima, posebno u oblasti ekonomije, čemu smo mi posebno posvećeni. Mađarska je trenutno treći spoljnotrgovinski partner Srbije i osmi po veličini strani investitor sa obimom ulaganja od 950 miliona evra.

Da su odnosi sa Mađarskom na najvišem političkom nivou svedoči i činjenica da je predsednica Mađarske 9. septembra 2022. godine boravila u zvaničnoj poseti Republici Srbiji.

Kada govorimo o saradnji u oblasti saobraćaja i infrastrukture, najznačajniji zajednički projekat jeste Projekat rekonstrukcije i modernizacije pruge Beograd-Budimpešta, u sklopu železničkog Koridora 10.

U oblasti energetike važno je podsetiti da su ministar finansija Srbije, Siniša Mali i ministar spoljnih poslova i trgovine Mađarske, Peter Sijarto, potpisali 10. juna u Beogradu Memorandum o nastavku saradnje u oblasti energetike. Takođe, potpisan je i Ugovor između „Srbijagasa“ i mađarske kompanije „MVM ENERGY“, na osnovu čega će Srbija moći da uskladišti gas u Mađarskoj tokom zime, a Ugovor o skladištenju logističkim uslugama su potpisali generalni direktor „Srbijagasa“ Dušan Bajatović i predstavnici mađarske kompanije.

Mađarska i Srbija jačaju energetske veze kako bi obezbedile stabilno snabdevanje energijom i energetsku bezbednost u vreme sveopšte energetske krize. Mađarska preko Srbije i gasovoda „Južni tok“ dobija dnevno 10 miliona kubika gasa, što je veoma značajno.

Kada je reč o našoj južnoj pokrajini KiM, Mađarska je nažalost, kao i mnoge druge države tada, priznala jednostrano proglašenje nezavisnosti Kosova 19. marta 2008. godine. Razvijajući saradnju došli smo do toga da je 2021. godine u Beogradu ministar spoljnih poslova Mađarske Peter Sijarto izjavio da Mađarska neće podržati zahteve Prištine za prijem u međunarodne organizacije sve dok traje dijalog Beograda i Prištine, kako ne bi omogućili Prištini da to koristi kao argument za pritisak na Beograd.

Svi smo svesni koliko je to važno, s obzirom da je na delu najeklatantnije kršenje ljudskih prava Srba od strane Aljbina Kurtija i njegovih mentora. Apsolutna histerija i pretnja od strane Nemačke pre svega da barikade moraju biti sklonjene do katoličkog Božića jedna je od poslednjih.

Hapšenje naših ljudi na osnovu lažnih optužbi i optužnica poprima oblik pandemije. Ideja Albanaca jeste da iskoriste trenutak i prikažu Srbiju kao malu Rusiju i, recimo, baš u Savetu Evrope.

Poređenje sa Ukrajinom potpuno izvrćući činjenice, uz logističku podršku Nemačke i Albanije, mi poslanici Narodne skupštine Republike Srbije koji smo i članovi Parlamentarne skupštine Saveta Evrope videli smo i doživeli u Strazburu u oktobru ove godine. Obraćanje Edija Rame u Parlamentarnoj skupštini Saveta Evrope i najgore uvrede na račun našeg naroda nije bilo lako slušati. Najbezočnije optužbe i laži bile su zaslađene jeftinom lirikom, sa ciljem da se poslanici Saveta Evrope dovedu do katarze, jer oni treba da se suoče sa grehom koji su počinili, a to je po Ramiju usvajanje Izveštaja Dika Martija o trgovini ljudskim organima koji je 2011. godine u januaru usvojen u Parlamentarnoj skupštini Saveta Evrope.

Hašim Tači je po Rami novi Jozef K. iz Kafkinog Procesa, a sam Rama je sebe u poredio sa Svetim Antonijem koji je pričao sa ribicama onda kada su ljudi izgubili veru. Na kraju izlaganja je izašao iz uloge žrtve, pa im je u diskusiji objasnio da je on kršan i muževan Albanac, visok preko 195 santimetara, kandidujući se valjda tako za alfa mužijaka balkanskog čopora, vidno revoltiran što njegovu govoranciju nisu doživeli kao Besedu na gori.

U Savetu Evrope, kao i u drugim međunarodnim organizacijama, najvidljivije je koliko je teška naša pozicija i koliko su nam prijatelji važni. Od kada je Rusija izbačena iz Saveta Evrope malo je zemalja koje nam otvoreno pružaju podršku. Među njima je Mađarska. Rušenje Izveštaja Dika Martija o trgovini ljudskim organima od strane Albanaca bazirano je na tome što je šef Ruske delegacije u Savetu Evrope 2008. godine, Konstantin Kosačov, upoznao članove Parlamentarne skupštine Saveta Evrope sa zlodelima UČK podelivši tekst i tako pokrenuo rad na Izveštaju. Rama je sa svojim timom eksperata procenio da, kao što su Rusi izbačeni iz Saveta Evrope na valu antiruske histerije, izbaciće i on taj Izveštaj Dika Martija, jer zaboga pokrenuo ga je Rus.

Pustiće na slobodu Hašima Tačija i primiće takozvanu državu Kosovo u Savet Evrope. Sreća je da su svoje kapacitete u tom trenutku precenili, a takođe još veća sreća što ni bog otac ne bi uspeo da nadigra međunarodnu birokratiju i njihova pravila i procedure. Na sve to, na listi prijavljenih govornika bila je jedna žena koja je ustala…

(Predsednik: Samo da vas zamolim da dovršite rečenicu, misao završite polako.)

Evo, završavam. Na sve to, na listi prijavljenih govornika bila je jedna žena koja je ustala u odbranu našeg prava i pravde uopšte. Ona se zove Elvira Kovač i sa nama je. Na ovaj način, u ime svih nas iz SPS, izražavam duboku zahvalnost i veliko hvala našim prijateljima i sugrađanima Mađarima. Hvala.

PREDSEDNIK: Povreda Poslovnika.

TATJANA MANOJLOVIĆ: Poštovani predsedniče parlamenta, član 27. Poslovnika kaže da se o sprovođenju ovog Poslovnika stara predsednik Skupštine. Ako oni koje vi odredite da vas menjaju nisu sposobni da se time bave, onda molim vas nemojte napuštati mesto predsedavajućeg. Mi smo upravo prisustvovali ovde da je predsedavajuća uvela verbalni delikt u ovaj dom i govorniku kome je dala reč po replici izrekla opomenu zbog verbalnog delikta. Znači, prekršen je Ustav i pravo na slobodno mišljenje izražavanja.

PREDSEDNIK: Gospođo Manojlović, odmah ćemo da rešimo sve dileme. Mada ste vi, pre svega, sada ovo iskoristili da uputite uvredu na račun potpredsednice koja je vodila sednicu prethodnih pet minuta.

(Tatjana Manojlović: Nije dala pravo na repliku.)

Dakle, otvorite one članove Poslovnika u kojima je precizno navedeno koje ponašanje se smatra neprihvatljivim, pa ćete da vidite da ne može svakakvo izražavanje baš po tom Poslovniku i da kad takvog izražavanja bude to jeste osnov da se primenjuje mera. Tako da, stvar je tu potpuno jasna. Vikanje, pre svega, kao takvo, nije nešto što je u skladu sa Poslovnikom, uvrede, pretnje i slične stvari, apsolutno nisu. Ako vi mislite da je to prihvatljiv model ponašanja, ne misle svi i ima pravo onaj ko sednicu vodi da na te stvari reaguje.

Da li želite da se Skupština izjasni? (Da.) Izjasniće se.

Isto po Poslovniku.

IVANA PARLIĆ: Gospodine Orliću, član 107, vi ste upravo povredili dostojanstvo Narodne skupštine, pogrešno tumačite član 109. i niste se nimalo kavaljerski poneli, gospodine Orliću. Ja vidim da se vi trudite da budete kavaljer poslednjih dana, ja vas u tome podržavam. Ostavili ste gospođi Elviri zadatak da odradi prljavi posao za vas, gospodine Orliću.

PREDSEDNIK: Što se tiče bilo kakvih kazni, zamolite te koji sede pored vas, iz iste ste poslaničke grupe, da se ponašaju bar elementarno civilizovano, pa neće onda dobijati opomene ni od koga.

Da li želite da se izjasni Narodna skupština? Ne želite. Odlično.

Izvolite, isto.

TAMARA MILENKOVIĆ KERKOVIĆ: Zahvaljujem se, predsedniče.

Obzirom da sam malopre bila prekinuta da obrazložim povredu, sada očekujem da neću biti.

Član 108. kaže da se o redu na sednici Narodne skupštine stara predsednik Narodne skupštine. Malopre smo čuli brojna predavanja o Kosovu i Metohiji i od ministra nadležnog za drugu oblast, a takođe i od kolega, međutim, za to vreme se u Narodnoj skupštini nalazi delegacija Srba sa Kosova i Metohije iz Kosovske Mitrovice, južno od Ibra, kojima nije dozvoljeno da se ih hola Narodne skupštine obrate građanstvu Srbije.

Mislim da je ovo krajnje licemerno i da je krajnji bezobrazluk…

PREDSEDNIK: Odmah da vam kažem, gospođo Milenković Kerković, da to o čemu vi sada govorite nikakve veze nema sa članom 108. Sa članom 108. apsolutno nikakve veze nema. Vi hoćete da, šta? Reklamirate da je vaša poslanička grupa primila neke goste ovde. Pa imate konferenciju za štampu u te svrhe. Znači, imate konferenciju za štampu u te svrhe.

Treba li da se glasa oko toga? Treba da se glasa. Dobro. Glasaćemo.

A i vi da znate, ako slučajno ne znate, mada ne verujem da ne znate, omogućila je Narodna skupština vašoj poslaničkoj grupi da primi goste koje ste želeli. Niste uskraćeni ni na koji način, naprotiv, sve vam je stavljeno na raspolaganje, primili ste goste, čini mi se da ste dobili prostoriju da održite sastanak. I toliko vam je strašno i toliko vam je teško svima, da svi imate na raspolaganju sve ono što nije mogao ni da sanja niko u vreme kad ste vi bili vlast i većina, niko nije mogao da sanja.

Reč ima Miloš Parandilović.

MILOŠ PARANDILOVIĆ: Predsedavajući, dame i gospodo narodni poslanici, evo i ja dobih reč posle skoro tri meseca, jer je po Poslovniku Skupštine Srbije lakše roditi mečku nego dobiti reč kada ste samostalni poslanik opozicije.

Ono što bih želeo da pitam jeste - zašto je svaka sednica od konstituisanja parlamenta po hitnom postupku? Šta je to toliko hitno u državi Srbiji, a svaka institucija nam je u v.d. stanju, 90% direktora u Srbiji su vršioci dužnosti, ali eto svaka sednica mora da ide po hitnom postupku? Da li je to razlog i da li je to zapravo cilj da se onemogući opoziciji dopuna dnevnog reda?

Devetsto miliona za RTS i 400 miliona za REM, koji ćuti kao zaliven, RTS koji, kao ostale četiri nacionalne frekvencije, 95% ili u proseku, sve nacionalne televizije, pa i javni servis, 95% vremena daju vladajućim strankama kada je u pitanju politički program, a i to je periferno. Da li kulturno-umetnički program na javnom servisu i televizijama sa nacionalnom frekvencijom uopšte postoji, to je veliko pitanje i za široku diskusiju.

Doveli smo u situaciju ovu državu da kada priča i spoljnopolitičkim okolnostima to banalizuje do jednog potpunog besmisla. Kada pričamo i o Rusiji i o Evropi i o Americi, o bilo kom spoljnopolitičkom partneru, mi smo ga doveli do potpunog besmisla, tako da mi sve što danas vidimo, recimo od Zapada, jeste rijaliti. To savršeno dobro usvajamo i tome obiluju sve televizije sa nacionalnom frekvencijom. Kako se, recimo, ne ugledamo na američki ustav, pa kažemo - oni već 200 godina kako postoji njihova država nisu menjali Ustav nijedanput, a ovde svaka vlast nosi Ustav sa sobom u džepu. Ja očekujem da se svakih pola godine menja Ustav.

Ovo što smo uradili sa srpskim pravosuđem verujem da će se jednog dana proučavati na prestižnim svetskim univerzitetima kako smo mi uspeli da razvalimo srpsko pravosuđe, kako smo mi uspeli da razvalimo srpsku medicinu, kako smo uspeli da razvalimo srpsko školstvo, kako smo uspeli da urušimo sve institucije u ovoj državi i ne prestajemo sa urušavanjem. A kad god neko kaže da vi doprinosite tome, vi se vraćate u prošlost i prozivate neki bivši režim, a od tog bivšeg režima ste pokupili najgore kadrove, najgore kadrove. Da ne kažem da ste celu URS bivši ili G17 plus Mlađana Dinkića, samo ko nije hteo nije prešao u naprednjake. Apsolutno su svi kod vas danas, i vi pričate o bivšem režimo. Ako krenemo tako, možemo da optužujemo i kneza Mihaila za greške iz prošlosti.

Dakle, ovo u šta vi uvodite Srbiju, ovo kako vi razvaljujete ovu državu i ovo društvo, ja vam garantujem da će se jednog dana izučavati. I ove zakone koje danas donosite, misleći da ćete večno vladati, verujte mi, neki pre vas isto su donosili zakone i isto su mislili da će večno vladati, pa su se okliznuli. Dakle, batina ima dva kraja. Ne pretim ja ovde nikome, ja samo konstatujem stvari. Mnogi su ovde donosili zakone misleći da će večno vladati, pa su ih sačekali ti isti zakoni koje su oni donosili, pa danas kukaju na njih. Isto će sačekati i vas. I Broj je mislio da će večno vladati i Milošević i Tadić i mnogi drugi, pa su završili kako su završili. Završiće se i ova agonija.

Ali, ja imam jedno pitanje, intimno, koje više nije ni političko, nego ljudsko. Kako vi nemate jedan posto potrebe, obzirom da ste uzurpirali sve u ovoj zemlji, apsolutno sve institucije, sve televizije, sve ste stavili pod svoju kontrolu i upravljate životom i smrti? Kako nemate potrebe da ostavite jedan posto zdravog tkiva u ovoj zemlji da kad ovo zlo vreme prođe može nešto zdravo da nikne? Kako nemate potrebu za tim sa ljudskog aspekta vas to pitam? Zaista mi nije jasno.

Sve će vlasti proći, sve će se vlasti završiti kako nemate potrebu da ostavite jedan procenat zdravog mesa, zdravog tkiva da nešto može da nikne? Ako sve pokvarimo, jedan prozor da odškrinete, i jedan prozor da otvorite, a ako vam smeta opozicija, evo ja vam predlažem da donesete zakon o ukidanju opozicije, da privatizujete ovaj parlament. Hajde da se svi povučemo da ostane u sali da pokažete šta znate, ali će se i to završiti. Da nema opozicije u parlamentu, verujte mi, sve će se jednog dana završiti.

PREDSEDNIK: Dobro. Završilo se i tih pet minuta.

Ne znam šta vas zbunjuje na temu večnost, ali ovi datumi koji se menjaju u dva kratka zakona, to su promene za godinu dana, nije večnost, a onaj Ustav SAD menjan je samo koliko? Dvadeset sedam puta. To je negde promaklo.

Reč ima Aleksandar Mirković.

ALEKSANDAR MIRKOVIĆ: Poštovani predsedniče, poštovani ministre sa saradnicima, poštovane koleginice narodne poslanice i kolege narodni poslanici, na samom početku pozvao bih vas predsedniče da se o predlogu Marijane Jović Osnovni sud u Loznici izjasnimo odvojeno.

Što se tiče današnjeg izlaganja i današnjih tema o kojima smo diskutovali, zaista teško je bilo šta reći, a ne osvrnuti se na sve ono što se dešavalo danas, a i juče, apropo izlaganja prethodnog govornika i retoričkih pitanja kako nemate potrebe, može se nametnuti samo jedno pitanje sa druge strane, kako poštovani kolega nemate potrebu da za četiri meseca ne dođete ni jednom u Skupštinu i da se obratite do sad, a isto tako možemo i nametnuti pitanje zašto bi nekom odgovaralo da nema opozicije u ovom parlamentu. Mi smo tu da diskutujemo, možete da vidite na svakoj sednici da smo spremni da odgovorimo na sve one laži i izmišljotine i neistine koje dolaze sa druge strane, ali šta više najveću korist imaju građani Srbije jer jasno mogu da vide kome su dodelili glas na prethodim izborima i ako uzmemo u obzir ovo ponašanje do sada rezultati na sledećim izborima, što se tiče opozicije, biće još gori.

Što se tiče teme Kosova i Metohije koje se ovde nametnulo u nedostatku bilo kakvih argumenata i želje za ličnu promocijom, nisam želeo o tome da pričam, ali sam jednostavno nateran ovim konstantnim dobacivanjem i vređanjem, kako svih nas sa ove strane, tako i predsednika Aleksandra Vučića i njegove porodice i to čoveka koji je dobio nadimak princ od Trstenika iz prostog razloga zato što se tako ponašao dok je bio vlast tamo i sada ću vam navesti konkretan primer. Evo, tu je i gospođa redova opozicije koja je bila zajedno sa nama u Strazburu, koja je bila predsedavajuća. Na tom sastanku jedna od tema pred evroparlamentom jeste bila i tema dijalog između Beograda i Prištine u posredstvu EU i tu je bilo prijavljeno čak sedam govornika.

Isti taj princ od Trstenika, koji je ovde kada je bio prisutan Aleksandar Vučić, govorio kako će on da se bori za interese Kosova i Metohije, građana na Kosovu i Metohiji i situacije u vezi sa Kosovom i Metohijom, u Strazburu je pričao o svemu i o tome je govorio Marijan Rističević. Mada, kada smo došli do te teme čovek je odustao i nije jednu jedinu reč rekao, rekao je da njega ta tema ne zanima.

Poštovani građani Srbije, ovo se desilo i imate listu prijavljenih govornika i možete videti ko je po toj listi diskutovao. Tako da ti ljudi koji danas su ovde, nama pričaju i nas vređaju, a dele iste vrednosti kao Kurti, i kada su bili u prilici da nešto kažu u odbranu našeg naroda i ljudi koji su danas na barikadama nisu rekli ni jednu jedinu reč, već su odustali.

Što se tiče teme, a tiče se i diskusija o sudijama, pravosuđu i medijima, najmanje ste pozvani vi koji sedite preko puta nas da o tome pričate. Navešću vam samo dva primera, dva primera iz prošlosti kada ste vi bili na vlasti. Prvi se tiče pravosuđa, onoj katastrofalnoj reformi pravosuđa iz 2009. godine, u jednom danu ste hiljadu ljudi ostavili na ulici, bez bilo kakvog zakonskog osnova. Nažalost, neki od tih ljudi su izvršili samoubistvo. Vaša vlast na duši nosi te ljude i tako ste vi doživljavali pravosuđe. Tako ste vi doživljavali slobodu tih ljudi, a i to što oni moraju da rade samo svoj posao. Ovde su govorili ljudi o tome, a postoje i zapisnici. Sudije i tužioce ste birali na svojim opštinskim odborima, gde vam je u donjem levom uglu odluke stajao pečat gradske uprave, a u donjem desnom uglu pečat opštinskog ili gradskog odbora odakle se bira taj sudija ili tužilac. Kvalifikacije su vam bile, supruga mu je član DS, lojalan je. Nemaju građani lepo mišljenje o njemu, ali poslušaće. Tako je bilo vaša pravosuđe. Danas vi imate pravo da nekome nešto spočitavate.

Kada govorimo o medijima i o slobodi medija, nije mnogo potrebno već samo da se vratimo na izveštaj pokojne Verice Barać iz 2011. godine koji ni tada niko nije smeo da objavi, koji je sačinjen vrlo temeljno. Dakle, sve što se nalazi u tom izveštaju, niko tada nije mogao da pročita negde jer je bilo zabranjeno da se objavi. U tom izveštaju, stoji, citiram, da su svi mediji u Srbiji pod šapom jednog čoveka i da ne postoji nikakva sloboda medija, a da RTS o kome ste ovde pričali naveliko i naširoko, gde čak i jedan vaša poslanica radi, citiram - nije mesto javnog servisa, dakle, RTS nije javni servis, već ima ulogu servisa političke stranke i vladajuće elite. Godina 2011.

Nakon ovih reči, nakon ovog izveštaja i svega onoga što ste radili tada, vi danas nalazite za shodno da nekome držite moralne lekcije i pridike. Mislim da ste svojim izlaganjem i ponašanjem do sada jasno napravili tu razliku koliko su ljudi koji su vas podržali na prošlim izborima pogrešili. Uveren sam da na nekim sledećim izborima vam neće dati glas.

Za sam kraj, ova lista za odstrel, kako već Srbi na barikadama zovu ovaj spisak koji je čitao gospodin Martinović, je isti onaj spisak koji vi negde u svojim govorima i na svojim društvenim mrežama ponavljate. Podsetiću vas samo, da ovaj što dobacuje, čovek koji liže displej i gricka tastaturu ne bili osetio ukus kotleta i onog bifteka koji je ukrao sa tuđeg profila, je na svom zvaničnom profilu napisao – Andrej i Danilo pronađeni u šahti kao Gadafi. Ta dva imena se pominju opet na ovom spisku Kurtija. Pa, neka građani iz Srbije, a i građani van granica naše zemlje, vide ko se bori i ko brine o interesima Srba, a ko brine samo o ličnom interesu i o svojoj fotelji.

Na samom kraju, ja sam vam to već jednom rekao, ali ponoviću. Idu novogodišnji praznici, i ovako se često ponašate kao deca, pa uzmite, sastavite jedno pismo Deda Mrazu, vas pedeset, koliko se već hvalite da vas ima, napišite svoje novogodišnje želje, jer je veća verovatnoća da vam Deda Mraz te želje ispuni, nego da vas građani bilo kad više na izborima dovedu na vlast. Hvala vam i živela Srbija.

(Tatjana Manojlović: Replika.)

PREDSEDNIK: Milivojević i Ćuta opet vi vičete i sada šta.

(Tatjana Manojlović: Replika.)

Replika? Pomenuo vas je?

Znači ovako, kada neko kaže u ovoj sali, samo ako hoćete da dozvolite, dakle, kada neko kaže iz ove sale, zaposleni u RTS, vi smatrate da imate pravo ne repliku.

(Tatjana Manojlović: Rekao je poslanica iz DS zaposlena na RTS.)

Dobro, jasno je svima nama ovde da u vašoj poslaničkoj grupi ima zaposlenih u RTS, ali vi nemate osnov za repliku kada neko kaže zaposleni u RTS, ali dobro i to nešto govori.

(Tatjana Manojlović: Pročitajte Poslovnik u njemu lepo piše…)

O tim ne slobodama na javnom medijskom servisu i ko je protežiran i ko je zastupljen dosta toga govori.

Idemo dalje.

Reč ima Milinka Nikolić. Izvolite.

MILINKA NIKOLIĆ: Dobar dan svima.

Danas sam ovde sa vama i od početka sam tu. Sve ono što sam čula moram da vam kažem da me mnogo, baš mnogo iznenadilo.

Onog trenutka kada sam prvi put ovde zakoračila da me je neko pitao šta očekujem od ovog velikog doma, pa ja bih rekla – očekujem nadu, a posle svega onoga što sam ovde doživela, što sam videla, što na jedan način osećam i kao majka i kao baka i kao obična građanka i kao seljanka, pa moram da vam kažem da sve ove govore, ne baš sve, ali većinu što sam čula meni se ne sviđa što se mi večito vraćamo u prošlost.

Ja mislim da građani Srbije očekuju da od nas ovde, svih poslanika, čuju šta će u budućnosti da bude.

Ja dolazim iz kraja gde samo gledam RTS. Ja zaista nisam imala priliku ništa drugo da vidim. Kod nas ima u nekim selima šest kanala, u drugim 13, ali isto hoću da kažem i ovo što se ovde radi, što se tako govornici prekidaju, pa jesam ja kriva što sam opozicija? Opozicija sam zato što mi se mnoge stvari ne sviđaju. Ne sviđa mi se ono što sadašnja vlast radi. Ne sviđa mi se što se delimo na naše i vaše. Ne sviđa mi se što ovde pojedini ljudi tako govore, ali, evo, mogu nešto i da pohvalim, kada me koja devojčica sretne ovde u hodniku svako me pita kako sam, da li mogu. Pa mogu. Izdržaću. I uvek sam izdržala.

Onog trenutka kada je ta lavina sa Stare Planine krenula za odbranu reka, niko se nije nadao da ćemo da uspemo u tome. Uspeli smo i sve, po meni, ima i svoj početak i svoj kraj.

Ovo što je malopre pričao neko o novogodišnjim paketićima ovde, pa to što vi dozvoljavate da se događa ovde u Narodnoj skupštini, zaista liči na jedan vrtić. Ja odavde, kako kažu, iz ove magareće klupe, kada pogledam sve vas ovde, znate šta sam primetila? Da se najviše drže mobilni telefoni, da jedan drugoga ne sluša, a toliko pametnih ljudi ima ovde među nama.

Hvala.

PREDSEDNIK: Hvala vama.

Reč ima Vesna Nedović.

VESNA NEDOVIĆ: Poštovani predsedniče Skupštine, uvaženi ministri sa saradnicima, dame i gospodo narodni poslanici, odnos između Republike Srbije i UAE su na najvišem nivou, a intenzivno se radi posebno u oblastima borbe protiv organizovanog kriminala i tako i u razmeni operativnih podataka.

Prepoznajući vizionarsku politiku našeg predsednika Aleksandra Vučića i Vlade Republike Srbije, duboko cene i poštuju zalaganje, borbu za bolju i novu razvijeniju Srbiju i borbu za teritorijalni integritet.

Posebno mogu da kažem i da istaknem sporazum sa kojim je Srbija dobila milion dolara kredita po posebnim uslovima koji se mogu nazvati poklonom. Novac je obezbeđen za kredite koji trebaju da dospeju početkom iduće godine, koji ni malo ne mogu da se nazovu dobrim.

Ujedinjeni Arapski Emirati su i ranije pomagali Republici Srbiji, 2014. godine pomoć u sanaciji štete od poplava, kao i značajnu medicinsku pomoć u vreme pandemije korona virusa.

Srbija i Ujedinjeni Arapski Emirati imaju značajne projekte. To su „Beograd na vodi“, koji je izmenio izgled Beograda i izgradnja fabrike za proizvodnju vakcina kao zajednički projekat koja se gradi na teritoriji opštine Zemun. Zato i navodim reči našeg predsednika Aleksandra Vučića - naše prijateljstvo izuzetno je čvrsto i kada je teško mi možemo da se oslonimo na Emirate, što je i do sada nebrojeno buta pokazalo da su nam naši prijatelji pomagali u najtežim trenucima.

Želim da istaknem isto tako iskreno prijateljstvo između Mađarske i Srbije, utemeljeno radom i saradnjom našeg predsednika Aleksandra Vučića i premijera Viktora Orbana.

U trgovinskoj razmeni sa našom zemljom Mađarska je na drugom mestu u Evropi. Samo u poljoprivredi ta razmena prelazi negde oko 200 miliona evra. Kao pouzdan partner sa našom zemljom u planu je izgradnja naftovoda koja bi trebalo da reguliše i da stabilizuje naše tržište. Upravo ugovor sa Mađarskom za skladištenje je omogućio da naša zemlja može mirno da sačeka zimu, što nije slučaj u ostalim i razvijenijim zemljama Evrope.

Kao neko ko živi i radi u Zemunu imam potrebu da kažem da smo mi Zemunci velike patriote, neko ko je prihvatio nesebično sve one koji su raznim kolonama krenuli put Srbije, bežeći od rata, zla.

Mi smo ih dočekali, prihvatili i uverili da mogu da sa nama grade i rade u našoj Srbiji.

Dakle, 250 hiljada izbeglih lica je krenulo put Srbije i većina njih je došlo u Zemun, u Busije, u Zemun Polje, Altinu, Plave Horizonte, tamo gde se Srbi ne dele, gde smo svi mi Zemunci.

Kada ulazite u Busije postoji jedan spomenik u vidu knjige i na njoj piše – ovde sećanja žive na sve poginule i nestale, koji nisu stigli sa izbegličkim kolonama. Aleksandar Vučić i SNS je prekinula taj zavet ćutanja, koji je trebalo da rezultira zaboravom svih onih koji su nestali, ubijeni i prognani.

Mi ćemo da pričamo, da obeležavamo, da snimamo serije i filmove samo da srpski narod ne zaboravi svoja stradanja.

Sa ponosom mogu da kažem da je 2009. godine sve krenulo iz Zemuna, neka nova, bolja budućnost za nezavisnu i slobodnu, samostalnu Srbiju.

Neko je ovde u ovom domu rekao – mi znamo da se iz Zemuna Vlada, a ja ću vam reći da se iz Zemuna vladalo samo onda kada je iz Zemuna vladao zemunski klan zajedno sa onima koji su slučajno došli na vlast kako u Srbiju, tako i u Zemun.

Godine 2003. kada se desilo ubistvo premijera, kojeg vi niste mogli da sačuvate, rešili ste da hapsite, da rušite utvrđenje zemunskog klana, histerično, panično, odmah do temelja i od tog i od takvog rušenja i od tih detonacija su popucala sva stakla na dečijem odeljenju Doma zdravlja Zemun i nije vas bilo briga gde će i kada da se leče bolesna deca.

Ja vas pitam, recite mi, zašto je bila potrebna tolika žurba, čega ste se uplašili i šta je trebalo da nestane sa rušenjem te zgrade?

U danu za glasanje ja ću podržati sve predloge zakona, kao i moja poslanička grupa Aleksandar Vučić – Zajedno možemo sve.

Zahvaljujem.

PREDSEDNIK: Hvala.

Reč ima Dragana Rakić.

DRAGANA RAKIĆ: Juče i danas smo imali prilike da od pripadnika vladajućeg režima slušamo samo bajke. Slušali smo o tome kako su mediji u Srbiji slobodni, kako REM odlično radi svoj posao, kako imamo nezavisno pravosuđe. Niko ko živi u Srbiji ne može da poveruje u ovakve bajke.

Kao dokaz da su mediji nezavisni, pripadnici vladajućeg režima, pre svih ministar Martinović je naveo činjenicu da dvojica novinara, iako su stekla odavno uslov za penziju, još uvek rade na RTS-u, a to su Dragan Bujošević, direktor RTS-a i Nenad Lj. Stefanović, glavni i odgovorni urednik informativnog programa.

Gospodine Martinoviću, to što su Bujošević i Stefanović, umesto u penziji, još uvek na važnim pozicijama na RTS-u apsolutno nije nikakav dokaz, a ponajmanje je to dokaz da imamo nezavisne medije, naprotiv. Ljudi se menjaju, govore i rade neke stvari, a posle se kaju, pa se izvinjavaju i revidiraju svoje stavove. To bar vi, gospodine Martinoviću, najbolje znate.

Vi ste pre izbora 2012. godine, dok ste bili član SRS, za jednu novu stranku, koja se tek formirala i rađala, za SNS govorili, citiram, da je mafijaški klan koji finansiraju kriminalci, a za Aleksandra Vučića ste rekli, citiram, da je to kurir između Joce Amsterdama i Caneta Žapca. Nakon izbora 2012. godine, kada je SNS osvojila vlast, vi ste, gospodine Martinoviću, revidirali svoj stav, pa ste umesto da budete kritičar Aleksandra Vučića, postali kritični prema sami sebi. Rekli ste, citiram: „Bio sam magarac, najveća politička budala, napravio sam katastrofalnu političku grešku zato što sam govorio stvari za koje sam znao da nisu istinite“, kraj citata.

Dakle, gospodine Martinoviću, ne samo da ste javno priznali da ste licemer, znači, osoba koja jedno misli, a drugo priča, nego vi ste živi dokaz da se ljudi menjaju, da u nekim ozbiljnim godinama menjaju svoje političke stavove, menjaju svoje političke dresove i svoje ponašanje. Ako ste vi doživeli tako dramatičan preobražaj, pa od magarca, prema sopstvenim rečima, postali ministar, sasvim je moguće da je i Bujošević doživeo sličan preobražaj, pa od urednika emisije „Nije srpski ćutati“ postao Srbin koji odlično ćuti i još bolje ništa ne vidi i ne čuje.

Kada bi RTS video i čuo i smeo da objektivno izveštava, on bi morao da izveštava o lavovskoj borbi dve majke, dve Jelene iz Pećinaca, Jeleni Mažić i Jeleni Mihajlović, koje već četiri meseca biju bitku sa institucijama ove države da svoju decu, koja su nezakonito izbačena iz vrtića u Pećincima, da je vrate. To je velika afera koja je duboko uznemirila sve građane Srbije. O toj aferi i po toj aferi su već reagovali gradska inspektorka Snežana Konjović iz Sremske Mitrovice, pokrajinski inspektor za prosvetu, Zaštitnik građana, Poverenica za ravnopravnost. Svi oni tvrde jedno isto, da su deca nezakonito izbačena iz vrtića, da su diskriminisana na najgori mogući način od direktorke predškolske ustanove u Pećincima, Anite Volčevski, i da ta deca moraju pod hitno biti vraćena. Ali, ta deca i posle četiri meseca čekaju na pravdu.

Po rečima ovih majki, razlog za to jeste lična osveta člana SNS iz Pećinaca, bogatog čoveka, regionalnog moćnika, finansijera SNS i prilježnog sakupljača sigurnih glasova za SNS, izvesnog Milorada Pantića Lukija. Taj Luki je odlučio da ove ljude koji nisu pristali da budu članovi SNS i da budu sigurni glasovi za SNS, da te ljude, slobodne ljude grada, opštine Pećinci kazni tako što će diskriminisati njihovu decu, odnosno zabraniti im da idu u vrtić u koji su pre toga godinama išla.

O ovoj aferi je reagovao čak i predsednik Aleksandar Vučić. On se ogradio, on je tvrdio da ne poznaje Milorada Pantića Lukija iz Pećinaca.

Ja pozivam Dragana Bujoševića da ponovo pokrene emisiju „Nije srpski ćutati“ na RTS-u, da nam predsednik Srbije Aleksandar Vučić objasni šta je ovo, otkud on na fotografiji sa Miloradom Pantićem Lukijem iz Pećinaca, a tvrdio je da ne poznaje tog čoveka. Ako je možda predsednik Aleksandar Vučić izgubio pamćenje, čovek puno radi, puno čita, malo spava, brine sve brige ovog sveta, evo, ja pozivam Aleksandra Vučića da pita svog brata Andreja Vučića, da pita dvojicu ministara, jednog sadašnjeg Miloša Vučevića, jednog bivšeg Branimira Nedimovića, otkud oni sa Miloradom Pantićem Lukijem u opštinskom odboru SNS u Pećincima. Znači, evo je još jedna fotografija, takođe, isto društvo, ali u drugoj garderobi. Evo ga ponovo i Andrej Vučić i Milorad Vučević sa Lukijem.

Na kraju, znate gde su prvo otišli novi ministri u ovoj Vladi? Znate koga su prvo posetila dva ministra, Irena Vujović, ministarka zaštite životne sredine i Marko Blagojević, ministar za javna ulaganja? Posetili su Milorada Pantića Lukija.

Znači, pozivam Bujoševića, ako je još uvek preteklo nešto u njemu od one nekadašnje novinarske časti, da ponovo pokrene emisiju „Nije srpski ćutati“, da pozove u tu emisiju i majke iz Pećinaca, da pozove Aleksandra Vučića, da pozove Milorada Pantića Lukija, da pozove Zaštitnika građana, Poverenicu za ravnopravnost, inspektorku Snežanu Konjević i da građani Srbije konačno saznaju istinu o ovoj užasnoj aferi, aferi gde se desilo nešto nezabeleženo, da je ovaj mafijaški režim odlučio da se sa svojim političkim neistomišljenicima obračunava tako što će im decu izbacivati iz vrtića.

Ono što želim da poručim svima vama, da vam decu ovaj narod neće oprostiti, da ćete odgovarati za svo zlo koje ste naneli narodu. A RTS je narod jednom već oslobodio. Biće RTS ponovo slobodan. Živeli.

PREDSEDNIK: Pre nego što dam reč dalje, da li ste vi to, gospođo Manojlović, hteli nešto vezano za nepridržavanje dnevnog reda? Niste? Ovo je bilo u skladu sa dnevnim redom sve ovaj put, ili ste mislili da su primedbe na račun RTS-a bile izrečene vama od strane vaše zamenice predsednika?

(Tatjana Manojlović: Ja još uvek nisam Dragan Bujošević.)

To ćete vas dve da raspravite.

Ali, uglavnom, ovo je bilo sve po dnevnom redu, vi ste zadovoljni?

Reč ima Milenko Jovanov.

MILENKO JOVANOV: Mi smo juče imali jedan onako izliv patetike, gneva, nažalost, i neistina, pa je zloupotrebljen jedan slučaj koji je predstavljen kao otmica dece i da ova zemlja valjda neke nove janičare pravi, ne znam ni ja šta, otima decu i šalje ih u Švedsku. Na sreću, ministarstvo je vrlo brzo…

Samo molim, to je najinteligentniji, najobrazovaniji, najsposobniji predstavnik elite u ovoj sali, ne samo da ne dobacuje, nego da sasluša, da proba da sasluša. Ja razumem nervozu i sve to, ali probajte da saslušate, neće ništa da vas boli. Ako nemate koncentraciju, spavajte duže, probajte, ili ribizle kažu da pomažu za koncentraciju, pa kad ste probali kotlete u elektronskom obliku, probajte i ribizle na isti način na koji ste probali kotlet.

(Srđan Milivojević: Organske sa Jovanjice?)

Pa, da li su vam organske sa Jovanjice, vi kažete da ste ih sami u svom dvorištu uzgajali, tako što ste se skinuli sa tog RTS-a koji kritikujete, ali ajde.

Dakle, danas smo nastavili sa zloupotrebom dece u političke svrhe, između ostalog, i tako što je citiran, rečeno je da je došlo do nadzora u predškolskoj ustanovi od strane Pokrajinskog sekretarijata, što je tačno, i taj izveštaj je zaveden pod brojem 128-614-311/2022, jedan, kroz datum 28.11.2022. godine. Kao što vidite, apsolutno znam o čemu govorim. Jedini problem je što u tom izveštaju apsolutno ne piše ništa od onoga što je koleginica rekla, nego piše nešto drugo.

Dakle, radi se o tome da određeni ljudi ako nisu zaposleni, nemaju prioritet pri tome da im deca budu upisivana u vrtić. To je uvek tako bilo. Dobro, to kako je bilo, da li su plaćali, nisu plaćali, neću u to da ulazim. Znači, postoji rang lista koja se pravi po tome da li su oboje roditelja zaposleni ili nisu.

Dakle, to zloupotrebljavanje dece zbog kog je, doduše nije sad u sali, maločas urlala jedna koleginica, zaista vas molim da prekinete, nećete time, tom patetikom apsolutno ništa postići. To da ste vi zaštitnik ne znam ni ja koga sve, to, kako bih vam rekao, možda se vi tako osećate, ali tako treba da se osete oni koje štitite, navodno. Kad oni u vama budu videli zaštitnike, onda ćete moći na izbore da izađete sami, a ne da se krijete iza onog koga se juče onako glasno odričete, da nemate ništa sa njim. Hvala.

PREDSEDNIK: Idemo dalje.

(Dragana Rakić: Replika.)

Reč ima Nataša Jovanović.

(Dragana Rakić: Replika, molim vas, spomenuo me je.)

Kad se kaže da neko zloupotrebljava decu vi se prepoznate i tražite repliku?

Dao sam reč dalje. Sedite.

NATAŠA JOVANOVIĆ: Gospodine predsedniče Skupštine, gospodine ministre Martinoviću, dame i gospodo narodni poslanici, gospodine Martinoviću, videli ste kao odgovoran čovek i kao predsednik Skupštine koji zaista na pravi način predstavlja, u demokratskom smislu, i čovek koji hoće da pomogne ovima iz opozicije da se pripreme za sednice i da na vreme dobiju akta, da oni, nažalost, ne znaju ni šta je na dnevnom redu.

Juče smo mogli da čujemo prvo Mariniku Tepić na televiziji, pa onda na konferenciji za novinare. Ona kaže, onda je to ponovio i Borko Stefanović, pažljivo sam pratila njihova izlaganja, da mi ovde danas usvajamo budžet REM-a koji će da košta građane Srbije 400 miliona evra iz budžeta. Pa, oni ne znaju, mučenici, ni kako se REM finansira i da je to nezavisno regulatorno telo, da oni dobijaju novac od emitera. Znate, takvi ljudi pokušavaju već toliko vremena, a juče i danas pogotovo, da govore o medijima, kakva treba da bude uređivačke politika RTS i drugih medija u Srbiji, a da elementarne stvari ne znaju.

Drugo, gospodine Martinoviću, vi kao dugogodišnji i zaista poslanik koji je doajen skupštinskog parlamentarizma znate da je u Srbiji, u demokratski uređenoj zemlji u kojoj je najviši stepen medijskog pluralizma, danas dostupno 2.400 medija. Koliko je njihovih, to ne možemo da prebrajamo.

Gospođa koja pokušava nešto da dobacuje je u sred kampanje za izbore vodila kampanju kao jedan od urednika zaposlen u RTS. Ona je sad tamo na „stend baju“, zamrzla radni odnos, dvostruka ličnost. Malopre se prepoznaje kao novinar RTS-a, a sad hoće da govori kao narodni poslanik. Odlučite, gospođo, šta ste vi, zaista.

Oni pokušavaju da objašnjavaju danima, a to su pokušali na vrlo vulgaran, nepristojan način, i gospođi Oliveri Zekić na sednici Odbora za kulturu i informisanje šta je sloboda medija, kako treba da se dobijaju nacionalne frekvencije, koji su kriterijumi. Znate, po njihovim kriterijumima i te televizije, „Nova S“, za koju traže tu famoznu petu frekvenciju, kriterijum je da se veliča Kurti. Oni njemu tamo ne govore Kurti, oni kažu Kurtiša. Tepaju mu. Ujutru se razgibavaju mozgovima, pa posle toga kreću sa drugim tepanjem. Tepaju najvećem ološu, izdajniku, izvinite, ja to moram da upotrebim, gospodine Orliću, jer jedina ja lično poznajem, odnosno poznavala sam tu nesrećnu Radu Trajković 30 godina koja je u službi šiptarskih terorista, Aljbina Kurtija i svih neprijatelja Srba. Juče su je ceo dan branili. Na taster, na dugme javili su - danas branite Radu Trajković. Onda sledećeg dana, evo novi dan sednice – napadajte Zvonka Veselinovića, Milana Radojčića, sve Srbe koji su na barikadama i onda se pojavljuje, o čemu su govorili kolega Jovanov i ministar Martinović, Kurtijev poslanik koji pravi, odlaze dalje, listu za odstrel na kojoj su Andrej Vučić, Danilo Vučić, Radojičić, Veselinović i svi ostali časni Srbi. Vi da govorite o tome ko je korumpiran, a sve ste pokrali što je moglo da se pokrade?

Juče je pominjao ovaj, neko kaže „primerak“, ali ajde, nije ni njemu lako, šta će, nije ni on kriv, kaže – usvojili ste Zakon o zaštiti životne sredine 2011. godine. Šta ste uradili posle usvajanja tog zakona? Krenuli sa kampanjom „Očistimo Srbiju“. Kako je to izgledalo? Očistili ste budžet vi žuti iz DS. Jedan ministar je svojoj porodici gurnuo u džep, ja mislim, 27 miliona dinara. Izrada sajta za čuvenu kampanju „Očistimo Srbiju“, što znači pokupimo sve pare iz budžeta, koštala je tričavih 30-40 hiljada evra i, zamislite, vi se usuđujete, kao izdanak tog zla koje je upropastilo Srbiju, uništilo fabrike, ostavilo preko 400.000 ljudi bez posla, da ovde nama govorite o demokratiji.

Odlazite dalje i mešate babe i žabe i kažete – danas ćemo malo, iako to nije na dnevnom redu, i o novom zakonu o policiji koji je u pripremi. Vi to da pričate. Vi koji ste naložili policiji da na mitingu prilikom odbrane, a to ste uradili na način na koji vam je diktirano spolja, uhapsili Radovana Karadžića, na velikom narodnom mitingu naterali policiju da prebijanjem mučki ubiju Ranka Panića.

Šta ste posle toga radili? Zlostavljali narodne poslanike u Skupštini. Jeste li videli kako to šarmantno radi kolega Orlić, predsednik Skupštine? Kaže vam, edukativno deluje na vas, pa nekada kao psihijatar, kao psiholog, vratite se na mesto, sedite, molim vas, izvinite, gospodine Orliću, a znate kako je o izgledalo u njihovo vreme? Ja barem imam dugačak opozicioni staž. Podignete Poslovnik, odmah policija ulazi unutra, kreće na vas da vas tuče, da vas iznosi, ali to čak nije ni smešno. Bio je kolega Arsić sa mnom i pored mene. Godine 2002. sam nažalost morala na konferenciji za novinare da pokazujem modrice po svom telu od policije koja me je tukla u Skupštini Srbije, a kada sam reagovala samo zato što je u tom trenutku predsedavajuća izbacivala sa sednice poslanike koji nisu prisutni u sali. Gde je vaš mozak? Kako vi uopšte smete da pominjete bilo šta, slovo D od demokratije?

Pokušali ste jednom kampanjom koja je huliganska da, a pogotovo vi koji kažete – mi se razumemo u medije, pa mi smo neki novinari, pa tako napadate gospođu Zekić, ne proteklih šest, sedam meseci, nego godinama to radite, i to vršite takav napad na ženu koja ima, pre svega, najviši stepen znanja kada je novinarstvo u pitanju, objektivno nastupa, lepo vam je objašnjavala posle svake sednice REM-a kako se dobijaju frekvencije, šta treba da ispunite. Vi kažete – a, ta naša tajkunska televizija ispunila je sve uslove. Koji su uslovi ispunjeni? Da se blati legitimno izabrani predsednik države, da se napadaju njegova maloletna deca, da se članovi porodice, da se veliča Kurti, Rada Trajković? To u Srbiji više vi nikada doživeti nećete. Zato što je ovo uređena zemlja i jasno se zna kakva je procedura za sve, pa i ta koja je poštovana kod dodele koja je nedavno bila za ove četiri nacionalne frekvencije.

Drugo, gospodine Martinoviću, ja sam zaista juče bila zapanjena. Videla sam da ste vi reagovali, podsećajući ih na taj deo njihove biografije, kada su počeli da se žale svi ovde prisutni kako ih nema dovoljno na RTS-u. Kako ih nema? Pre 15 dana je završen drugi ciklus serije „Klan“. Svi ste u toj seriji bili, apsolutno svi. Znači, serija koja je rađena po vama, likovima koji su izmislili zemunski klan, ko ih je finansirao, a posle vam je to obilo o glavu zato što se mafija koju ste vi izmislili okrenuli protiv vas i ubila premijera ove zemlje.

Prema tome, davali ste im poslove, sa njima pravili razne dilove, promovisali ih, jel tako bilo? Sad vam je to sve došlo na naplatu zato što narod zna ko ste i šta ste i posle sledećih izbora, dame i gospodo iz opozicije, vi ćete biti na nivou statističke greške, a narod Srbije će da glasa za Vučića, za časne Srbe sa Kosova i Metohije i za sve ljude kojima je otadžbina, Srbija u srcu za koju će, kao mi poslanici ovde, da se bori baš kako to znamo i umemo i retorički i na svaki način da podržavamo naš narod. Živela Srbija.

(Dragana Rakić: Replika.)

(Tatjana Manojlović: Replika. Pomenula me.)

(Nebojša Novaković: Poslovnik.)

PREDSEDNIK: Samo ko od vas, vas troje? Ko od vas?

(Dragana Rakić: Pominjala je DS i kao zamenica šefa DS…)

(Tatjana Manojlović: Po dva osnova.)

Onda bih zamolio ostale da se isključe iz sistema. Vi ćete dobiti reč. Ne, rekao sam dogovorite ko od vas. Jeste li se dogovorili? Pitam sada poslanika Novakovića. Jeste li se dogovorili? Zato što sam vas pitao. Daću vam pravo, samo se vi dogovorite ko.

(Dragana Rakić, Tatjana Manojlović, Nebojša Novaković, Miodrag Gavrilović dobacuju.)

Sve je u redu, samo se dogovorite ko hoće. Vi ili vi?

Ostali, rekao sam, isključite se sami iz sistem.

DRAGANA RAKIĆ: Ja bih samo iskoristila pravo na repliku, kao zamenica šefa poslaničke grupe DS i replicirala pređašnjoj govornici.

Ona je spomenula da smo mi sprovodili akciju „Očistimo Srbiju“. Ja moram da kažem, da nažalost, nažalost, Srbiju nismo očistili, jer čim su u parlamentu i prethodna govornica i Martinović i mnogi drugi, nažalost nismo očistili dovoljno dobro Srbiju, ali se nadam da ćemo u nekom drugom čišćenju taj posao uraditi do kraja. Hvala.

PREDSEDNIK: Al se vi lepo provodite, kako je vama zabavno ljudi.

(Tatjana Manojlović: Po dva osnova tražim repliku.)

Znači, malopre sam dao reč, i sad se pravite kao da ništa nije bilo.

(Tatjana Manojlović: Ne možete da uslovljavate.)

Znači, ako toliko niste u stanju, ne da budete od reči, nego da vodite računa šta sami izgovarate i kako se ponašate ne znam ko da pomogne ovde.

Nataša Jovanović ima reč.

NATAŠA JOVANOVIĆ: Prvo, znate, morala sam malopre da govorim o ozbiljnim stvarima, a sada ću da repliciram gospođi. Nisam stigla da vam kažem za ovaj vaš govor koji ste napisali kao u osnovnoj školi. Pratila sam zaista, a to je stvarno bilo tolio smešno da nisam mogla ni da pominjem ništa iz vašeg govora. Imala sam priliku jer sam odmah govorila posle vas.

Što se tiče sada toga što ste izgovorili, to ništa nije bezazleno. Neko kaže ovde da ste vi po prirodi agresivna žena, pa svašta sam čula, razne interpretacije, moguće da je to tako, ali to je vaš problem lični i vi ćete nekako da ga rešite ili nećete.

Ali, problem vaše politike da je ona agresivna, osvetoljubiva, probali ste, 2000. i 2001. godine, jel tako gospodine Martinoviću, sa famoznim zakonom o lustraciji da nas vešate o luster, valjda šta ste hteli, sve ljude koji su branili Srbiji i koji su se borili za državne i nacionalne interese.

Sada, jedan vaš je rekao, takođe miljenik na ovoj tajkunskoj televiziji, kao on je visoki intelektualac, da mu ne pominjem ime, jer stvarno je dno dna, kaže – znate da nas je nas stotinak 5. oktobra u obračunu sa njima stradalo mnogo bi drugačije bilo, pa, mi bismo se izborili sada za ove tekovine i vrednosti.

Vama ništa nije sveto. Hajde što vi nas ne podnosite, i meni je to razumljivo, najpre nas narod hoće, vas prezire, ali vi ne podnosite ni predstavnike SPC. Vaši mediji upadaju u crkvu, mislim da je to bilo u Srbobranu, jel tako, pre godinu dana, da je morao Episkop bački da se izjašnjava, da šalje obaveštenja. Tako biste vi radili. Sa svima bi se obračunavali da se dočepate vlasti, ali ne vredi.

Martinović će biti ovde kao odgovoran ministar u ovoj Vladi. Verujem i u svakoj budućoj Vladi, gospodine Martinoviću. Mi ovde da li ćemo ili nećemo, promenljivi smo, ali ćemo uvek biti na braniku otadžbine i borićemo se protiv takvih kao što ste vi.

(Dragana Rakić: Zbog politike Demokratske stranke.)

PREDSEDNIK: Nisam vam dao reč. Gledam šta mašete opet. Gavriloviću i Novakoviću, što mašete tim poslovnicima opet?

(Nebojša Novaković: Poslovnik.)

NEBOJŠA NOVAKOVIĆ: … molimo za reč.

PREDSEDNIK: Koji član?

NEBOJŠA NOVAKOVIĆ: Član 107. Stvarno ne mislim, predsedniče Orliću, da treba ovde vas da molim za reč ceo dan. Ovo se podrazumeva. Povreda Poslovnika se podrazumeva. Nema veze koliko je ruku dignuto.

Član 107. govornik na sednici Narodne skupštine je dužan da poštuje dostojanstvo Narodne skupštine.

Dva dana ovde slušamo različite interpretacije ljudi koji bi hteli da prekroje…

PREDSEDNIK: Ne može dva dana. Može samo neposredno učinjena povreda.

NEBOJŠA NOVAKOVIĆ: Šta kažete?

PREDSEDNIK: Samo neposredno učinjena povreda.

NEBOJŠA NOVAKOVIĆ: Kako? (Isključen mikrofon.)

PREDSEDNIK: Kako? Po Poslovniku.

Da li želite da se izjasnimo? Želite.

Slušam vas.

(Nebojša Novaković: Jel mogu da završim?)

MIODRAG GAVRILOVIĆ: Meni ste dali reč?

PREDSEDNIK: Želite ili ne želite?

MIOGRAD GAVRILOVIĆ: Da, želim.

Član 27. Molim vas da ukažete i da kada poslanici sa vaše strane, vaše većine, govore vrlo uvredljive reči da reagujete. Znači, nemojte da spočitavate da smo mi neko ko mrzi SPC. To je krajnje neprimereno. (Isključen mikrofon.)

PREDSEDNIK: To je bilo to? Dobro.

Dakle, bilo je reči o medijima. Ne znam da li ste sada i vi u medijima i među zaposlenima na RTS kao vaša koleginica. Stvarno ne znam. Ovde ste kao narodni poslanici.

Treba li da glasamo? Ne treba.

Borko Stefanović ima reč.

(Borko Stefanović: Ja se repliku tražio ako može.?

(Dragana Rakić: Replika.)

(Tatjana Manojlović: Replika.)

(Dragana Rakić: Zašto nemam pravo na repliku? Pomenula me je.)

Danijela Grujić je sledeća.

Da li želite reč?

Izvolite.

DANIJELA GRUJIĆ: Poštovani građani, dame i gospodo, treba imati drskosti pa u vreme potpunog rastrojstva sfere informisanja kada je javni servis sasvim otuđen od svojih građana, kada nivo medijskih sloboda u našoj zemlji je na najnižim granama, što potkrepljuje izveštaji i zaključci Evropske komisije o stanju medija u našoj zemlji, dva zakona koja treba da finansijski konsoliduju i stabilizuju javni medijski servis u godini koja će verovatno biti izborna, oba zakonska predloga u svom središtu, u obrazloženju razloga donošenja ističu potpor u funkciji ostvarivanja javnog interesa, a upravo to je ono najproblematičnije u radu javnog medijskog servisa. Tu niti ima uređivačke, niti institucionalne nezavisnosti i autonomije. Samo gola dirigentska palica režima koja selektivno bira teme i događaje o kojima će se izveštavati čuvajući javni medijski servis i njegov prostor samo za miljenike vlasti.

To je jednostrano režimski dirigovano izveštavanje koje je krajnje pristrasno.

Ironična banalnost Predloga zakona o taksama za javni medijski servis sadržana je u tome što se naši građani primoravaju na plaćanje takse za javni medijski servis time što je ona vezana uz naplatu računa za električnu energiju.

Sasvim je jasno i značajno kako se to izvodi zakonski da je protivno volji građana naše zemlje. Prema tome, ovo je duboko represivni zakon.

Na kraju, dakle, sve snažniji stisak režimskih kandži demonstrira i Predlog izmene Zakona o državnim službenicima, a kulminira u najnovijem Nacrtu o zakonu o unutrašnjim poslovima.

Dakle, mi se zaista nalazimo na pragu jedne otvorene brutalne diktature. Zahvaljujem se.

PREDSEDNIK: Sada, da vidimo.

Po redu, Rodoljub Stanimirović. Izvolite.

RODOLjUB STANIMIROVIĆ: Uvaženi predsedniče Narodne skupštine, gospodine Orliću, poštovane koleginice i kolege narodni poslanici, poštovani ministre sa saradnicima, za građane Republike Srbije u cilju važnih i tačnih informacija Predlog zakona o izmeni Zakona o javnom servisu je od izuzetnog značaja. Veoma je važno da uređivački kolegijum vodi računa o svim važnim vitalnim, kapitalnim i državnim interesima, posebno u kriznim i teškim situacijama u zemlji.

Javni servis treba da se vodi time da kontinuirano prati rad predsednika Republike Narodne skupštine, rad Vlade Srbije i svih važnih javnih institucija i upozna građane o važnim odlukama i konkretnim sprovođenjima.

Svedoci smo da je Srbija zahvaljujući predsedniku Aleksandru Vučiću postala najveće gradilište u Evropi. Time bih posebno istakao infrastrukturni razvoj, izgradnju autoputeva, regionalnih puteva, lokalnih puteva, mostova i tunela, što je i doprinelo dodatnom interesovanju novih investitora i dalo kao rezultat uloženim naporima i posvećenošću predsednika Vučića, Vlade Srbije, otvaranjem 450 hiljada novih radnih mesta.

Takođe, od ogromne važnosti i značaja za građane jeste izgradnja novih kliničkih centara sa najsavremenijom opremom, Kovid bolnicama, Batajnica, rekonstrukcija postojećih i dotrajalih bolnica, kao i domova zdravlja, škola, predškolskih ustanova, objekata kulture koji su godinama stajali u ruiniranom i sređenom stanju.

Javni servis bi trebalo da bude u obavezi da sve ovo navedeno na poseban način predstavi i pokaže građanima Srbije.

Modernizacija beogradskog aerodroma „Nikola Tesla“ se uveliko odvija započetim radovima početkom 2020. godine i predstavlja ogromno gradilište koje ima za cilj da poveća kapacitet aerodroma, poboljša korisničko iskustvo i komfor putnika. Njegova važnost je utoliko veća, jer predstavlja ogledalo svake zemlje i utoliko je značajnije ako uzmemo u obzir da se sam aerodrom „Nikola Tesla“ često koristi kod dolazaka predstavnika stranih zemalja iz svih krajeva sveta. Takođe bih dodao veliku važnost izgrađenih aerodroma u Nišu i Kraljevu.

Sve ovo u vezi aerodroma što sam naveo, upravo potreba za ovu rekonstrukciju, je prethodio popisani Sporazum o strateškom partnerstvu „Etihad Airways“ i tadašnjeg našeg strateškog avio prevoznika „JAT Airways“. Sa ponosom možemo da kažemo da je sada u svetu po svom imidžu poznata i uspešna naša „ER Srbija“ koja je dala ogromne rezultate, a veliku zahvalnost tome dugujemo u potpisanom Sporazumu od strane tadašnjeg vicepremijera Srbije, Aleksandra Vučića, i prvog čoveka „Etihada“, Džejmsa Hogana. Ovo je jedan od razloga što treba prihvatiti i glasati za sve predložene sporazume sa UAE.

Posebno naglašavam važnost zaštite životne sredine i moram istaći i značaj istorijskog poduhvata i inicijative predsednika Republike Srbije, Aleksandra Vučića, o izgradnji pet hiljada kilometara, ponavljam pet hiljada kilometara kanalizacione mreže i po prvi put će se graditi fabrike za preradu otpadnih voda u preko 70 opština i gradova naše zemlje.

Poštovane koleginice i kolege, sve ovo navodim zbog činjenice da bi Javni servis trebalo o ovome da detaljno upozna javnost jer je važna zaštita životne sredine od ogromnog značaja, gde će hiljade i hiljade hektara plodne zemlje biti zaštićeno, a pre svega voda za piće, bunari, izvorišta, kao i naše reke i jezera.

Ovo ističem jer pojedine kolege iz opozicije na veoma nekorektan način zloupotrebljavaju građane u vezi litijuma, ne bi li na sebe privukli političku pažnju, neistinama kao i zaštitnike životne sredine. Pojedincima su usta puna „Rio Tinta“, a ne daju nikakav značaj pokrenutim projektima koji imaju ogromnu važnost za zaštitu životne sredine u našoj zemlji.

U tom smislu, očekujem i smatram da bi javni servis trebalo da ima baš tu ulogu i da o svemu blagovremeno i detaljno informiše i upozna javnost.

Posebno se radujem što je posle 30 godina od samog uvođenja višestranačkog sistema u Srbiji su mnogi obećavali rešenja obilaznice oko Beograda, izgradnjom nekoliko važnih deonica, a posebna je važnost deonice Bubanj potok – Straževica do izlaza na auto-put. Ovo navodim jer se na nedeljnom nivou građevinski radovi toliko brzo izvode da je prosto ova deonica u pojedinim delovima neprepoznatljiva.

Vezano za Zakon o policiji hteo bih da kažem i ujedno da podsetim građane Srbije kako ste se vi, gospodo iz opozicije, sa kriznim štabovima odnosili prema policiji i na osnovu stranačkih interesa postavljali ljude za načelnike policijskih uprava u policijskim stanicama, kao i u vrhu MUP, a što je mnogima od njih bilo prvo radno mesto.

Vi ste, gospodo, petooktobarci kršili zakon na najgrublji način time što ste hapsili političke neistomišljenike bez ikakvog rešenja i sudskog naloga, jer ste vi iz kriznih štabova pravili procene da ti ljudi u tom trenutku nisu vam politički podobni.

Koliko vam je bio dobar Zakon o policiji i sama organizacija, podsećam vas, vas i javnost, da su vam u sred bela dana ubijeni policijski general, policijski pukovnik, kao i nekoliko dobrih i uspešnih policijskih inspektora.

Suvišno je da navodim da ste bez ikakvog razloga 2003. godine uhapsili preko 12.500 ljudi, što i dan-danas građani Srbije plaćaju svojim novcem vašu nesposobnost i neorganizovanost.

Velika je razlika u organizaciji policije tada i sada jer su pripadnici MUP-a i policije sada u potpunosti posvećeni svom radu i bezbednosti naših građana, uz ogromnu podršku države.

Da vas podsetim kome su išla sredstva od sekundi sa RTS-a u okviru vaše uređivačke politike, to i sami znate.

U svakom slučaju, vezano za predlog zakona po dnevnom redu, glasaću za, što pozivam koleginice i kolege poslanike da isti podrže.

Živeo predsednik Aleksandar Vučić. Živela Srbija.

PREDSEDNIK: Hvala i čestitam na vašem prvom obraćanju u Narodnoj skupštini.

Idemo dalje.

Da li je tu Željko Veselinović? Nije.

Reč ima Tamara Milenković Kerković. Izvolite.

TAMARA MILENKOVIĆ KERKOVIĆ: Poštovani predsedniče Narodne skupštine, zahvaljujem na reči koju sam dobila.

Poštovani ministre, u odsustvu ministara ostalih ministarstava, dame i gospodo narodni poslanici, uvaženi građani Srbije, imali smo prilike da ova dva dana čujemo mnogo toga, ali najmanje o ovoj 21. tački dnevnog reda, spakovanoj u samo jednu tačku dnevnog reda, ali obzirom da smo slušali juče i o proceduri i o načinu saziva ove sednice mnogo, a i obzirom da je gospodin Orlić danas pokazao mnoge džentlmenske manire pa nam je i davao reč, neću da se vraćam na to, već ću da idem, dakle „forma dat esse rei“, to znamo da „forma daje suštinu stvari“ i da je forma i procedura sazivanja ove sednice sasvim sigurno imala za cilj da sadržinu sakrije.

Sadržina ove sednice i ove 21. tačke dnevnog reda, spakovano u jednu je da se danas predstavnici vlasti trude da učvrste same temelje vladavine i svoje moći pre svega tako što će kroz ove zakone koji vrlo nekoherentno izgledaju kada ih pogledate i Zakon o državnim službenicima i medijski zakoni i potvrđivanje ratifikacije međunarodnih sporazuma i ove odluke o finansijskim planovima REM-a, HOV, Agencije za energetiku itd.

Dakle, sve to kada pogledate ne možete da vidite suštinu, a suština je da se ova dva dana brane temelji ove države, odnosno ne države već ove vlasti i načina vladavine, a to su zarobljeni mediji, to je zarobljeno tržište rada, odnosno kontrolisano i partijsko zapošljavanje, to je zarobljeno sudstvo i nešto što nas tek čeka, a to je novi zakon o unutrašnjim poslovima.

Dakle, ono što vi volite da govorite dok 22 godine ulazite u EU, ti stubovi čuveni, ovo su vam vaša četiri stuba. Kako medije hoćete da uredite? Pa, tako što hoćete da produžite njihovo finansiranje koje građani već prinudno finansiraju dugi niz godina, sa još 900 miliona dinara i da produžite finansiranje i RTS-a i RTV-a za to objektivno izveštavanje, za mogućnost da se čuju druga politička mišljenja i da politička konkurencija na tržištu radi veoma dobro.

Naravno, to sve govorim vrlo ironično, jer su i građani Srbije potpuno svesni i više i ne gledaju ni taj medijski servis koji plaćaju, jer znaju da tamo i za vreme prethodne vlasti, a i za ove, mogla da se čuje samo jedna strana.

Sa tim u vezi, je i izveštaj o finansijskom planu REM-a, o kome je bilo mnogo govora prethodnih dana i čitave jedne burne sednice na Odboru za kulturu i informisanje. Jedne vrlo nekulturne sednice, bez obzira na njen predmet, gde smo videli da REM, odnosno Regulatorno telo za elektronske medije, ima rashode od 407 miliona dinara, naravno to prima od emitera, međutim ono što je pokušala gospođa Olivera Zekić, koja u tom finansiranju ima tri puta veću platu od profesora univerziteta državnog i redovnog profesora, je da se u slučaju da postoji manjak kod ovog tela, on finansira iz budžeta.

Nemojte dobacivati, imaćete prilike, prozvaće vas gospodin Orlić.

Dakle, ovaj apsurdni štrajk REM-a, koji je prvi štrajk koji je ova vlast podržala i gde ste se stavili na top listu nadrealista, na kojoj bi vam Nele Karajlić pozavideo, da se jedna nezavisna agencija, koja treba da kontroliše najveće oružje svake vlasti, a to su mediji, to je javni medijski servis, stupa u štrajk i to zbog nasilja izvršenog nad njima navodno, a oni su nasilje tolerisali sve ove godine i sa medija i sa onih koji koriste medijski prostor, odnosno medijsku frekvenciju i koji, naravno zato plaćaju REM-u.

To nasilje se prelilo i u ovu Skupštinu i zbog toga vidimo i kako se ponašaju uvažene kolege narodni poslanici, da od Skupštine prave teatar, a ne najviše zakonodavno telo, to se prelilo u sve stubove društva, u porodice. Pogledajte koliko je žena ubijeno ove godine, samo u ovoj godini, pogledajte na šta vam liče škole, gde eskalira nasilje, pogledajte na šta vam liči zdravstvo.

Dakle, jedna institucija koja je odgovorna za stanje u medijima, ima rashode od 407 miliona dinara, dok sa druge strane u finansijskom planu Agencije za energetiku, vidite duplo manje sredstava, vidite duplo manje zaposlenih i sve to, naravno pokazuje odnos države prema REM-u, kao kerber režima i odnos države prema Agencije za energetiku koja ima najmanje zaposlenih u regionu.

Da vidimo drugi stub. To je tržište rada. Tržište koje je zarobljeno kontrolisanim partijskim zapošljavanjem i to u Predlogu zakona i stoji da je to kontrolisano zapošljavanje, jer se već treći ili četvrti put odlaže imperativna norma u Zakonu i o državnim službenicima i o Zakonu o zaposlenima u javnom sektoru, da se oni moraju primati samo putem javnog konkursa.

Dakle, gospodo nemojte, sada nema ministarke pravosuđa, koja nam je objašnjavala koliko u pravosuđu nedostaje ljudi, pa šta ste radili ove tri godine, zbog čega niste, kako to piše u vašem predlogu, planirali kadrove, zbog čega niste sistematizovali radna mesta, nego sada produžavate ponovo zapošljavanje bez konkursa za još tri godine.

Dakle, ovo je sistem, jer i u Zakonu o zaposlenima u javnim službama je konkursno zapošljavanje pomereno za još dve godine, do 2025. godine, a na osnovu čega se zapošljava, na osnovu uredbe Vlade o postupku za pribavljanje saglasnosti za zapošljavanje i radno angažovanje kod korisnika javnih sredstava iz 2020. godine. To je pravni osnov zapošljavanja u javnom sektoru.

Naravno, i privremeni i povremeni poslovi na kojima u javnom sektoru samo radi 23.000 ljudi i koje je Srpski pokret Dveri tražio da se ovaj osnov zapošljavanja i ucene ljudi da dovode i da na izborima sve urade da bi se glasalo za SNS, da se ova vrsta zapošljavanja i ucenjivanja ljudi prekine.

O pravosuđu neću, kao o trećem stubu, jer nam nema ministarke pravosuđa, ali ću reći o četvrtom stubu koji se priprema, a to je policija koja umesto da bude servis građana, treba da bude partijska vojska i kojoj se omogućava i biometrijski nadzor, ne običan video nadzor, više u kafani nećete moći da sedite …

(Predsednik: Samo dovršite misao, molim vas.)

Hvala, dovršiću.

… i biometrijski nadzor, ukida se privatnost doma koja je svetinja i ustavna kategorija, koja takođe hoće da uvede, odnosno da legalizuje policijske doušnike.

Dakle, gospodo, urazumimo se, ova zemlja treba da bude nešto gde će živeti naša deca, ali i vaša deca. Hvala.

PREDSEDNIK: Snažan aplauz DS.

Samo da skrenem pažnju, da ne bude posle da neko nešto nije razumeo. Pre svega mislim na opozicione narodne poslanike koji su prijavljeni za reč i vidite, tu ima iz poslaničke grupe Zavetnika, Nade itd. neka uđu u salu. Da ne bude posle čitani su, a nisu očekivali.

Reč ima Milimir Vujadinović.

MILIMIR VUJADINOVIĆ: Hvala predsedniče, evo ja i mi smo u sali, ali valjda to njihovo odsustvo iz sale govori o odgovornosti prema Narodnoj skupštini i odgovornosti prema narodu u Srbiji.

Razumemo mi gospodine Jovanov vrlo dobro, ali razumemo i da ih nema danas u sali, ali ako bi celu ovu raspravu sveli na prosti narodni jezik, nekako su mi dve izreke pale na pamet.

Jedna kaže – vreme donese sve, ko dočekati ume. A onda je Valtazar Gogišić rekao jednu –što se grbo rodi, vreme ne ispravi. E pa donelo je vreme neka nova delanja i neki novi način rada u Narodnoj skupštini i u srpskoj politici. Dočekali smo, a to je danas verovatno pored zasedanja Skupštine u ovoj zgradi, jedan od najvažnijih događaja, da sudije polažu zakletvu i istovremeno danas po tački 16. biramo sudije koje se prvi put biraju na sudijsku funkciju.

Kažu nam i naravno to činimo bez političkih uslovljavanja, pritisaka i traženja od njih da budu politički opredeljeni. Kažu nam malopre sa ove strane da se ne vraćamo u prošlost. E pa, neće biti. Vraćaćemo vas stalno u prošlost. Stalno ćemo vas podsećati na sva ona dela i nedela koja ste činili u prošlom vremenu. Stalno ćemo vas podsećati na ono što ste radili Srbiji, što ste radili narodu i što ste radili pravosuđu o kome kažete da nećete da govorite, jer Bože moj, nije ministarka pravosuđa ovde. E hoćemo, govorićemo.

Naime, sasvim slučajno ili ne, baš na današnji dan 2000. godine 23. decembra na prvim parlamentarnim izborima u Srbiji, posle odlaska Slobodana Miloševića DOS je preuzeo vlast u ovoj Narodnoj skupštini, u ovoj zemlji. Onda je usledilo vreme čiji smo protok mi čekali. To njihovo vreme je donelo i način izbora sudija po njihovim kriterijumima. Čekala je Srbija da prođe to vreme i evo dočekala.

Vi ste, gospodine Martinoviću , kao neko ko danas zastupa Vladu, svakako pozvani da o tome govorite, a i svedok ste dobrog dela tog vremena, kako je to nekada izgledalo kada su oni birali sudije i tužioce u ovom uvaženom domu. Naravno, pretpostavljate, bila je neophodna preporuka vladajuće stranke, tada najveće.

Ja ću, pre svega, poneo sam jedan dokument, zbog građana Srbije, ali i zbog sudija koje su danas polagale zakletvu i koje se još uvek nalaze u ovom uvaženom domu, a obzirom da je jedan od poslednjih puta da biramo sudije u ovom uvaženom domu, da pročitam kako je to izgledao izbor sudija u njihovo doba, možda više nećemo imati priliku, jer će izbor sudija biti prepušten u potpunosti struci i izaći će iz „ruku“ ovog parlamenta. Drage sudije i dragi građani Srbije, da biste tada bili izabrani, vaša preporuka koja je, da bi katastrofa bila potpunija, je morala da izgleda ovako i bila je sastavni deo skupštinskog materijala.

Kada su birali 2000-ih godina sudiju Opštinskog suda u Vlasotincu, jednog od njih, kaže ovako: „Simpatizer, supruga član DS-a, pošten, vredan, sa strane gledano nekorumpiran, desetak godina unazad pruža pravnu pomoć DS-u, verovatno najbolji sudija u sudu, ambiciozan, zaslužuje da napreduje, zainteresovan za apelacionog sudiju u Nišu, nesporan.“

E, drage sudije, da biste tad bili izabrani na mesto za koje se danas birate i vi koji ste danas polagali zakletvu, ovo je trebala da bude preporuka u ono doba i da ste birani u ono doba ovo bi vam morala biti preporuka.

Tako se za javnog tužioca u Vlasotincu kaže: „Pošten, vredan, sa strane posmatrano nekorumpiran, stručan, iskusan, dugogodišnji simpatizer DS-a, odbacivao sve krivične prijave prema funkcionerima opštinskog odbora DS Vlasotince, sin član, zaslužuje pažnju i šansu za napredovanje, zainteresovan za zamenika Apelacionog tužioca ili starešinu Višeg tužilaštva“.

Nećemo prestati da vas podsećamo, iako vas to boli.

A vi, drage sudije, kojima čestitam polaganje zakletve, dobro zapamtite kako je pravosuđe, sudstvo i tužilaštvo funkcionisalo u to doba.

Što se tiče ove Bogišićeve – Što se grbo rodi, vreme ne ispravi, grbo se tada radilo i džaba je bilo protok vremena od 22 godine, grbo je i danas ostalo. Što su činili tada, čine i danas. I tada su palili i ovu zgradu i harali RTS, retorika se nije puno promenila ni do danas, pa mi je zato pala na pamet i ta Bogišićeva. Grbo se rodilo, grbo ostalo.

Zima je, decembar, vreme slava i praznika. Svako slavu i praznik u Srbiji proslavlja na svoj način i kako to najbolje ume, obično dostojanstveno. Vi, opozicijo, ovo što ste danas činili i ovo što činite, je vaš način proslavljanja slave i vaš način proslavljanja praznika na koji ste došli na vlast. Ovo što danas čine je njihova slava. Dosovci, srećna vam slava, a mi vam nikada nećemo zaboraviti. Hvala.

(Dragana Rakić: Demokratska stranka aplaudira Milimiru, molim vas da uđe u zapisnik.)

PREDSEDNIK: Šta ste rekli? U zapisnik da uđe da se Demokratska stranka opet divno zabavlja. Dobro. Mislim da je to jasno svima koji gledaju prenos. Ne morate da naglašavate.

Nikola Dragićević nije prisutan.

Dušan Radosavljević ima reč. Izvolite.

DUŠAN RADOSAVLjEVIĆ: Uvaženi gospodine predsedniče, poštovane kolege, uvaženi građani Srbije, ja bih vas zamolio samo za malo pažnje u ovih par minuta, obzirom da ni lično, a i niko iz koalicije NADA i iz POKS nije nikog ometao u govoru.

Pred nama je set, između ostalog, medijskih zakona. Mediji su obično ogledalo jednog društva, ogledalo jedne demokratije, ogledalo jednog naroda. Danas su mediji takvi da samo jedna reč ima za sve – stid. Međutim, nije to ništa ni čudno, zato što u višestranačju kada partokratija i strančarenje prevlada i sahrani institucije, onda dobijete jednu karakondžulu medijsku koju danas imamo.

Kada govorimo o nacionalnom servisu, nestale su sve one emisije koje govore o kulturi, o školskom programu, o dostignućima. O političkim i nepolitičkim uglovima ne bih ni da govorim, jer to onda deluje subjektivno.

Napraviću jednu divnu paralelu – nemoguće je da na nacionalnoj televiziji jedan čovek koji 40 godina istražuje istinu u Srbiji, ja mislim da ima nekoliko prikolica dokumenata, nikada nije pozvan na nacionalnu televiziju da se sa njim popriča, nego je on stvorio jednu vrstu paralelnog sveta na internetu, ili je ovo paralelni svet? Mi treba da znamo da treba da se čuje uvek istina i treba da se čuju činjenice. Taj čovek je iz Kragujevca, Milosav Samardžić. Neprirodno je pričati o istraživačkom novinarstvu a ne dovesti čoveka. Zato kažem, ne mi, ne ja da govorim, nego neki ljudi koji se time bave.

Naveo sam samo jedan primer, a ovakvih je hiljadu primera. Šta se onda dešava? Imamo komercijalne televizije i onda imamo jedan divan izgovor – ali, mi ne može da se mešamo u uređivački program. Pa, ja ću to prvi da kažem, ali ima nešto drugo, a to je nacionalna frekvencija. Da li brani neko nama i vama iz vladajuće postave da kažete da je to bizarijum, da je to odvratno, da je takva nekultura i kič, ili preovladava ono da će se tamo čitati nečijih saopštenja mnogo više nego na nekim drugim televizijama?

Dame i gospodo, ništa gore nema kada povlađujemo primitivcima, neznalicama i onim ljudima koji nisu zaslužni ničemu da budu u javnom rakursu, ničemu. Ovo je narod koji je odgojio jednog Jovana Cvijića, koji je do pre Prvog svetskog rata objavljivao svoje radove na nemačkom, a nakon toga na francuskom. Ovo je narod koji je 1835. godine, Joakim Vujić pozorište je gradio u Kragujevcu, obilazeći naša stratišta i naša vaskrslišta. U Bizertu kad su stigli naši mučenici prvo što su uradili podigli su pozorište, ti ranjenici. Gde je ta srpska kultura? Gde je to zbog čega nas je Gete voleo? Gde je to nestalo?

Stalno se pominje Valtazar Bogišić, o tom što se grbo rodi, rodila se nakaza 1945. godine i o tome se ćuti. Onda ste smućkali 77 godina. Nema ovde bivše vlasti i nebivše. Partokratija je karcinom koji uništava ovo društvo. Samo ovde može i „Marš na Drinu“ i „Druže Tito, mi ti se kunemo“. Ne može. Ne može, jedno je sistem, jedno je nacija, jedno je ponos, jedno je etika, jedno je nadahnuće, a jedno je ropstvo. Istina se mora reći. Istina oslobađa.

Nažalost, mi kao narodni poslanici kamo puste sreće da se držimo demokratije, i treba, ali da ukažemo na sve te promašaje silne medijske. Ako ih mi svugde ukazujemo, onda prirodno demokratija radi svoj deo posla, ali će se neko pokriti po ušima i neće biti spreman dalje da ide na takvu vrstu, ja bih rekao najodvratnijeg pristupa koji smo danas imali u Skupštini, nešto što nije na ponos Skupštine.

Pokušavam da ne vređam nikoga, da jednom vrstom gospodstva doprinesem jednom razumu. Teška su vremena. Budimo realni, počnimo da gledamo istini u oči. Pominje se nesretni nekakav Kurti, nekakve trice i kučine. Znate kako se kaže – kad volovi kupus pojedu ne svađaju se s volovima niti se oni tuže, nego sa gazdama.

Znamo mi dobro gde su gazde. Hajde tu energiju, to znanje, taj vokabular, te činjenice da usmerimo ka gazdama. On je dole bitan koliko je i Zelenski bitan tamo. Znamo dobro kako funkcioniše Zapad u ovim trenucima, na određenim marionetama. No, mi to ne možemo da menjamo, ali možemo da se mi preorijentišemo i da sve svoje znanje i ono što su nam izlazne varijante pokušamo da pričamo s tim njihovim gazdama. Očigledno na ovom nivou ne može i mora se vratiti tamo gde se zovu Ujedinjene nacije, tamo gde imamo i određenu podršku istine i tamo gde će nas makar neko i saslušati. Ovamo što ne kontrolišu ti naši prijatelji, mi nemamo šta ni da tražimo.

Ono nije sednica o Kosovu, ona će doći, a pominjano je mnogo puta, pa ne bi bilo lepo da to ne pomenem. Lično mislim da u ovim trenucima nemamo samokritičnost, nema je niko. Ako samo tome primenimo i kažemo - da, pogrešio sam u tom vremenu, to je već početak rešenja problema. Nemamo ga nigde, ni u politici, ni u kulturi, ni u medicini, nigde ga nemamo, nemamo ga nažalost ni u sportu, pa i onaj koji vodi i igramo ekipa tako kako igra, svako mu je neko drugi kriv, a nema on šta da kaže o sebi. Mislim da sa ovog mesta, najvišeg mesta, upravo treba i da potekne to da svugde i na svakom mestu ukažemo, ali i da kažemo nešto što je kritično o nama i da kažemo - mogli smo i drugačije, trebalo je drugačije. Ako na tim principima funkcionišemo, imamo šansu da izađemo iz ovog galimatijasa i ovog teškog vremena u koje smo ušli. A da smo ušli u teško vreme, ušli smo, da nam treba sabornosti, treba, da nam treba jedinstva, treba, da nam treba različitog mišljenja, više nego ikad, ali ne majorizacije, ne marginalizacije, nego jednostavno pregledanja argumenata i sled onih istorijskih puteva koji su neminovno pred nama. Ako nemamo samopoštovanja, dame i gospodo, ako nemamo nacionalnog osećaja i ako to ne dovedemo do nivoa pogleda jednog i drugog, onda ćemo nestati. Da ostavim i uvaženim kolegama to vreme, opozicija je večito u ratu sa vremenom, nema ga, pa da završavam.

Želim, s obzirom na to da je ovo zadnje zasedanje, svim građanima prvo srećne božićne praznike, i onima koji slave i po gregorijanskom kalendaru i onima koji slave po julijanskom, pravoslavnima, kao i katolicima, želim svima srećne novogodišnje praznike, u svoje lično ime, u ime Pokret obnove Kraljevine Srbije i Koalicija NADA, s jednom željom - da svi budu zdravi, da se okupe oko svojih porodica i da budu svesni, samo sabrani pod jednim imenom, a to se ime zove Kraljevina Srbija, imamo šansu za Vaskrs, ostalo vidimo do čega smo doveli. Hvala vam, sve najbolje.

PREDSEDNIK: Povreda Poslovnika.

MARIJAN RISTIČEVIĆ: Dame i gospodo narodni poslanici, reklamiram član 107. Poslovnika, dostojanstvo Narodne skupštine. Ovde je rečeno da može i „Marš na Drinu“ i "Druže Tito, mi ti se kunemo“. Ja moram da podsetim prisutne, a i prethodnog govornika da se 12. septembra, jel tako, gospodine Martinoviću, zato je narušeno dostojanstvo, 1944. godine kralj odrekao kraljevine i da je tražio od vojnika jugoslovenske vojske i otadžbine koji su ratovali za kralja i otadžbinu da se priklone Josipu Brozu.

Dakle, sam kralj je tom prilikom rekao da oni koji to ne učine nosiće žig izdaje. Sam kralj se odrekao na određeni način kraljevine i državu predao Josipu Brozu. Kao dokaz da je narušeno dostojanstvo Narodne skupštine je dokaz i sledeći, da se prethodno kralj odrekao Kraljevine Srbije zbog Kraljevine Jugoslavije, a onda se odrekao i Kraljevine Jugoslavije i mog dede, i jednog i drugog.

Dopunski je narušeno dostojanstvo zato što prethodni poslanik koji je govorio za nosioca liste je imao unuka jednog komuniste koji je sam to priznao, Miloš Jovanović. Znači, kod njih u poslaničkoj grupi može i za kralja i za Tita i Bog te pita. Hvala.

PREDSEDNIK: Ako ste ukazivali da je bila replika, vidim ja da jeste, tretiraćemo tako, ali ako hoćete vi sad, onda moramo isto.

(Dušan Radosavljević: Može li replika?)

Ne. Kad se ukaže na povredu Poslovnika, onda vi nemate osnov da kažete: "Replika" posle toga. Možemo da radimo sa tim vremenom sve ono što Poslovnik nalaže, ako hoćete i vi po povredi Poslovnika sad.

(Dušan Radosavljević: Čovek je izrekao nešto što je flagrantno, što ne zna, nije kriv.)

Meni je zamerio da nisam bio upoznat sa istorijskim činjenicama i da ja nisam reagovao. To je on meni rekao.

U svakom slučaju, gospodine Rističeviću, na ovo što ste vi ukazali da li treba da se glasa? Ne treba da se glasa.

Vi hoćete povredu Poslovnika isto. Nema problema, ali samo vam kažem unapred i jednima i drugima šta će da se dešava sa vremenom grupa. Izvolite.

DUŠAN RADOSAVLjEVIĆ: Ja bih samo nešto pojasnio. S obzirom na to da previše čitate Brozove zbirke, reći ću vam malo istinu.

PREDSEDNIK: Samo morate da kažete kad vam dam reč član. Morate da kažete član.

DUŠAN RADOSAVLjEVIĆ: Član 107.

PREDSEDNIK: On je rekao član 107, znači neki drugi član, ako hoćete po Poslovniku. Kažite neki član koji nije 107.

DUŠAN RADOSAVLjEVIĆ: Član 106.

PREDSEDNIK: Nastavite.

DUŠAN RADOSAVLjEVIĆ: Može li da mi ne oduzimate vreme?

Izvinjavam se, s obzirom na to da je ovde prisutna jedna komunistička demagogija koju slušamo, ja ću vam samo nešto reći. Šestog septembra 1944. godine bombardovan je od strane saveznika Leskovac, i to u 12 sati, na kraljev rođendan, gde je najveće bombardovanje bilo u Evropi posle Drezdena. U to vreme, mogu reći slobodno, zarobljen u Londonu, gde prethodno kralj Petar moli, preklinje, ovo govorim radi istine, da se vrati u zemlju, nakon toga mu donose fotografije gde je dignut u vazduh Leskovac sa centrom i, kažem vam, masakr napravljen. Saopšteno mu je, pročitajte malo zapise: "Nastavite li tako da se ponašate, nastavićemo sa bombardovanjem. Rat se završio, došlo je do podele sveta, pripali ste Istočnom bloku, odrecite se svega, da ne bi vaš narod stradao". Doneće najstrašniju odluku zbog koje će otići i prerano sa ovog sveta i to dobro svi znaju.

Prema tome, nemojte više pričati o nečemu što zaista ne znate i nemate predstavu šta govorite. To je najteža odluka njegova, a učinio je samo zbog toga jer su oni bili namerili da narod zbog toga strada. Hvala vam.

PREDSEDNIK: Dobro, kao što sam rekao, gospodine Radosavljeviću, pošto je i jedno i drugo bilo replika, i jedno i drugo vreme će sada da ide od onoga što pripada poslaničkim grupama. Pretpostavljam da ne očekujete da se glasa o ovome što ste rekli.

(Dušan Radosavljević: Ne.)

Povreda Poslovnika.

MARIJAN RISTIČEVIĆ: Dame i gospodo narodni poslanici, šta je demagogija to piše u istoriji. Dakle, reklamiram član 103. i upravo savetujem da uradite ono što ćete uraditi posle mog govora.

Dakle, dame i gospodo narodni poslanici, ničim izazvan od strane ravnogoraca, a moj deda i jedan i drugi su bili ravnogorci. Moj deda je dobio zbog te pripadnosti gotovo četiri godine. Ako meni neko kaže da je to komunistička demagogija zato što se kralj iz Londona pijući čaj je bio navodno prisiljen da se odrekne svoje vojske koja je ratovala za kralja i otadžbinu i da savetuje da pređu kod Josipa Broza i da kaže ko to ne uradi da je to žig izdaje, to nije uradio samo zbog Leskovca, zato što je Srbija bombardovana godinu dana od strane saveznika, a ne samo taj jedan dan.

Dakle, on je na kraju, što je još najgore, uzviknuo: "Živela Federativna Jugoslavija", čime je priznao odluke iz Jajca i rasparčavanje Jugoslavije koja je stvorena krvlju mojih dedova. Hvala.

PREDSEDNIK: I ne treba da glasamo? Ne treba da glasamo, dobro.

Vi nećete ponovo povredu Poslovnika na ovaj način? Naravno da oduzimam vreme svima.

Pošto smo, nadam se, razjasnili ove istorijske događaje, sada određujem redovnu pauzu i nastavljamo za 60 minuta.

(Posle pauze)

PREDSEDNIK: Nastavljamo sa radom.

Reč ima narodni poslanik Dragan Nikolić.

DRAGAN NIKOLIĆ: Poštovani predsedniče Narodne skupštine Srbije, kolege, dame i gospodo narodni poslanici, poštovani građani Srbije, gospodine ministre koji ste jedini ovde kao predstavnik Vlade, mada smo očekivali da ta ekipa iz Vlade bude mnogobrojnija, imajući u vidu da se radi o zaista hitnom postupku, kako ste ga vi nazvali, kako se radi o veoma bitnim stvarima o kojima treba diskutovati i rekao bih da je malo neozbiljno to što u sali nema više osim jednog ministra iz Vlade Republike Srbije.

Kad sam dobio poruku na telefonu da se zakazuje sednica za sutra u pola deset i da piše da se radi o hitnoj sednici jednostavno sam mislio zbog trenutka i zbog ozbiljnosti situacije na Kosovu i Metohiji, zbog barikada koje su tamo podignute od strane našeg življa na Kosovu i Metohiji, da ćemo u ovom parlamentu, kao u vanrednoj i hitnoj sednici, o tome raspravljati.

Očekivao sam sve ministre iz Vlade da mi u Skupštini i svaka poslanička grupa da određeni stav, određeno mišljenje, da ugovorimo šta će se dalje preduzimati u ime Republike Srbije da mi kao narodni poslanici, koji smo ovde delegirani od čitavog srpskog naroda, raspravimo o tome i donesemo određene odluke, napravimo konsenzus oko određenih pitanja i predvidimo šta ćemo raditi sledećih mesec dana, šta u sledećih šest, a šta u sledećih godinu dana. Ovako ad hok odlučivanje od prilike do prilike ide za tim da neću da idem u Tiranu, a onda posle dva ili tri dana kažete – ne, idem u Tiranu, bolje biti za stolom nego na stolu. Takva politika toplo-hladno neće nas odvesti daleko.

Međutim, vi ste odlučili da raspravljamo o nekim drugim temama i prva tema ili prvi član, odnosno prva tačka ovog dnevnog reda ove Skupštine jeste produženje roka važenja takse za RTS i RTV.

Podsećam na neku istoriju. Godine 2012. su neki u predizbornoj kampanji govorili da će biti pretplata ukinuta, da je to harač za narod i mora da se olakša za to plaćanje koje je tom trenutku bilo 150 dinara, sada je 300, ali u međuvremenu jeste pretplata ukinuta, obećanje ispunjeno, ali je ta pretplata prerasla u taksu koja je obavezujuća za razliku od pretplate koja je bila otprilike, ako hoćete da platite - platite, ako nećete možemo da podnesemo tužbu, a u tom trenutku ste mogli, ukoliko imate u nekom domaćinstvu u selu strujomer da napišete da tamo nemate televizora i naravno po automatizmu ne bi moglo od vas da se naplaćuje, jer se radi o pretplati. Kada je usvojena ova taksa ona je vezana za račune električne energije i postala je obavezna tako da čak i svinjci i kokošinjci ako imaju ljudi tamo električno brojilo plaćaju TV pretplatu, samo ne znam ko to tamo gleda.

Sa druge strane, imamo vrlo ozbiljne predloge od strane Visokog saveta sudstva da se danas izaberu predsednici sudova, da se izaberu sudije koje se prvi put biraju na tu funkciju i u najmanju ruku sam očekivao da ministarka pravde bude ovde, udostoji te ljude koji su se trudili da završe fakultete, da polože pravosudne ispite, da steknu određena iskustva, da ispune reference koje su bitne i merila i uslove koji su predviđeni i da na taj način podigne nivo ove Skupštine gde ti ljudi očekuju da budu izabrani, gde ti ljudi hoće da rade ovaj posao, a gledajući te njihove reference potpuno sam ubeđen da se radi o veoma ozbiljnim ljudima.

Vidim da su to visoke ocene na fakultetu, vidim da su se posebno iskazali na polaganju pravosudnog ispita, da ih kolege u kolektivima, gde su radile veoma visoke cene, i da je Visoki savet sudstva dao svoje mišljenje. Međutim, čuo sam ovde od pojedinih poslanika vladajuće stranke da su osporili, mislim u Loznici izbor i u Šapcu nekih za predsednike sudova ili ja nisam razumeo da li za sudije, i sad se pitam koji su razlozi da se tako nešto radi, oni ih nisu naveli, očigledno da nešto postoji.

Zato smo se mi u januaru mesecu zalagali i borili protiv onog referenduma za izmenu Ustava, gde smo rekli da bi bilo najbolje da se ostavi, da se izbor sudija, tužilaca i predsednika sudova obavlja u Skupštini zato što je ovde 250 narodnih poslanika koji dolaze iz naroda, koji u svakom slučaju mogu da čuju da li sa nekim imaju problem na lokalu, da li se nešto desilo sa tim sudijom, da li je povezan sa nekom mafijaškom grupom i sve ostalo. Očigledno da dvojica poslanika SNS su imala danas primedbe na izbor tih sudija, nisu rekli razloge, ali to je to dobro da Visoki savet sudstva ne može inokosno u 11 ljudi koliko će biti tamo, biće i Visoki savet tužilaca, da odlučuje o sudbini srpskog pravosuđa.

Izražavam sumnju, a i tada smo izrazili u januaru mesecu, da će tu biti možda i stvaranja određenih grupica interesnih. Videli smo šta se dogodilo sa bankarskim lobijem koji je uspeo da promeni stav Vrhovnog kasacionog suda i zato izražavam sumnju da će ovo dovesti upravo do toga.

Imajući u vidu da imamo malu minutažu i da postoji još poslanika iz Srpske stranke Zavetnici koji će govoriti danas, ja vam se zahvaljujem i kažem da mi u danu za glasanje sigurno nećemo podržati predloge koje ste nam dali u ime Vlade Republike Srbije. Hvala vam.

PREDSEDNIK: Reč ima Staša Stojanović.

Izvolite.

STAŠA STOJANOVIĆ: Hvala, gospodine predsedniče.

Poštovani predstavnici Vlade, dame i gospodo narodni poslanici, ja ću danas govoriti o tačkama dnevnog reda koje se odnose na oblast medija.

Član 50. sloboda medija kaže – u Republici Srbiji nema cenzura. Jedan od predstavnika opozicije je juče upravo ovaj član i citirao i rekao da u to apsolutno niko ne veruje, a zatim je pozvao REM da petu nacionalnu frekvenciju dobije „Nova S“ kako on kaže. Moram ga ispraviti, jer mi kao narodni poslanici, predstavnici naroda, kažemo to je konkurs za televiziju sa nacionalnom pokrivenošću.

Pošto ste kritikovali juče i RTS, ali i ostale televizije kako vas nema u njima, pritom baš sam juče i propratila RTS program bilo je na RTS 1 jedan predstavnik opozicije, jedan predstavnik pozicije, a na temu kriza na Kosovu i Metohiji, tako da to nije ista. Druga stvar, jeste da trenutno smo na RTS 2 svi uživo u programu tako što se tiče cenzure apsolutno je nema.

Pošto vam ništa ne valja gospodo kod televizija sa nacionalnom pokrivenošću odlučila sam da pogledam kakva je to programska šema „Nove S“ za koju se svi vi ovde zalažete.

Otišla sam na portal i prvo što mi je izašlo juče na portalu „Nove S“ jeste „Junaci doba zlog“. Taj medijski sadržaj od te emisije jeste upravo sadržaj koji je sramota za svu našu javnost i sve ono što vi radite ljudima koji su ovu zemlju pokrenuli, koji je uzdižu, dok ste je vi u vaše vreme unižavali i spuštali.

U toj emisiji „Junaci doba zlog“ bolje da se pozabavite akterima iz vaših redova, jer to je ono što vama priliči, a nama ne priliči, odnosno ljudima. Evo, reći ću, pošto sam odgledala tu emisiju o ministru odbrane Milošu Vučeviću, koji je i bio gradonačelnik Novog Sada. Tri osobe su pričale o njemu tamo. Tu je bila jedna osoba osuđivani kriminalac, koji je danas u vašim redovima, drugi je pokrao više od pola Vojvodine isto u vaše vreme, a treći je novinar koji Novi Sad mrzi više od svega. Eto, to su vaši svedoci kada pričate o čoveku koji je podigao Novi Sad na noge.

Što ne napravite epizodu u kojoj ste vi glavni akteri i da stavite taj naslov, jer za naslov u kom spominjete naše ministre, našu predsednicu Vlade, možete samo da kažete da je to emisija „Junaci doba zlatnog“. To je što se tiče vaše programske šeme.

Otišla sam zatim i na "Jutjub", da vidim šta i tamo puštate, isto Nova S. Nasmejala sam se i baš sam, evo, iskopirala, da možete svi lepo da vidite preglede video zapisa na "Nova S". Evo, jedan ima 798 pregleda, drugi 401 pregled, treći 7.000 pregleda, ali tu ste stavili i moju sliku, što je mene zaista i nasmejalo, Odbor za kulturu, slika i prilika srpske politike i društva, moja slika i ima 18.000 pregleda. To je ono što je meni baš drago da vidim da kada stavite moju sliku i neki pikantan naslov ima mnogo više pregleda, nego kada svi vi zajedno se skupite.

Druga stvar jeste to što sam ja kliknula na taj video da čujem šta ste pričali. Apsolutno ništa sa Odbora niste izdvojili, već ste uzeli gospođu koja se i danas nalazi ovde kod nas, od koje ste i uzeli izjavu gde je ona, nećete verovati, slagala i izmislila da sam ja nešto rekla što nisam.

Sada ću da vam tačno i citiram. Ja sam rekla gospođi na Odboru: "Džaba vam sva škola ovog sveta kada niste čovek i kada nemate čist obraz", na šta je gospođa mrtva hladna dala izjavu isti taj dan, nisu uzeli izjave sa Odbora, nego je ona naknadno dala izjavu "Novoj S" i rekla da sam ja izjavila da njena diploma i doktorat ništa ne vrede.

Znači, ovo vam je lični primer šta znači spinovanje realnosti, šta znači kada neko otvoreno laže, a onda vi tražite nacionalnu frekvenciju. Na osnovu čega? Na osnovu toga što nećete da kažete kako realno stoje stvari, nego sve apsolutno izmišljate.

A, da, sada ne znate o čemu ja pričam. Pa, pogledajte i videćete.

Prvo, moram da kažem i na sve to da narodne poslanike ne delim na one koji su dobri ili loši, odnosno ne delim narodne poslanike po tome ko kakvu ima diplomu, već na to kakav je ko čovek.

Druga stvar, iz moje perspektive ne kao narodne poslanice, već kao jedne obične vaše sugrađanke, nacionalnu frekvenciju nikad ne bih želela da gledam da ima ta televizija koja sve obmanjuje, sve okreće realnost i sve izokreće samo u vašu korist. Narodu je dosta obmanjivanja i laži koje nudite. Srbija želi rešenja. To je ono što vi ni ne znate šta znači.

U danu za glasanje podržaću sve predloge zakona koji donose unapređenje kako medijskog, tako i javnog prostora u Republici Srbiji.

Zahvaljujem.

PREDSEDNIK: Hvala.

Sledeći na spisku prijavljenih je narodni poslanik Ljubinko Đurković.

Dragana Miljanić? Ne.

Veroljub Stevanović ima reč.

Izvolite.

VEROLjUB STEVANOVIĆ: Uvažene kolege poslanici, gospodine predsedniče, gotovo da ste obesmislili rad ovog parlamenta. Atmosfera koju imamo je zaista neverovatna. Ja bih se usudio da kažem, s obzirom da sam u više mandata bio poslanik, da ovakvu nismo imali.

Ono što se desilo danas pre par sati je neprimereno. Orkestrirani napad na ovu stranu sa neverovatnim rečima i uvredama je izazvalo incident.

Vi ste se povukli, umesto da ostanete, da izdržite to i da se malo promenite.

Moj vam je stav da imate iste aršine prema svima. Najiskrenije, nisam ostrašćen, nemate isti aršin.

Ja bih voleo da ga imate. Od naše grupacije nikada nećete da imate ništa ružno.

Dakle, obesmislili ste ga i time što i kako zakazujete sednicu Skupštine, a i time što ste, recimo, ovu sednicu sazvali tako, pa onda sve ove tačke, njih je 21, stavili u jedan koš i mi sada treba 21 tačku da obrazlažemo u kratkom vremenu. Pa, da smo genijalni predstavnici poslaničkih grupa ne bi bili toliki genijalci da za manje od minuta svaku tačku obrazložimo, da kažemo stav i da nas vi razumete.

Dakle, na vama je da neke stvari promenite, gospodine predsedniče. Najdobronamernije vam ovo kažem. Očekujem da tako nešto shvatite. Nije teško da imate iste aršine. Nećete imati ovu atmosferu. Ona nikom ne prija, ni meni naravno, ali evo da ja pređem na ovo što je dnevni red.

Dakle, 21 tačka. Gotovo ni sa jednom nema nikakve veze. Ja ću probati tri prve, od kojih prve dve imaju neke veze, a ova treća nema nikakve i pričaću prvo o Zakonu o izmeni Zakona o privremenom načinu naplate takse za javni servis.

Gospodine ministre, tu ste. Ovde kažete - privremena naplata ili privremeni način naplate, a odnosi se na ovaj period sledeće godine decembar 2022 - decembar 2023. To nije privremeno, to traje decenijama. To ne može biti privremeno. To znači trajno. To je ona čuvena taksa na brojilo koju mi tako zovemo onako popularno, protiv koje ste bili i vi pre nego što ste došli na vlast.

Sada ovde imamo jedan mali licemerni tekst koji se prenosi iz godine u godinu. Ja lagano da ga pročitam - Polazeći od statističkih podataka o prosečnoj zaradi i visini penzija u Republici Srbiji, visokih inicijalnih troškova i ostalih troškova, kao najcelishodnije predloženo rešenje je da se delimično to namiruje time što će imati taksu na medijski servis i deo iz budžeta, a najsigurnije je to što ćemo to sve moći da naplatimo, mislim na taksu na brojilo, preko brojila.

Onda sledeći deo je vrlo bitan i zato kažem licemerno - Sredstva po osnovu takse za javni medijski servis i budžetska sredstva, njihov ukupni iznos srazmera utvrđuje se u funkciju obezbeđenja stabilnog sistema finansiranja.

Pazite - u funkciji stabilnog sistema finansiranja. Ja vas sada pitam šta znači ako ne bude u funkciji stabilnog sistema finansiranja? Na vama je da mi odgovorite na to pitanje. Šta će biti ako nije, a govorim o javnom medijskom centru.

Dakle, da li će se u tom slučaju, ako do njega dođe, to finansirati iz budžeta ili iz takse, odnosno ovoga što plaćamo preko brojila ili iz jednog ili iz drugog ili iz oba? Da li će vaš odgovor da bude - videćemo, hoćemo, odavde ćemo ili odande ćemo?

Povezano sa tim je ono što je jako, jako bitno. Ovde ste prvo rekli da će zakon postati važan sutradan od dana izglasavanja. Mi glasamo verovatno u ponedeljak, a obzirom da je blizu Nova godina, zbog toga to tu piše, da ne bi bio prekid i to je u redu, ali onda ovo drugo što imamo kao temu - dopuna Zakona o javnim medijskim centrima. Dakle, misli se na Radio-televiziju Vojvodina.

Ovde imate neke podatke koji su jako, jako bitni. Vi ovde nama kažete kako su sredstva koja su do sada bila namenjena Javnom servisu Vojvodina nedovoljna, pa ćemo članom 62v to promeniti i omogućiti Vladi da određena sredstva preusmeri dodatno Radio-televiziji Vojvodina, jer su ovo nedovoljna sredstva. To ste rekli. A onda mi vidimo iz ovoga što nam vi ovde nudite, da su ta sredstva u visini od prosečno, godinama unazad, pa i za ovu godinu kako se procenjuje, blizu dve i po milijarde dinara. Da vam ponovim, građani Srbije, dve i po milijarde dinara ili 20 miliona evra. Dakle, to je nedovoljno za Radio-televiziju Vojvodina, pa ćemo mi iz sredstava Republike da dodamo još malo.

Onda se postavlja pitanje, moje, recimo vama, radi li se još nešto tamo, ako je to nedovoljno? Kako to može da bude malo, a radi se o ovako velikim sredstvima?

Na ono pitanje, koje stalno tinja, da vas podsetim, mi smo kada smo pričali nekada, pre desetak i više godina, a bili smo neki od nas, pa i vi, i ja, protiv toga da se uopšte taksa na brojilo uvodi. Tada je bilo 50 dinara, da vas podsetim. Sada je ona, kako ovde piše, što je tačno, 299 dinara ili 300 dinara. Nije li to malo mnogo? Nije li to šest puta? Pa, kad je to u odnosu, recimo, na 2012. godinu šest puta, toliko je to razlika sada koju mi dajemo, što ćete vi reći nije mnogo, ja vas onda pitam te 2012. godine, kada smo imali 300 evra, kako vi stalno nama potencirate prosečnu platu, da li je tih 300 evra više ili veće u odnosu na 600 koje imamo sada, vezano za ono što smo mogli da kupimo za tih 300 evra, a sada za 600 evra? Ovo je samo pitanje da bi razmišljali šta je bolje bilo. Bolje je bilo onih 300. Više smo mogli da kupimo od tih 300. Pa, vi kako god hoćete to da tumačite.

Pošto sada ovo treće nema nikakve veze sa ovim što sam prethodno pričao, to je sledeći Zakon o državnim službenicima. To je meni jako interesantan zakon i ja upravo želim o tome da kažem nekoliko rečenica.

Dakle, vi ovde kažete da ste sebi dali zadatak da negde 2021. godine, u naredne dve godine, službenicima koji su primljeni po raznim osnovama, tim službenicima, po konkursu ih primite na određeno vreme do kraja ove godine. To niste učinili, nego kažete – niste mogli iz ovih i onih razloga, pa onda nam kažete između ostalog smo hteli i da depolitizujemo stvari. A njih je 13.300, znači manje 11.600, 1.900 ljudi je u pitanju. Nije li ovo sada depolitizacija već politizovanog ili želite li vi da još neke politizovano primite u ove organe o kojima pričam? Nije li mnogo dve godine? Vi čak ovde kažete da nemate sistematizaciju. Zar je to bilo teško, a pominjete kovid i sve ostalo? Iz najbolje namere sam vas ovo pitao.

PREDSEDNIK: Hvala vam.

Samo pre nego što nastavimo, gospodine Stevanoviću, da vam kažem, što se tiče onog performansa današnjeg, rekli ste da za njega kriv ja zato što sam pustio saziv pre dva dana. Niste tako mislili? Šta god da ste mislili.

Bila je danas zakletva sudija koje su nedavno izabrane, prvi put izabrane na sudijsku funkciju. To sam išao da radim danas. Vratio sam se, ali video sam da ste uspešno nastavili sednicu i bez mene. Ako sam vam nedostajao, i to razumem.

Jednu stvar da razumete i vi i svi ostali, onakvim ponašanjem današnjim, ne smetate vi meni nešto specijalno, vi smetate jedni drugima, ne omogućavate drugim narodnim poslanicima da govore. Videli ste kako je to danas izgledalo. Ako mislite da je to neka teška, oštra poruka menin, ne, to je, pre svega, vaš odnos prema kolegama koje sede do vas. Samo razmislite koliko je to dobra stvar i koliko ima smisla.

Reč ima ministar dr Aleksandar Martinović.

ALEKSANDAR MARTINOVIĆ: Zahvaljujem, gospodine predsedniče.

Gospodin Stevanović je postavio nekoliko pitanja i mislim da je red da na ta pitanja odgovorim, iako sam na neka pitanja koja je gospodin Stevanović danas postavio, odgovorio juče, ali nije nikakav problem da to ponovim.

U Republici Srbiji, prema Zakonu o javnim medijskim servisima, a javni medijski servisi su RTS i RTV, javni televizijski servisi mogu da se finansiraju iz takse, pri čemu to nije taksa na brojilo, kako vi to volite da kažete, to je taksa, mogu da se finansiraju iz budžeta Republike Srbije i mogu da se finansiraju od komercijalnih prihoda i iz nekih drugih izvora.

Što se tiče RTS-a, Vlada ne izdvaja za finansiranje RTS-a kao javni medijski servis ni jedan jedini dinar. To sam rekao juče. Devetsto miliona dinara je Zakonom o budžetu za 2023. godinu opredeljeno za RTV, kao drugi javni medijski servis u našoj zemlji, zato što RTV ne može da obezbedi redovno funkcionisanje svog poslovnog sistema bez intervencije države, odnosno bez pomoći države u smislu budžetske podrške koja je obezbeđena za 2023. godinu u iznosu od 900 miliona dinara.

Legitimno je da se u Republici Srbiji otvori pitanje da li mi želimo ili ne želimo da imamo javne medijske servise, dakle, to je legitimno pitanje.

Ja sam rekao juče, toko devedesetih godina, a vi ste tada bili u opoziciji, i to žestokoj opoziciji u odnosu na vlast Slobodana Miloševića, RTS je bila javno preduzeće. Dakle, bio je donet zakon o RTS, kojim je RTS bila definisana kao javno preduzeće. Posle 2000. godine vlast koja je uspostavljena, rekla je da to nije dobar koncept i da RTS, pri čemu je došlo do odvajanja RTS i RTV, onda je nova vlast rekla – to ne treba da bude javno preduzeće, nego to treba da budu dva javna medijska servisa.

Mi smo to stanje zatekli 2012. godine, kada smo došli na vlast. Dakle, RTS i RTV nisu bile državne firme, nego su bile definisane i danas su definisane kao javni medijski servisi. Praksa je pokazala da RTS može da se finansira samo iz taksi, odnosno od takse i iz komercijalnih prihoda i da nije neophodna intervencija iz budžeta Republike Srbije. Ali, s druge strane, praksa je pokazala da RTV ne može da se finansira sama bez pomoći države.

Sad, mi možemo da otvorimo pitanje da li su nam potrebni javni medijski servisi? Ako vi mislite da nisu potrebni, ja nemam ništa protiv toga, ali onda bi bilo dobro da kažete da ste za takvu medijsku koncepciju koja podrazumeva da u Republici Srbiji postoje samo komercijalne televizije. To je legitimno. Ali, onda to treba da kažete.

Inače, ako ste za postojanje javnih medijskih servisa, između ostalog i RTV, koja ne može sama da se finansira bez pomoći države, onda morate da mi kažete, ako dovodite u pitanje intervenciju države iz budžeta kao pomoć RTV, onda bi bilo dobro da nam kažete šta je alternativa, na koji način možemo da obezbedimo funkcionisanje RTV kao javnog medijskog servisa, koja, između ostalog, emituje veliki broj emisija na jezicima nacionalnih manjina koji žive na teritoriji AP Vojvodine? Te emisije nemaju komercijalni karakter, tu je teško ostvariti neki veliki prihod, što vam, na kraju krajeva, u obrazloženju predloga zakona i piše.

Dakle, mi kao država, na kraju krajeva, i vi kao narodni poslanici i mi kao Vlada, možemo da otvorimo tu debatu o tome da li nam je potrebno da imamo ili da nemamo javne medijske servise.

Ako nemamo javne medijske servise, onda to znači ili se vraćamo na sistem koji je bio devedesetih godina, a to znači da je RTS jedinstvena, jer je bila devedesetih godina jedinstvena, a posle 2000. godine je došlo do razdvajanja na RTS i RTV. Znači, vraćamo se na stanje iz devedesetih godina kada je postojala jedinstvena RTS kao javno preduzeće. To je jedan koncept.

Drugi koncept je, ako nećete javne medijske servise, onda da sve televizije budu komercijalne. Televizija koja uspe da obezbedi dovoljno prihoda ona će da postoji, ona televizija koja ne uspe da obezbedi dovoljno sopstvenih sredstava za redovno funkcionisanje ona neće da postoji.

Vlada Srbije smatra da je u javnom interesu da postoji RTV, upravo zbog toga što je Vojvodina multietnička sredina, upravo zbog toga što želimo da pošaljemo jednu snažnu podršku građanima Srbije koji nisu pripadnici većinskog srpskog naroda da je ovo i njihova država i da imaju pravo da na RTV imaju i emisije koje se odnose na negovanje njihovog jezika, kulture, nacionalnog identiteta. Dakle, svega onoga što njih čini posebnim, da kažem nacionalnim entitetima na teritoriji AP Vojvodine.

U tom smislu pitanje koje ste vi pokrenuli je, dakle, legitimno, samo nedostaje jedna stvar. Ukoliko smatrate da ne treba da se obezbedi pomoć iz budžeta Republike Srbije za RTV, bilo bi dobro da nam kažete šta je onda alternativa.

Što se tiče vaših komentara vezano za Zakon o državnim službenicima, imam utisak da se nismo baš najbolje razumeli. Ovde se ne radi o tome da je Vlada Srbije izbegla mogućnost da raspiše javni konkurs da bi ljudi koji rade u organima uprave na određeno vreme zbog povećanog obima posla bili primljeni u radni odnos na neodređeno vreme. Dakle, to nije ta situacija.

Ovde se radi o jednoj drugoj situaciji. Godine 2018. donete su izmene Zakona o državnim službenicima. Te izmene zakona su stupile na snagu 1. januara 2019. godine i tim izmenama je bilo predviđeno da će u roku od dve godine biti sprovedeni, odnosno da će organi, ne samo organi uprave, između ostalog i organi uprave, ali i sudovi i javna tužilaštva i svi drugi organi da raspišu javne konkurse za prijem ljudi u radni odnos na određeno vreme zbog povećanog obima posla. Drugim rečima, niko ne može da bude primljen u radni odnos na određeno vreme zbog povećanog obima posla bez javnog konkursa.

U međuvremenu nam se desila pandemija Kovid-19. Još uvek imamo kontrolisan režim zapošljavanja u državnim organima i naša procena je, vi s tim, naravno, ne morate da se složite, to je legitimno, ali naša procena je da prosto postoje opravdani razlozi da se državnim organima ostavi dodatni rok od dve godine za sprovođenje javnih konkursa koji u nekim situacijama traju i po nekoliko meseci, nekad i više od godinu dana za prijem ljudi u radni odnos na određeno vreme.

Dakle, ovde se ne radi o javnim konkursima gde bi mi ljude koji rade na određeno vreme preveli u radni odnos na neodređeno vreme. Ovde se radi o obavezi državnih organa da kad imaju potrebu zbog povećanog obima posla prime u radni odnos na određeno vreme određeni broj ljudi moraju da raspisuju javni konkurs.

Kada bi ta odredba počela da važi od 1. januara 2023. godine, a to znači za nekoliko dana, u velikom problemu bi bili, pre svega, sudovi i javna tužilaštva u kojima radi oko 1.900 ljudi, znači skoro 2.000 ljudi, a sličan problem bi imali i određeni organi uprave, pre svega organi uprave koji su u sastavu Ministarstva finansija. Tu pre svega mislim, i to sam rekao juče, na Poresku upravu, na Upravu carina i Upravu za trezor. Tu radi više hiljada ljudi na određeno vreme zbog povećanog obima posla i praktično od 1. januara 2023. godine svi ti ljudi ne da ne bi prešli u sistem radnih odnosa na neodređeno vreme, nego bi izgubili posao.

Dakle, naša intencija je da ti ljudi ostanu da rade, da nastave da primaju platu, a sa druge strane namećemo obavezu državnim organima da za naredne dve godine pripreme uslove kako bi mogli da sprovedu javne konkurse i kako bi ti ljudi bili u radnom odnosu nakon sprovedenog javnog konkursa. Da li će svi oni i u kom trenutku biti primljeni u radni odnos na neodređeno vreme, to je sad jedno drugo pitanje. Lično bih voleo da oni budu svi primljeni u radni odnos na neodređeno vreme, ali mislim da to u ovom trenutku nije realno, imajući u vidu da je Zakonom o budžetskom sistemu režim kontrolisanog zapošljavanja u javnom sektoru produžen do kraja 2023. godine.

Evo, završavam, da ne bih previše dužio. Iskreno se nadam da će ekonomska situacija u Republici Srbiji, ali i ekonomska situacija u Evropi i svetu u narednim godinama da bude nešto povoljnija. Mislim da će nam to onda omogućiti da dodatno ublažimo režim zapošljavanja u javnom sektoru, između ostalog i u sudovima i u javnim tužilaštvima, u organima uprave, jer u skoro svim državnim organima ono što mi primećujemo kao Ministarstvo državne uprave i lokalne samouprave jeste deficit kadrova, dakle deficit državnih službenika. Za to postoje brojni razlozi, da sad ne ulazimo u to, ali definitivno, ukoliko ne bismo izglasali ove izmene zakona, pre svega, sudovi i javna tužilaštva bili bi zaista, zaista u ozbiljnom problemu.

Nadam se da sam uspeo malo da vam razjasnim ovu problematiku. Inače, zahvaljujem vam se na vrlo korektnom izlaganju.

PREDSEDNIK: Izvolite.

VEROLjUB STEVANOVIĆ: Prvo, zaista mi je drago što ovako pričamo i mislim da tako treba. Naravno da smo za javni servis i tu nema nikakve dileme. Da li smo zadovoljni, to je drugo pitanje. Moje je mišljenje i cilj da se zna kako sredstva odlaze i zašto. Ništa drugo. Naravno da nismo za to da se neko otpušta. To niko nije rekao, niti bih ja rekao, niti to bilo kome pada na pamet.

Ima jedna stvar koja je vrlo bitna. Dakle, mi smo više godina unazad primali neke ljude zbog potrebe koju imamo, a u tom trenutku nismo imali osnov zakonski da to uradimo, pa smo sebi dali jedan rok od dve godine, slažem se, ali smo te ljude na neki način primili. Kako? Kako kad je razlika od onoga što mi kažemo da nam je potrebno, u pisanoj formi kažemo, i onoga što nam sistematizacija kaže, što takođe ovde kažemo, je razlika dve hiljade ili 1.900? Kako smo te ljude primili? To je bila tema, naravno, na način kako to treba uraditi. Treba požuriti možda što pre i možda je to i više od ovoga, zavisi od toga šta će se desiti u sledećem periodu.

Nije nam bila namera da neko izgubi posao, nego da ukažemo na nešto što se zove potreba da se nešto što pre uradi, da smo jedan rok produžili za dve godine. trebali smo to što pre da uradimo, da napravimo sistematizaciju koju takođe nemamo, složićete se sa mnom.

Gospodine predsedniče, namerno me niste razumeli. Ja sam najdobronamernije rekao to što sam rekao. Nisam ja rekao da ste vi pobegli, daleko od toga, ali atmosfera koja je napravljena je bila jako ružna, izazvana i nije važno sa koje strane. Da bi se dvoje posvađali, oboje su krivi, ovoliko, onoliko, neko 99%, nego 1%, ali krivica je na obe strane. Na vama je da promenite stvari.

Dakle, isti aršin sigurno garantuje da će atmosfera biti drugačija. Nije baš isti aršin. To ćete priznati, šta god vi meni odgovori sad ili sutra ili bilo kad.

PREDSEDNIK: Ne brinem ja da se mi nismo razumeli, baš zato što smo se razumeli. Isti aršin kažete. Kad budete videli da neko iz parlamentarne većine radi ono što se dešavalo danas ovde, na onaj način ometa druge, onda me pitajte da li sam se poneo na isti način, ali niste to videli i nešto mi se čini da nećete ni videti da ozbiljni i odgovorni ljudi rade.

Reč ima dr Aleksandar Martinović.

ALEKSANDAR MARTINOVIĆ: Zahvaljujem, gospodine predsedniče.

Evo, samo još nekoliko dodatnih objašnjenja. Dakle, gospodine Stevanoviću, pitali ste me na osnovu čega su ovi ljudi primljeni u radni odnos na određeno vreme? Primljeni su bez javnog konkursa. Dakle, javni konkurs za prijem u radni odnos na određeno vreme zbog povećanog obima posla je jedna novina u našem državno-službeničkom sistemu.

Do 2018. godine, apsolutno nijedna vlast, nije joj palo na pamet da uvede institut javnog konkursa da bi se neko zaposlio na određeno vreme zbog povećanog obima posla. To je uradila ova Vlada, odnosno to je uradila prethodna Vlada koja, naravno, ima kontinuitet sa tom vladom iz 2018. godine. Dakle, mi smo uveli institut javnog konkursa za prijem u radni odnos na određeno vreme zbog povećanog obima posla.

Sada, praktični problemi koji su se javili, a za koje niko nije mogao da pretpostavi da će se desiti za tako kratko vreme nakon stupanja na snagu Zakona o izmenama Zakona o državnim službenicima, su nas doveli u situaciju da ti javni konkursi nisu sprovedeni i sada su ovi ljudi u problemu.

Dakle, možemo da ne izglasamo zakon, ali onda će ovi ljudi ostati bez posla ili možemo da izglasamo zakon i da obavežemo državne organe da u naredne dve godine sprovedu javne konkurse koji, kažem, mislim da to nije nevažno, ne traju tako kratko. Neki konkursi traju i po šest meseci, po deset meseci, po više od godinu dana.

Mnogi javni konkursi ne uspeju, tako da ta problematika nije baš jednostavna kao što na prvi pogled izgleda, ali svakako da institut javnog konkursa za prijem u radi odnos čak i na određeno vreme, da ne govorimo na neodređeno vreme, to se podrazumeva, ali čak i za prijem u radni odnos na određeno vreme zbog povećanog obima posla i te kako doprinosi povećanju depolitizacije i profesionalizacije naše javne uprave.

Samo još nekoliko opservacija vezano za RTV. Nemojte zaboraviti da je zgrada RTV iz koje je emitovan program te medijske kuće srušena do temelja 1999. godine u toku NATO bombardovanja. Pristupilo se izgradnji potpuno nove zgrade, kupovini potpuno nove opreme za RTV. Taj posao je okončan. U tom poslu je veći deo sredstava obezbeđen iz budžeta AP Vojvodine, a jednim delom iz sredstava same RTV. Tako da je to takođe jedan od razloga, dakle, ta značajna ulaganja u obnovu kompletne infrastrukture RTV, za šta je država morala da pribegne intervenciji iz budžeta, kao nekog vida pomoći za 2023. godinu, da bi RTV mogla normalno da funkcioniše. Toliko.

PREDSEDNIK: Hvala svima.

Reč ima Nebojša Bakarec.

NEBOJŠA BAKAREC: Poštovani gospodine predsedniče Skupštine, poštovani gospodine ministre, poštovane dame i gospodo narodni poslanici, poštovani građani, samo moram kratko da napomenem, sedeo sam mirno danas, ali međutim, moram da kažem da sam šokiran da smo ovde u Skupštini doživeli da su se Aljbin Kurti i Jeremija Vuk Branković dogovorili da zajednički napadnu, baš danas, porodicu predsednika Vučića, sina Danila i brata Andreja i predstavnike Srba na Kosovu i Metohiji.

To su uradili baš u trenutku kada su Srbi na Kosovu i Metohiji već dve nedelje na barikadama, protiveći se teroru fašiste Aljbina Kurtija. Tako je Kurtijev poslanik danas u Skupštini Srbije, inače više puta osuđivano lice iz Novog Sada, napao predsednika Vučića i njegovog brata Andreja i Zvonka Veselinovića, jednog od lidera Srba sa Kosova i Metohije tražeći njihovo hapšenje, a gotovo u istom trenutku, što je zapanjujuće, to isto je zatražio i Kurtijev poslanik, Armend Muja u Prištini.

I, Armend Muja je objavio spisak za hapšenje Srba na kome se nalaze i Andrej i Danilo Vučić i Zvonko Veselinović. Inače je tražio i hapšenje još 31 srpskog lidera sa Kosova i Metohije.

Znači, poklapanje termina napada na porodicu Vučić, sigurno da nije slučajno. To je nemoguće. Niti je slučajno poklapanje ovih imena za hapšenje koje su zatražili koalicioni partneri fašista Kurti i Jeremija Vuk Branković preko svojih, naravno, megafona Armenda Muje i više puta osuđivanog lica iz Novog Sada.

Dakle, Skupština, to smo danas videli, nije naravno udovoljila zahtevu za hapšenje Zvonka Veselinovića i Andreja Vučića, koji smo čuli ovde u Skupštini i onda je deo opozicije danas tačno u podne prekinuo sednicu Skupštine Srbije, verovatno po nalogu Aljbina Kurtija, i ponovili su, ponovo su tražili hapšenje Andreja Vučića, Danila Vučića i Zvonka Veselinovića.

Strašno je da mi i danas svedočimo da su pojedine stranke opozicije u ovoj Skupštini, da deluju kao filijale Aljbina Kurtija i njegove partije „Vete vendosije“. Vidi se šta su isti anti-srpski prioriteti, dakle isti kao i fašisti Kurtiju – uhapsiti sina i brata predsednika Aleksandra Vučića i pohapsiti lidere Srba sa Kosova i Metohije. Kao što vidimo, klupko je počelo da se odmotava i ne kaže džabe ona poslovica - ne pada sneg da pokrije breg, već da zberi pokažu tragove.

Govoriću i o REM-u, to je 12. tačka dnevnog reda. Da ponovim, jer opoziciji očigledno tu ništa nije jasno, REM se ne finansira iz budžeta Republike Srbije. Pre tri dana održana je sednica Odbora za kulturu i informisanje na kojoj smo razgovarali o REM-u na zahtev opozicije. Razgovarali smo. Na kraju rada Odbora, usvojen je predlog zaključka sa 10, pet, velikom većinom. Gospodin Kovačević, predsednik Odbora je povukao svoj predlog.

Da vas obavestim, sjajni su bili govori gospođe Olivere Zekić, njenog zamenika, gospodina Milorada Vukašinovića i članova Odbora iz SNS, gospođe Nataše Jovanović, gospodina Dušana Marića, Staše Stojanović, Milorada Bojovića i Lepomira Ivkovića.

Inače, gospodin Kovačević, predsedavajući Odbora, je negirao da postoji višegodišnja kampanja satanizacije protiv članova REM-a i tražio je primere, pošto je on smatrao da ne postoje, primere satanizacije članova Saveta REM-a, predsednice itd.

Evo, ja ću vam izneti samo nekoliko, kao što sam tamo izneo, drastični su i odvratni i ja vam se zbog toga izvinjavam, ali to će biti citati. Dakle, tome čemu su izloženi članovi REM-a, Saveta REM-a, najbolje svedoči višegodišnje satanizovanje gospođe Olivere Zekić, izneću nekoliko primera. Evo, predsednik NUNS-a je u tajkunskom listu „Danas“ 5. marta 2018. godine napisao, citiram predsednika NUNS-a: „Šta si našao zajedničko kod Ćićoline, čuvene porno dive, i Olje Zekić?“, kraj citata. Predsednik NUNS-a je odmah sutradan u „Danasu“ 6. marta napisao još odvratnije, citiram: „Zekićeva, fatalna savetnica svekolikog političkog šljama, posao koji obavljaju kurve smatram daleko časnijim i čistijim od radnji koje obavljaju ona i njen partner“, kraj citata.

Sledeće, evo akademskog primera gotovo, dr nauka, Ivan Čolović, filozof, je 4. januara 2020. godine, znači tri godine kasnije od ovih primera kojih ima mnoštvo, stotine, je na sajtu „Peščanika“ mnogo suptilnije, ali i sladostrasnije vređao Oliveru Zekić, prenoseći tuđe uvrede o njoj, ali uz veliku naklonost ka tim drugima, čije uvrede on prenosi i uz podsmevanje Oliveri Zekić. Evo, izneću vam zapanjujuće citate onoga što je rekao filozof Ivan Čolović, citiram doktora filozofije, Čolovića: „Za nju kažu da je ružna rospija, pornićarka izoperisana.

Možda će neko razumeti da se njene optužbe da je neprijatelj i predstavljaju kao bezvrednu i Vučićevu kuju odnose na jednu Koraksovu karikaturu na kojoj je ona nacrtana kao dresirani pas, koji svom gospodaru Vučiću donosi papir na kome piše REM“, kraj citata doktora filozofije, Čolovića.

Čolović ovu Koraksovu, inače koje se sećamo, mizoginu karikatouru sa naklonošću opisuje kao, citiram opet filozofa Čolovića: „To je samo satirični prikaz političkog posla koji Olivera Zekić obavlja za račun Vučića“, kraj citata filozofa Čolovića.

Postoje još stotine uvredljivih tekstova na račun REM u celini i protiv članova Saveta REM od osamnaeste do danas. Vrši se neviđen pritisak na rad nezavisnog regulatornog tela od strane dela medija i političke javnosti.

Članovi Saveta REM su izloženi pretnjama, napadima, satanizaciji, targetiranju njih, ali i članova njihovih porodica. Izneću vam dva drastična primera nedavno iz ove godine. Osvanuo je na zgradi zamenika predsednika Saveta REM, Milorada Vukašinovića preteći grafit veličine metar sa dva metra gde piše – SS…

(Narodni poslanik: Ko je pisao?)

To ste vi pisali verovatno.

… REM Q jednako kukasti krst, metar sa dva. I taj grafit se već drugi put pojavljuje, dakle, 08.12.2022. godine u ulazu zgrade na fasadi gde stanuje zamenik predsednice REM. To je bilo isto i u avgustu.

Dakle, neko je ekstremistima dostavio kućne adrese članova Saveta REM, nezavisnog regulatornog tela. Ja sad pitam ove što se cerekaju iz opozicije, što se podsmevaju Oliveri Zekić i malopre su se podsmevali i predsedniku Vučiću i njegovim rođacima, koje ovi kurtijevci fašisti hoće da hapse, da li vi u opoziciji koja satanizuje gospodina Vukašinovića, da li iko od vas saoseća sa porodicom Milorada Vukašinovića, njegovom decom Milošem, Milijom, Nikolom i njegovom suprugom Marijom? Poseduje li iko u opoziciji empatiju? Da li je sledeći korak fašista u Novom Sadu koji ispisuje ove fašističke grafite na kući zamenika predsednika REM, da li je sledeći korak da možda kukasti krst urežu na čelu gospodina Vukašinovića ili gospođe Olivere Zekić?

Inače, višedecenijske novinarske karijere i ugled gospođe Zekić i gospodina Vukašinovića su besprekorne kao i njihov ugled, uskoro završavam. Tajkunski, to smo utvrdili na sednici Odbora za kulturu. Tajkunski antisrpski medij vrše protivzakonit pritisak na članove Saveta REM, zbog čega? Pa ne bi li podobni mediji, Šolakovi mediji dobili profitabilnu tzv. nacionalnu frekvenciju koju bi onda šta - pa, zloupotrebljavali upravo protiv nacije i predsednici Saveta REM Oliveri Zekić godinama isti tajkunski medij crtaju metu na čelu samo zato što je predsednica REM koju je izabrala ova vlast, to je jedini razlog.

Pretnje članovima Saveta REM u ovoj godini su se pretvorile u pravu kampanju u kojoj se ne biraju sredstva i štrajk i protest REM, koji je srećom završen, je usledio posledugogodišnje kampanje u kojoj REM stalno primoravan da kompaniji „United Media“ podari nacionalnu frekvenciju.

I, moja poslednja rečenica, moja poruka tajkunskim medijima i kompaniji „United Media“ je i ovom delu opozicije koja arlauče, cvili ovde - pustite REM na miru, pustite ih da rade po zakonu, da odlučuju bez pritisaka, to je zakonska obaveza svih pa i tajkunskih medija, pa i ovog cvilećeg dela opozicije, pa i kompanije „United Media“. Živela Srbija. Hvala vam.

PREDSEDNIK: Poslovnik?

ŽELjKO VESELINOVIĆ: Poštovani predsedavajući, uvaženi koleginice i kolege narodni poslanici, reklamiram član 106. Poslovnika gde je prethodni govornik govorio van teme van dnevnog reda, uvredljivo se obraćajući predstavnicima opozicije, što nema apsolutno nikakve veze sa ovom tačkom o kojoj mi danas govorimo.

Ja bih pretpostavio kada je ministar malopre govorio o finansiranju RTV i RTS da država treba da stane i da pomogne u takvim nekim situacijama, ali mislim da mi treba da čujemo i da pričamo o tome kako recimo na tim medijima treba da se čuje o problemima radnika o štrajkovima, o tome kako radnici Pošte štrajkuju glađu, kako štrajkuju radnici Ziđina, radnici Resavice, itd.

Da smo u ovoj tački dnevnog reda i u ovom zasedanju mogli da predložimo dopunu dnevnog reda, mi bismo predložili jedan zakon o radu čime bismo pomogli i ministru i Vladi da mogu da reše probleme tih državnih službenika, nameštenika, jer na taj i takav način posle godinu dana rada, svako od njih bi dobio …

PREDSEDNIK: Ako mogu da vas zamolim, da ne ulazim u obrazloženja šta biste predložili, a nije predloženo. Znači, ako je vezano za ovu povredu od malopre ukažite slobodno, a da ne idemo u ovo što ste počeli sada.

ŽELjKO VESELINOVIĆ: Dobro. Hvala.

PREDSEDNIK: To je to. Dobro.

Nisam ove stvari koje se sada pomenuli u obraćanju narodnog poslanika Bakareca, ali generalno kada pričamo o tome šta ko smatra prikladnim, prihvatljivim itd. uvek, ljudi, istu stvar moram da vam govorim. Samo obratite pažnju šta se izgovara iz vaših klupa. Oni koji su govorili o držanju dnevnog reda, vođenju računa o temi, isti ljudi slušaju kako pored njih onda neko radi sve samo ne da se osvrće na dnevni red, sve drugo i onda šta da radimo. Niko neće da razume nikog drugog, a sebi dozvoljava sve.

Da li treba da se Skupština izjasni? Ne treba.

Reč ima ministar Martinović.

ALEKSANDAR MARTINOVIĆ: Hvala gospodine predsedniče.

Samo zbog građana Srbije, rudari iz Resavice su prekinuli štrajk i napravljen je dogovor sa resornim ministarstvo, Ministarstvom rudarstva i energetike. Tako da imate to u vidu. Dakle, štrajk je prekinut i sporazum je postignut.

PREDSEDNIK: Hvala vam.

Narodni poslanik Zoran Zečević ima reč.

ZORAN ZEČEVIĆ: Poštovane kolege narodni poslanici, poštovani građani, dragi moj srpski rode razbacan po Balkanu, Evropi i po svetu, evo imali ste priliku da ispratite malo rad Skupštine i da vidite ovaj dnevni red koji je tako koncipiran da je u njemu sve hitno.

U ovom dnevnom redu nema ništa hitno, a nema ni ništa bitno. Prema tome, ja postavljam ovde pitanje svima nama – da li SNS može da razluči šta je hitno, a šta je bitno? Evo ja mislim da je nešto što je najhitnije, a to je situacija u našoj južnoj srpskoj pokrajini, gde naši Srbi danonoćno brane slobodu, svoje porodice itd. Mi smo predložili da to bude tema dnevnog reda jednog od zasedanja parlamenta, ali evo SNS ni to nije stavila na dnevni red, odnosno to za SNS niti je bitno, niti je hitno.

Sledeća stvar koja je jako problematična – recimo, dobijamo izveštaje da je vazduh u Beogradu zagađen i da Beograd spada u red najzagađenijih gradova u Evropi, pa se postavlja pitanje, gospodo, da li ćete vi građanima Beograda reći zašto je to tako, da li vi slučajno ne uvozite neki otpad pa ga spaljujete negde? O čemu se ovde radi. Znači, i to je nešto što je hitno.

Sada ću da vam kažem, gospodo, prekidajte vi, to je odraz vaše nekulture i vaše nemoći, ali i to što radite i to će jednoga dana biti hitno, tako da ćemo mi raspraviti o svim tim vašim ponašanjima.

Recimo, za gradove u Republici Srbiji, za mnoge opštine ima mnogo toga što je hitno i što je bitno. Za mene kao doktora je bitno da odgovorite recimo na pitanje – gde je nestalo 100 miliona evra medicinske opreme? To nije za vas ni bitno, ali nije hitno, ali videćemo. Biće i bitno, biće i hitno.

Zatim, recimo za grad iz koga dolazim, Aranđelovac, je jako bitno i jako hitno da zaustavite vaše lokalne šerife da ne pljačkaju naš grad. Dva brata od kojih je jedan ovde, trebao da sedi u ovoj klupi, ali ga nema, pljačkaju naš grad.

Drugo, za nas je jako bitno i hitno da se zaustavi rušenje planine Venčac jer taj kamen sa Venčaca terate na autoputeve, planina se ruši, ekologija je uništena, ugrožena itd. a znamo da se recimo ti isti autoputevi za koje nama u opštini ne dajete ni dinar za taj kamen da se oni…

PREDSEDNIK: Pošto nema više vremena poslaničke grupe, pređite samo na ono što je bitno i što je hitno.

ZORAN ZEČEVIĆ: Bitno je to da je jedan kilometar autoputa plaćamo 30 miliona evra, građani, a kamen sa Venčaca terate besplatno. To su sve bitne stvari.

PREDSEDNIK: Kamen vam je znači najbitniji i najhitniji.

ZORAN ZEČEVIĆ: Nadam se, predsedniče, da ćete da razmotrite malo to.

PREDSEDNIK: Hvala, razumeli smo i to.

Interesantno da vam je toliko bitna tema Kosova i Metohije da je zavredela jednu rečenicu sa vaše strane, a kamen celih šest.

Reč ima Marina Raguš.

MARINA RAGUŠ: Hvala, gospodine predsedniče.

Kada smo već malo pre od kolega iz opozicije čuli pozivanje na kršenje Poslovnika od strane predsednika Skupštine zato što kolege ne govore o temi, ja sada ovako javno pitam šta je bilo ovo prethodno izlaganje? Govor na temu?

Dakle, puno toga smo čuli u ovih nekoliko dana, verujem da ćemo čuti i u ponedeljak, kada budemo raspravljali u pojedinostima na predložene tačke dnevnog reda. Vrlo je važno da pojasnimo upravo te stvari koje smo čuli, a ne bismo želeli da građani Republike Srbije budu dovedeni u zabludu.

Jedna od tema je, naravno, bio i Nacrt zakona o policiji, koji je predstavljen od strane određenih kolega kao moćno sredstvo za drastične mere represije. Ovo sam ublažila parafrazirajući. Druge kolege su govorile o zakonu kao da je taj nacrt već prošao raspravu, prošao okrugle stolove koji su najavljeni i kao da je kao predlog ušao u samu debatu i mi ga već usvojili.

Ovde se, takođe, govorilo o biometrijskim analizama tokom snimanja određenih lica od interesa. Zato je važno da ovaj put kažemo da Republika Srbija softver u tu svrhu nema, a nabaviće ga. Zašto? Zato što od nje to traže, naravno, međunarodne policijske agencije.

Kolege iz opozicije koje su došle iz nevladinog sektora takođe bi trebali da znaju da su u toku okrugli stolovi gde učestvuju predstavnici nevladinog sektora koji su izneli određene primedbe i taj period javne rasprave je produžen do kraja januara i dobar deo tih primedbi je uzet u razmatranje, sve u cilju jasno definisanih članova krovnog zakona o policiji, koji je takođe jedan od uslova u procesu pristupanja Evropskoj uniji.

Da vas podsetim, takođe, pošto je i o tome bilo reči, a jeste da policija može da upadne u izuzetnim slučajevima u stan građana, ona je to mogla i do sada i to je predviđao Zakon o krivičnom postupku. Ali, ono što vas uveravamo jeste sledeće, a to je da će sve te javne rasprave, odnosno okrugli stolovi da okupe najširi spektar zainteresovanih strana i da sva garantovana ljuska prava neće biti umanjena, mogu samo da budu unapređena. Dakle, ovo je na prvom mestu zbog građana.

Druga stvar, ovih dana je, naravno, tema bila nezavisno regulatorno telo koje se bavi elektronskim medijima. To ste nekako, kolege iz opozicije, prenebregli, a na jednom od tih medija koje je zainteresovano za petu nacionalnu frekvenciju, u jednoj dobro poznatoj emisiji gostovala je gospođa Višnja Aranđelović iz REM-a. Dakle, nije predsednica Saveta REM-a, već članica Saveta REM-a, koja neretko izdvaja svoje mišljenje i sasvim sigurno neretko je na potpuno suprotnim pozicijama od većine članova Saveta REM-a.

Ono što je rekla u toj emisiji za mene je bio zaista izraz autentičnosti i integriteta, ali i vrlo zanimljiv uvid zapravo u samo funkcionisanje REM-a i sam tok glasanja. Ta žena, koja je takođe i novinar i koja se drži svoje novinarske, a i ljudske etike, rekla je da nijednog momenta dok je glasala i posle glasanja nije bila izložena ni jednom pritisku. Ali, Olivera Zekić jeste, i to izložena, kao što je kolega Bakarec ovde nas sve podsetio, najbrutalnijim mogućim uvredama. Zbog čega? Zbog njenog stava.

Meni posebno interesantno je bilo što je gospođa Ranđelović iz REM-a, koja neretko sa gospođom Juditom Popović vrlo slično glasa, iznela svoje viđenje vezano za baš performans koji ste vi ovde imali u Skupštini, koji se desio, nekako je sinhronizovan bio sa Samitom u Tirani. Da se radilo zapravo o sinhronizovanoj akciji klasičnog propagandnog tipa koja odražava poslovni model jedne komercijalne televizije koja želi da dobije frekvenciju.

Ono što mi je takođe nedopustivo, jeste da mi svi ovde svedočimo da je jednom čoveku u Novom Sadu, potpredsedniku Saveta REM-a, mislim da je to kolega Bakarec sasvim slučajno izostavio, neko naslikao ogroman kukasti krst. To nije bio prvi put. Dakle, to se desilo dva puta. Sada se stavite u njegovu poziciju. Dakle, neko je ušao na sprat gde se nalazi njegov stan, dao mu do znanja da zna gde živi, što je direktna pretnja, opomena, razumite to kako hoćete, i pri tom naslikao kukasti krst. To nije bilo dovoljno, pa je to ponovio.

Mi ovde kao predstavnici građana svi zajedno ne nalazimo za shodno da osudimo takav čin, bez obzira o kome se radi, a radi se o konglomeratu medijskih firmi koji deluju na teritoriji Srbije, a koje su osnovane i kažu da prave sadržaj negde u inostranstvu, a ovde ga reemituju, iako mi nikada dokaz o proizvodnji medijskih sadržaja nismo dobili.

Pa, kada branite pravo tih firmi koje ovde plasiraju isključivo svoj poslovni model, jer znate, kada vidite koncentraciju medija, vi odmah znate da se radi o ogromnom iznosu, ogromnoj količini para, to su stotine miliona evra na mesečnom nivou, i naravno o uticaju, a da se pri tom državi Srbiji ne plaćaju porezi koji su potrebni, a koje plaćaju naše firme za televizijska i druga prava tim kućama koje su registrovane neretko u poreskim rajevima.

Da se razumemo, pošto je reč o vrlo uticajnim ljudima, ja sam vam rekla da ću se danas pozabaviti delom iz tog elaborata, oni su angažovali najbolje advokatske kuće i njima suštinski, ukoliko bismo samo sledili slovo zakona, ne može da se prigovori da su nezakonito radili, ali da su izvlačili pare iz našeg medijskog prostora od naših građana, to možemo da kažemo. O tome svedoče svi izveštaji regionalnih nezavisnih asocijacija civilnog društva koje se isključivo bave ovim stvarima. Zato što te dve televizije koje sebe vide na nacionalnim frekvencijama deo su priče koja se tiče našeg regiona i cele jugoistočne Evrope.

Dakle, kada govorite o medijskom pluralizmu, molim vas, drage kolege, imajte samo na pameti šta stoji iza tog medijskog pluralizma.

Godine 2014. je upravo na insistiranje Evropske komisije kroz formu preporuke, a zarad medijskog pluralizma, dozvoljeno i otvorena su vrata da jedna od tih televizija kao sestrinska firma CNN uđe u Beograd, Sarajevo i još jedan centar i polako počne da pravi balkanski CNN. Tu je početak ovoga o čemu ja govorim.

Međutim, nekoliko godina kasnije, s obzirom da je ta ista grupa koja neretko menja svoje sestrinske firme i svoje nazive iz raznih razloga, ali uglavnom radeći po zakonima zemalja gde su formirane, odnosno registrovane te firme, opet kažem neretko u ofšor zonama, vi ne možete da kažete da oni nezakonito posluju.

Ali, ono što je meni bilo posebno interesantno, nisam mogla da poverujem da se to zapravo dešava, i to u prostoru koji pokriva Evropska unija, složićete se da je Hrvatska članica EU, na koji način se zapravo izvlače pare od poreskih obveznika u Hrvatskoj, a onda se postavlja pitanje šta se to dešava u drugim zemljama, pa i kod nas?

Dakle, priču u ovom elaboratu počeo je konglomerat koji se bavi praćenjem medija a pokriva jugoistočnu Evropu i kako ovde kaže, našla sam, upravo zato što želim da citiram, da je regionalno partnerstvo civilnog društva i organizacija civilnog društva koje se bore da unaprede medijske slobode i pluralizam i da utiču, naravno, na medijske reforme u zemljama jugoistočne Evrope. Dakle, reč je o nevladinom sektoru koji je napravio analizu sa naslovom – Velike sile skrojile su medijske zakone za balkanski „si-en-en“. U tom svom dokumentu napravili su taksativno i hronološki kako se ta priča odigravala u Srbiji, za koju ja sada nemam vremena da se u detalje bavim, ali je vrlo važno da se čuje i sledeće, same hronologije radi.

Reč je, naravno, o gospodinu Draganu Šolaku, koji 2002. godine osniva SBB, glavnog kablovskog operatera u Srbiji, 2007. je „Mid Evropa“ kupila kontrolni paket akcija u SBB-u, a takođe te iste, 2007. godine, kao jedan od dela vlasnika uletela je i Evropska banka za rekonstrukciju i razvoj. Godine 2009. „Mid Evropa“ kupuje „Telemaks“ Sloveniju, to je glavni kablovski operater u Sloveniji i tada se „Telemaks“ širi i na Bosnu i Hercegovinu. Januara 2013. godine Kameron Manter je, sećate se, to je bio jedan od američkih ambasadora, počeo da radi kao viši savetnik upravo u ovom vodećem sada kablovskom operateru.

Septembra 2013. godine „Adria njuz limited“ je registrovana u Beogradu, sa glavnom aktivnošću, kakva je produkcija i emitovanje televizijskog programa.

Oktobra 2013. KKR fond kupuje „Junajted grupu“. „Junajted grupa“ je SBB, Telemah i Total TV, Evropska banka za rekonstrukciju i razvoj, takođe, koinvestira februara 2014. godine. „Junajted grupa“ je kupila većinski paket u Grand produkciji avgusta 2014. godine, kada smo mi po preporuci Evropske komisije, uz snažno lobiranje jakih advokatskih kancelarija, izmenili medijske zakone i 2014. godine jedna od pomenutih televizija kreće sa emitovanjem programa.

Onda su se okupili nekoliko listova koji su propratili ovu ekspertizu i koji su dalje analizirali šta se dešava sa tom grupom i na koje načine oni sve funkcionišu. Između ostalog, „Ekspres nacional“ iz Hrvatske i „Delo“ iz Slovenije kreću da u do detalja analiziraju na koje načine se ovo vrlo netransparentno za mnoge ljude medijsko vlasništvo infiltrira u ovaj deo sveta i sa kojim ciljem i koje pare se zapravo tu obrću. Tako, između ostalog, u „Ekspresu“ imate analizu da li je Šolak utajio porez u Srbiji, pa kaže – Za razliku od 2012. godine kada je SBB platio 1,9 miliona evra poreza, 2014. godine su, obračunavši 32,7 miliona rashoda iz odnosa sa povezanim privatnim licima, dobili poreski gubitak od 1,5 miliona evra.

Grubom procenom, to što je SBB platio povezanim licima, odnosno svojim vlasnicima u inostranstvu, potencijalno je stvorio minus u državnoj kasi od oko šest miliona evra na ime poreza na dobit.

Takođe, iznose, „mnoge filigranske pojedinosti o aktivnostima kablovskog operatera u Srbiji SBB-a nisu poznate široj javnosti“, ali ono što zna svaki čitalac tabloida i upućeniji poznavalac ovdašnjih biznis prilika jeste da ga je pre skoro četiri godine kupio američki investicioni fond.

Dakle, „SBB srpske kablovske mreže najveći su operater digitalne i analogne kablovske televizije i širokopojasnog interneta u Srbiji“, nastavlja dalje analiza, osnovane su 1. septembra 2000. godine u Kragujevcu, investicioni fond „Mid Evropa partners“ iz Londona, kupio ih je 2007. godine, istovremeno kada i slovenački „Telemah“, koji je nešto ranije preuzeo „Telemah“ Bosne i Hercegovine.

Posle toga, verovatno da bi na jednom mestu okupio svoje investicije u bivšoj Jugoslaviji, fond „Meb“, zajedno sa Svetskom bankom za obnovu i razvoj, takođe sa sedištem u Londonu, osniva „Junajted grup“ gde ulaze sva tri pomenuta kablovska operatera sa Balkana. List „Delo“ iz Ljubljane objavio je takođe tekst u kome se navodi da je prodaja udela „Mid Evropa partners“ kompaniji „Junajted grup“ američkom KKR-u izvršena takođe u inostranstvu.

U okviru istraživačkog novinarskog projekta ko je vlasnik interneta ljubljanskog dnevnika „Delo“, detaljno je proučena vlasnička struktura pojedinih kompanija koje pružaju internet usluge, poput slovenačkog „Telemaha“. Poreski stručnjaci sa kojima su tom prilikom nezavisni novinari koji su se bavili ovom temom konsultovali kažu da poslovanje sa povezanim licima ne znači automatski kršenje zakona, pošto su ovi podaci u zvaničnim izveštajima država je imala uvid u njih i verovatno procenila da je sve u sladu sa zakonom, ali „Nacional“ 2017. godine objavljuje veliku analizu, a to takođe prenosi „Delo“, da je malteška firma, i ta analiza nosi naslov „Malteški dosijei“, Dragana Šolaka iz Hrvatske izvukla oko 6,7 miliona evra od televizijskih prava, bez plaćanja poreza.

Kažu, zapitali smo se da li tako posluju i u Srbiji, međutim, dobili smo odgovor od Šolakovih saradnika da uredno izmiruju obaveze u svim jurisdikcijama u kojima posluju. Da li je baš tako? Tragom ove informacije istraživali smo informacije dostupne na sajtu „Boniteti“ i došli do podataka da je 2012. godine, dakle, pre nego što ih je preuzeo fond KKR, udeo kapitala u finansiranju SBB-a bio približno 30%. Dve godine kasnije taj udeo je pao na svega 2%. Udeo obaveza iz 2012. godine sa 65% dolazi na čak 95% procenata u 2014. godini. Ovo pomalo pokatkad može da deluje zbunjujuće. Međutim, daljom analizom su takođe ovi ljudi utvrdili da firma koja je u 2012. godini platila porez na dobit od 1,9 miliona evra, nakon što ju je preuzeo fond KKR tokom 2014. godine, registruje poreski gubitak od skoro 1,5 miliona evra. Taj poreski gubitak je posebno interesantan, znam da ste ovo čekali, hvala, kolege. Tokom 2012. godine, znam da vam je ovo interesantan detalj, jer ovo i govori o izvlačenju para iz zemlje i zato toliki aplauz i vidim da smo svi na pravom putu, hvala vam na tome. Dakle, 2012. godine ukupni prihodi SBB-a bili su 114,7 miliona evra, dok su dve godine kasnije porasli na 153 miliona.

Napredak u poslovanju primetan je i ako se analizira dobit pre amortizacije, ona je 2012. godine, iznosila 45 miliona evra, 2014. godine čak 51 milion. Međutim, za razliku od 2012. kada su platili pomenutih 1,9 miliona evra poreza, 2014. godina, zabeležili su na samo tri puta veće troškove redovnog poslovanja i obračunali 32,7 miliona rashoda iz odnosa sa povezanim pravnim licima i tako je uspešna firma upala u poreski minus.

To im je, naravno, omogućilo da ne plate akontativni porez na početku godine. Taj minus, dakle, prema određenim mišljenjima, dakle, to što je SBB platio povezanim licima, odnosno svojim vlasnicima u inostranstvu predstavlja izvlačenje para i prema gruboj proceni stvara minus u državnoj kasi od oko šest miliona evra po osnovu poreza na dobit od 20%.

Ovde na nekoliko stotina strana je opisana svaka transakcija, svaka firma, vrlo važne medijske grupe koja pokušava pritiskom da ostvari pravo na nacionalnu frekvenciju u državi Srbiji. Ali, na tom istom mediju, takođe, traje kampanja već nekoliko godina koja se direktno odnosi na mnogo važna državna i nacionalna pitanja i na određene činioce vlasti.

Ja ću vam dati samo jedan primer. Dakle, neretko se ovde pominje Jovanjica, neretko, ali zaboravljate tom prilikom, a na tom talasu ste vi plesali više od godinu i po dana, da pomenete da je Jelena Zorić istraživačka novinarka, pa vas je, ne, vas je potpuno demantovala, jer ste dragi kolega vi bili taj koji ste rekli da je Koluvija, pošto je uhapšen pozvao Andreju Vučića. Jel tako bilo?

Jelena Zorić, kao i mnogi drugi istražuje slučaj, a proces je u toku i na sudski postupak se ne utiče, ali je to problem svaki put kada vas novinari sa kojima ste nekada vrlo zajedno bili demantuju tokom vremena, jer ste u međuvremenu razumeli šta se dešava i u medijskom i političkom ambijentu i trude se da očuvaju svoj integritet, e onda to ne valja. Ali, ja vas nisam čula da ste to pomenuli, vašeg integriteta radi.

Onda imamo drugi proces sudski koji je u toku i koji se neretko prenosi vrlo tendenciozno upravo iz ovih medija koji plediraju da dobiju nacionalnu frekvenciju, pa tiče se hapšenja Belivuka. Nešto ste mi se ućutali ova dva dana na tu temu, a imali smo prilike da čujemo od određenog člana Belivukove ekipe kako se planirao atentat na predsednika Republike i ostale ljude iz državnog i policijskog vrha. Pa, pre toga smo takođe čuli za koliko para je nabavljen snajper, pa smo takođe čuli da su planirali i teroristički akt, ali od vas to nismo čuli ovde.

Ja sam vam na početku celokupne te sage o raznim sudskim procesima, posebno ovaj vrlo osetljiv koji ima određene inostrane momente, rekla da, kada bude počelo to klupko da se odmotava, videćemo na kraju ko je sve deo i tog političkog konteksta i policijskog i međunarodnog i domaćeg, i kao što vidite, danas i juče dešava se polako, ali sigurno ta prekretnica.

Vi naravno, neretko zaboravite da pomenete da svako za koga smo imali dovoljno dokaza da se ogrešio o zakone ove države, a bio član ili jeste član i ove stranke procesuira se. Pa, se tako u okviru ove medijske priče i priče o REM-u pominjali paljenje kuća određenom novinaru. Jel tako? Jel taj proces u toku? Jeste. Jel taj čovek procesuiran? Procesuira se i dalje, ali ono što pravna država nalaže da pre pravosnažne presude niko od nas koji smo u javnosti o tome ne bi trebalo da pričaju na ovakve načine, jer je to direktan uticaj na donosioce odluka u pravosuđu.

Ovo su tek samo neki od primera za koje, ukoliko se borite za integritet, a znate za građane integritet najvažniji i rezultati koje je valjalo da pomenete, pošto dobacujete sve vreme dok pričam, a ja vama nikome od vas nisam dobacila.

Ono što me danas užasnulo i opet govorim, nadam se da je u trenutku besa ili nervoze izrečeno, ali da čujete od nekoga ko želi da bude viđen kao demokrata i neko ko veruje u demokratiju, da kroz projekat Očistimo Srbiju niste očistili radikale i niko od vas ne reaguje na to. Dakle, vaše političke neistomišljenike nekada i vi na to ćutite i još aplaudirate i smejete se. To je kraj. To je represivan um i to je um osobe koji nam govori šta bi se desilo da ona ne daj Bože ili on, nebitno ko je, dođe na vlast. Šta znači očistiti zemlju od političkih neistomišljenika? Hoćete li da vam dajem istorijske primere.

Dakle, drage kolege, ova sednica i svaka naredna imaće onaj dnevni red za koji, ako Bog da, uspete da se dogovorite svi šefovi poslaničkih klubova, ali na način kako je to primereno u jednoj demokratskoj zemlji. Počnite međusobno da pričate, držite se dogovora, loše smo počeli, došli smo dovde. Evo, Nove godine i nove prilike. Kada napravite dogovor, držite se toga, vraćajte poverenje koje je izgubljeno. Onda ćemo mi imati malo drugačiju sliku i priliku našeg parlamenta, onako kako mu dolikuje i kako dolikujem ovim građanima. A ovi građani, pogotovo građani koji su glasali za SNS koju neretko želite da prikažete na jako ružne načine. Moram da vam kažem i da vas razuverim, ne gledaju u tolikom procentu te rijalitije o kojima pričate, u ovoj državi i dalje je Slagalica kviz najgledanija emisija i toliko o tome.

Dakle, mi vama, ne dugujemo ništa, ali mi svi građanima našim dugujemo sve. Mi ne dugujemo ni istoku, ni zapadu, već samo Srbiji. Evo, prilike, pred nama je Nova godina, zaista teški izazovi za našu zemlju u svakom delu naše teritorije, posebno južne srpske teritorije kakva je Kosovo i Metohija.

Drage kolege, molim vas, da zaboravite sve što je bilo do sada i odlučite da konačno vratimo dostojanstvo ovom zdanju na način kako mu pripada, jer postoji samo jedan imperativ, a to je da građani Srbije i Srbija moraju da prežive ovo vreme koje dolazi. Hvala vam.

(Tatjana Manojlović: Po Poslovniku.)

PREDSEDNIK: Vi hoćete po Poslovniku? Smetalo vam je što su svi oko vas vikali sve vreme dok je govorila Marina Raguš?

(Tatjana Manojlović: Da li mogu da se obratim?)

Izvolite.

TATJANA MANOJLOVIĆ: Ukazujem na povredu Poslovnika po članu 27.

Rekla bih to da su predstavnici opozicije više puta označeni kao neprijatelji države, ali je ukazano i na medijski pluralizam i govoreno je o REM-u i o Zakonu o policiji, a sa novinarskog aspekta su…

PREDSEDNIK: Dakle, to šta ste vikali nisam razumeo.

Toliko je bilo lepo, precizno i jasno da nisam razumeo ni reč, ali sam primetio, a primetili ste i vi koliko puta sam morao da upotrebim zvono.

To je svaki put bilo zbog toga što ste vi vikali iz tih klupa dok je govorila Marina Raguš i još toliko puta najmanje ste to radili, a da nisam signalizirao, tako da ako hoćete sada da se raspravljate jedni s drugima, to jest sami sa sobom na tu temu, to kroz povredu Poslovnika ne ide.

Da li treba da se glasa?

(Tatjana Manojlović: Da.)

Pošto na listama poslaničkih grupa više nema prijavljenih za reč, pre zaključivanja zajedničkog načelnog jedinstvenog pretresa, pitam da li žele reč predsednici, odnosno predstavnici poslaničkih grupa, neko ko nije iskoristio svoje pravo u skladu sa članom 96?

Reč ima Radomir Lazović.

RADOMIR LAZOVIĆ: Dobar dan.

Poštovani predsedavajući, poštovani građani, hvala što ste mi dali reč.

Dakle, pre nego što kažem nešto o nekim od ovih tačaka koje se nalaze na dnevnom redu, hteo bih samo da građane koji ovo gledaju zamolim da obrate pažnju na jedan set zakona koji sada nas čeka i koji će uskoro biti u proceduri, a to su ovi zakoni o policiji.

Dakle, ono što se sada sprema jeste jedna partijska policija koja je napravljena kako bi SNS mogao da kontroliše nepodobne političke neistomišljenika.

Ja neću danas duže govoriti o ovome. Ja vas molim da obratite pažnju. Ima dovoljno već sada informacija u medijima, obraćam se građanima, molim vas obratite pažnju. Postoji velika mogućnost da ćemo svoje pravo da živimo slobodno u ovoj državi morati da branimo od partijske policije SNS-a.

Poštovani građani, od brojnih tačaka koje su danas na dnevnom redu, koje su sve bile izgleda toliko hitne da se moralo trčati ponovo do pisarnice da se zakazuju ove hitne, hitne sednice, ja bih izdvojio ono što se dešava sa REM-om, sa Regulatornim telom za elektronske medije.

Dakle, zaista je dobro da mi u javnosti malo porazgovaramo o tome za šta služi zapravo REM, jer u prethodnih 10 godina SNS vlasti uspeli ste da potpuno devastirate stanje u medijima, da dotaknemo jedno apsolutno dno sa onim gde se sada nalazimo.

Ovo je ujedno i glavna poluga vlasti ovog režima zato što medije zloupotrebljavate da se obračunavate sa svojim političkim istomišljenicima.

Ne znam koliko građani znaju, ali ovo regulatorno telo je pre par dana stupilo u štrajk. To verovatno niko nije primetio, s obzirom da ono do sada nije ni radilo, pravilo se da ne postoji, nije se mešalo u svoj posao.

Zamislite, REM je štrajku? Ovo bi verovatno bio najbizarniji štrajk u nekoj novijoj istoriji ove države da nije bilo onog štrajka vlasti protiv opozicije. Podsetimo se toga. Bravo, šampioni!

Štrajk je kao neka vrsta štrajka vlasti protiv ideje da bi u medijima trebalo da se čuje još neko mišljenje osim vaših hvalospeva samom sebi. Umesto da štiti javni interes taj isti REM, umesto da se bori da se u javnosti čuju raznoliki glasovi, kritika, drugačija mišljenja, da se televizijski program makar uljudi, da građani nisu svakodnevno izloženi najprostijem i najvulgarnijem rijaliti programu, da reaguju na blaćenje političkih neistomišljenika režima, oni, zamislite, štrajkuju.

Hajde da malo zamislimo ovako kako izgleda taj štrajk. Hajde da se potrudimo da zamislimo Oliveru Zekić u štrajku. Ovde ispred Skupštine dođe i ovako ima jedan transparent na kom piše – hoćemo još Vučića na televizijama. Zamislimo to.

Pa, dobro, bre, ljudi, koliko još? Pa, taj čovek… Vi ne možete fudbal da gledate, sportski program ne možete da gledate zato što pre rezultata koliko je bilo na utakmici ide čestitka predsednika države pojedinim ekipama. Pa, dokle? Koliko ga još treba da bi vam bilo dovoljno?

Zamislite Oliveru Zekić u štrajku, recimo, ispred predsedništva koja kaže, na transparentu piše – ni sekund opoziciji ne sme proći? Pa, vi kontrolišete sve medije. Opozicija i onako nema ni sekund.

Ono malo medija na kojima se može čuti kritika režima želite da nestane. Najstrašnije napadate, i to prvi među vama, novinare N1 i drugih televizija koji se usude da vam postave neko pitanje. Ej, zamislite, neko se usudio da predstavnicima vlasti postavi pitanje na koji ovi nemaju odgovor. Evo, i danas smo ovde čuli da su mediji i opozicija neprijatelji države, strani plaćenici, izdajnici. Dokle, bre, ljudi, više toga?

Zamislite tu istu Oliveru Zekić u štrajku nosi transparent ispred Vlade i kaže - hoćemo više nasilja na televiziji; hoćemo rijaliti za sve; "Pink" i "Hepi", mnogo ste mi lepi ili Željko i Milomire, volim vas. Da li bi to pisalo na transparentima? Pa, koliko je bizaran ovaj štrajk, bre, ljudi?

Ne treba da budete medijski eksperti da biste videli da vam sa ekrana izbija mržnja, nasilje, seksizam, brutalne bljuvotine i užas. Da li treba REM da se meša u to? Zašto R u REM služi nego da reguliše.

Ovaj štrajk, a evo, pokazao sam vam koliko je besmislen, ne samo da je besmislen, nego je i protivustavan i zbog toga što je protivustavan podneli smo i zahtev da se REM razreši. O tome će biti prilike da dodatno razgovaramo.

Da bude jasno, ne radi se ovde o nekom propustu, o nekom ne znanju ljudi koji žive u Savetu REM-a koji ga vode. REM je svesno saučesnik SNS u potpunoj kontroli medija, da se slučajno neki glas opozicije i kritike u javnosti ne čuje sa jedne strane. A sa druge, REM je saučesnik ove vlasti u zloupotrebi medija za obračune sa političkim neistomišljenicima.

Sve ove brutalne optužbe koje čujemo od političara, od vas, poslanika, ministara SNS-a, režimski mediji prenose u svojim programima i opet – izdajnici, strani plaćenici, ubice, dodajmo tome i Belivukov gang, neprijatelji države svako ko vam postavi pitanje o velikim poskupljenjima, ne daj Bože malim platama. Sve te optužbe zbog toga vidimo u programima „Hepija“, „Pinka“ i sličnih.

Režimski mediji su produžena ruka režima koji se obračunava sa nepodobnima, a REM je saučesnik koji bi trebalo to da legitimizuje, mada ja više ne znam koga možete time da prevarite.

Čak i oni koji ne vide druge programe, vide da nešto nije u redu sa takvom televizijom. Nije normalno, ljudi, da nam poluvremena utakmica počinju sa predsednikom, šta je danas uradio.

Daću vam jedan primer dokle ste doveli ove medije. Sede urednik „Politike“ Bilbija, Vojislav Šešelj i voditelj TV „Hepija“. U studiju lagani razgovor posle ručka i razgovaraju da li aktiviste „Ne davimo Beograd“ treba ubijati sekirom ili možda bolje puškom. Pa, gde vam je taj REM bio da štrajkuje protiv ovoga?

Gde vam je REM bio da štrajkuje kada su nama ispisivali kukaste krstove i tri puta upadali u prostor? Gde ste bili tada da osudite to, gospođo Raguš? Gde ste bili da osudite sve ove napade koji se dešavaju? Godinama se dešavaju kada smo organizovali proteste protiv rušitelja u Savamali, za koje je predsednik Aleksandar Vučić rekao da je Siniša Mali, a posle još neki potvrdili.

U prvih 100 dana 40 puta na naslovnim stranama smo osvanuli kako bi nam rekli da smo izdajnici, plaćenici, a ovde u ovom prostoru ste pokazivali naše slike i to posle prepričavali na istim tim elektronskim medijima. Gde ste bili da tada štrajkujete, gospodo?

Ljudi, ako možete malo da se stišate, pošto ovaj što bi trebao da vas stišava vas ne stišava, nego glumata tu kako ovde imamo neku ne znam kakvu situaciju. Bre, ponašate se potpuno nedostojno onoga što predstavljate. Narodni ste poslanici. Ako možete malo tiše.

Nama je jasno da REM nema nikakvu nameru da se bavi ovom ulogom regulacije. On je tu da nastavi ovu kontrolu medija, da se slučajno neki glas opozicije ne bi čuo, a one medije koji se usude da vam postavljaju pitanja, želite da pogasite, da nestanu, da ućutkate, da ugasite. Ali, zašto? Čega se to moćni SNS plaši, pa moramo da gledamo kako trčkarate da što pre zakažete sednice, da slučajno neki zakon ne bi došao na dnevni red od opozicije? Šta je problem, moćni monolitu? Šta je problem da se čuje dva minuta nešto, a gledajte koje zakone vam predlažemo? Šta je problem da se priča o čistom vazduhu? Šta je problem da se priča o rešavanju krize velikih stanarina? Šta je problem da se priča o povećanju dečijeg dodatka? Šta je problem da se priča o gradnji novih studentskih domova? Šta je problem da se govori o socijalnoj pomoći, o energetskoj efikasnosti?

Zašto, bre, bežite od toga? Gde su vam argumenti? Bežite jer nemate odgovore, ljudi. Jasno je to nama. Jasno nam je to. Ne znate kako da odgovorite. Tu je sedeo, gde vi sada, gospodine ministre, sedite, Siniša Mali i ubeđivao nas kako nema ekonomskih pokazatelja koji pokazuju kako je Srbija u lošem stanju, stvarno. Ali, da ne detaljišemo previše sada. O budžetu smo dovoljno govorili. Milim da je bilo jasno šta se dešava.

Građanima imam jednu poruku. Otvorite svoj novčanik, vidite koliko možete da kupite u radnji, šta možete za hiljadu dinara da kupite i sve vam je jasno. Nije važno koje televizije gledate. Da li možete vi da platite, ljudi, kiriju? Da li možete vi da kupite u radnji ono što vam treba? Ako ne možete, dajte da smenjujemo, bre, ovo. Ajmo da živimo dobro u ovoj našoj zemlji. Ovo je naša Srbija. Ne damo Srbiju!

I za kraj, predsedavajući, vidim da gledate, rade brzi prsti da se ukine vreme. Imam nešto da vam poručim i nadam se da ćemo moći sa nečim lepim da završimo ovo. Obratio sam se Sekretarijatu Narodne skupštine sa molbom da se svim poslaničkim grupama omogući ovaj časopis da uzmu. Radi se o časopisu koji prodaju ljudi koji su sa margine „Lice ulice“, sa margine ljudi kojima je potrebna pomoć, pola novca ide njima. Molim vas da Sekretarijat to omogući. Mnoge poslaničke grupe su to potpisale. Ja vam se ovom prilikom zahvaljujem. Trebalo bi nešto solidarno i lepo da uradimo za kraj ove godine i molim vas da se to desi i da u novu godinu uđemo barem sa jednim malim korakom ka solidarnosti. Hvala puno.

PREDSEDNIK: Eto, toliko strašno sputani i uskraćeni, vi opet nekako govorite i preko vremena koje vam pripada, neverovatno.

Tri napomene. Nisam hteo da vas prekidam, jer ste izgleda jedini u ovoj sali koji nije čuo i saznao da je taj štrajk o kome ste govorili obustavljen pre dva dana. To je jedna stvar.

Drugo, ovo što ste se obratili meni na temu da li je nešto moralo da se trči zbog ove sednice, nije, reći ću vam, u 9 i 30 časova, kada je pušten saziv, nije bilo žive duše, ni u 10, ni u pola 11, ni u 11 sati. Tog dana ste do podne spavali. Do podne ste spavali, tako da nije bilo potrebe nikakve.

Ali, ono što je mnogo ozbiljnije, i dalje ste od početka ovog saziva pa do današnjeg dana jedini, jedini koji su druge nazivali izdajnicima. O tome samo povedite računa.

Reč ima Života Starčević.

ŽIVOTA STARČEVIĆ: Poštovani predsedniče Narodne skupštine, gospodine Orliću, poštovani ministre Martinoviću, dame i gospodo narodni poslanici, poslanička grupa Jedinstvene Srbije će u danu za glasanje podržati sve tačke ovog reda, mada smo iskreno razmišljali o tome šta da radimo u vezi prve dve tačke, naročito u vezi Predloga zakona o privremenom uređivanju načina naplate takse za javni medijski servis.

Naime, mi iz Jedinstvene Srbije imamo mnogo primedbi na rad RTS-a, odnosno javnog servisa, posebno na njegovu uređivačku politiku, a posebno na uređivačku politiku informativnog programa. Moram da kažem da poslednji put kada je Dragan Marković Palma gostovao na RTS-u, to je bilo 27. februara 2018. godine, u devet sati uveče u emisiji „Upitnik“, i to upravo sa jednim kolegom, narodnim poslanikom iz opozicionih redova koji se juče žalio kako nema pristup RTS-u, a istine radi, pre nedelju dana je bio na tom istom RTS-u. Naravno, postavljam pitanje po kojem kriterijumu se određuje ko će gostovati i koliko na javnom servisu?

Mi iz Jedinstvene Srbije nismo baš za to da se javni servis finansira iz džepova građana, iz budžeta Republike Srbije i iz sopstvenih prihoda, ali svesni smo ekonomske krize, svesni smo činjenice da se na Srbiju vrši ogroman pritisak, ali i svesni važnosti da građani imaju potrebe da imaju javni servis, mi ćemo podržati i te tačke dnevnog reda.

Naime, mi smatramo da javni servis nisu ni Bujošević, ni Stefanović, da javni servis nije njihova dedovina. Na kraju, mi smatramo da i oni podležu Zakonu o radu i da je krajnje vreme da odu u penziju.

Znate, imate u visokoškolskim ustanovama profesore emerituse. Profesor emeritus je ugledni, redovni profesor fakulteta, univerziteta, koji i pored toga što je u penziji, bude angažovan zbog potrebe visokoškolske ustanove. I to je poznato. Ali, prosto nisam znao da postoje novinari, direktori i urednici emeritusi.

Apropo priče opozicije da nemaju pristup javnim servisima, ja moram da kažem da je najveća diskriminacija javnog servisa, odnosno RTS-a upravo prema JS. Objasniću i zašto.

Na primer, osim toga što sam rekao da je zadnji put gostovao 27. februara 2018. godine, Dragan Marković Palma je bio jedini srpski političar koji je januara 2017. godine bio na inauguraciji Donalda Trampa. Primljen je od strane kongresmena Roberta Aderholta, gradonačelnice Vašingtona Mjuriel Bauzer. Bio je jedan od četiri govornika na sastanku organizacije "Sister Siti Internešnal", najveće organizacije pobratimskih gradova na svetu, gde je prisustvovalo 400 gradonačelnika. Imao je sastanak sa predsednikom Privredne komore Vašingtona Vinsentom Orindžom. Posetio je, naravno, i srpsku crkvu u mestu Potomak kraj Vašingtona i imao sastanak sa najuglednijim i najistaknutijim članovima naše dijaspore u Vašingtonu, koje Bogu hvala ima i koji su uvek radi da se stave u funkciju države Srbije. Naravno, tada je dobio i nagradu Nikola Tesla od istoimenog udruženja.

Ali, o tome na RTS-u ni jedan jedini sekund. Tek kada smo zvali urednika, on je pustio, ali ne Palmu, već Nenada Zafirovića, da napravi sažetak te posete. A mi tamo nismo predstavljali JS, već državu Srbiju i zastupali, branili državne interese.

Mi iz JS smo, na primer, i Dragan Marković Palma, naravno, pre šest i po godina prvi započeli obnovu saradnje dve inače tradicionalno prijateljske države Egipta i Srbije. Inače, kao što znate, Egipat je jedna od najvećih, najuticajnijih država Bliskog Istoka, koja ima tržište od 110 miliona stanovnika. Prvo smo krenuli saradnju sa regijom Crvenog mora, tadašnjim guvernerom Ahmedom Abdalahom, koji je inače veliki prijatelj Srbije i srpskog naroda. Zahvaljujući njemu i Draganu Markoviću Palmi, oformljen je privredni forum Srbija - Egipat i održano je niz sastanaka privrednika dve države kako bi prijateljske odnose pretvorili u privrednu saradnju. Osim sa regijom Crvenog mora, imali smo, otpočeli smo saradnju i sa regijom Giza i tamošnjim guvernerom, Giza ima 10 miliona stanovnika. Zatim, bili primljeni kod ministarke Gade Šalabi. U parlamentu Egipta, a svakako najvažnije i najnovije, stvorili smo odličnu saradnju i sjajne odnose sa regijom Južni Sinaj i tamošnjim guvernerom Kaledom Fudom, koji je svakako posle predsednika Sisija jedan od najuticajnijih političkih figura u Egiptu.

Nama tamo nije bila tema turizam, već sveukupna privredna saradnja i tako je počeo izvoz srpske robe na to tržište. Naravno, kasnije je predsednik Vučić, sastavši se sa predsednikom Sisijem, tu saradnju podigao na viši nivo, kao i Ivica Dačić. Ali, o tim našim aktivnostima u Egiptu u Drugom dnevniku RTS-a ni jedan jedini sekund.

Više puta smo vodili sa nama i lekare iz 35 gradova i opština, te heroje borbe protiv kovida. Ni o tome ni sekund u Drugom dnevniku RTS-a, iako je sa nama bila i kamera i novinar RTS-a, ali ni jedan jedini sekund u Drugom dnevniku.

Svake godine smo vodili i vodimo i vodićemo minimum 2.000 ljudi u Grčku, poljoprivrednike, lekare, prosvetne radnike. Imamo odlične kontakte u toj nama bratskoj državi. Uostalom, letos je po Draganu Markoviću Palmi jedna ulica dugačka 6,5 kilometara dobila ime. To je u Grčkoj, kada su u pitanju stranci, za života gotovo nemoguća misija. Nikada u našim aktivnostima u Grčkoj ni jedan jedini sekund u „Drugom dnevniku RTS“. Palma bude nagrađen, dobije najviše priznanje SPC, orden Svetoga Save prvog reda, ni jedan jedini sekund u drugom dnevniku RTS.

Šta god da smo radili, vodili smo državotvornu politiku, rukovodili smo se državnim interesima i interesima građanima Srbije, a ne stranačkim i drugim partikularnim interesima. I nedavna stranačka skupština Jedinstvene Srbije u „Drugom dnevniku RTS“ je bila celih, verovali ili ne, sedam sekundi. Istine radi, ima nas u emisiji „Šta radite bre“, ali mi za to moramo da imamo baš, baš značajan događaj da bi se tamo pojavili. Zbog takve uređivačke politike mi smo jako nezadovoljni, ne RTS-om, već pre svega novinarima i urednicima i meritusima, Bujoševićem i Nenadom Lj. Stefanovićem. Još jednom kažem, nisu oni RTS i naravno da smo za to da dođu mladi ljudi, stručni ljudi, nove snage koje će dati novu energiju.

Kad ovo kažem morate nam dati za pravo da mi znamo šta je televizija i da mi znamo šta je uređivačka politika. Mi iz Jedinstvene Srbije imamo mnogo primedbi na rad Javnog medijskog servisa. Primedbe imaju i sve druge političke stranke. To što svi imamo manje ili veće primedbe, možda i jeste pokazatelj nezavisnosti Javnog medijskog servisa. Kažem nezavisnosti, ali to ne znači da mi iz Jedinstvene Srbije ne treba da se borimo kao parlamentarna stranka koja ima osam poslanika u parlamentu Republike Srbije, koja ima odbornike u preko sto gradova širom Srbije za bolji status. Jedinstvena Srbija na RTS je jako slabo zastupljena. To svakako nije narušavanje te nezavisnosti već jedna pravedna borba.

Zašto ćemo pored svega glasati za ove tačke dnevnog reda? Vidite, mi smo se opredelili da umesto državne, svojevremeno smo se opredelili, televizije formiramo javne medijske servise. To je u skladu sa našim opredeljenjem, da je naš put put evropskih integracija. Javni medijski servis je mnogo puta u svom radu pokazao da je potreba države i da je potreba građana države.

U vreme epidemije korona virusa Javni servis je stavio svoje resurse za potrebe snimanja i izvođenja nastave na daljinu na svom Trećem kanalu i na svojoj platformi „RTS planeta“. Na hiljade nastavnih jedinica je snimanom tom prilikom i od početka pandemije, pa sve do kraja i do početka redovne nastave, te nastavne jedinice koje su snimane na RTS i bile na Trećem kanalu RTS i na „RTS planeti“ su bile od velike koristi učenicima naših osnovnih i srednjih škola.

Javni medijski servis razlikuje se od komercijalnih medija po tome i što emituje i one sadržaje koji su od društvenog interesa, ali ne izazivaju toliku medijsku pažnju da bi bili komercijalno isplativi, kao što su recimo: naučni program, obrazovni program, sadržaji od značaja za negovanje tradicije, kulture, jezika svih naroda, nacionalnih manjina i religijskih grupa. Upravo je to ono za šta se mi iz Jedinstvene Srbije zalažemo.

Javni medijski servis putem svojih regionalnih centara širom Srbije omogućava građanima Srbije, ne samo da čuju vesti iz različitih krajeva, već da plasiraju svoja privredna, sportska, kulturna i druga dostignuća. Upravo je to jedan od načina da se pruži, da tako kažem, podsticaj ravnomernom regionalnom razvoju za koji se svi zalažemo. Mi iz Jedinstvene Srbije se zalažemo da se ti sadržaji koji prave regionalni centri širom Srbije imaju veću zastupljenost, da ne bude samo priloga u emisijama poput „Srbija danas“ i ponekada u „Jutarnjem programu“, već da imaju i mnogo veću programsku zastupljenost. Građani širom Srbije imaju pravo da budu jednako informisani i jednako zastupljeni u programskoj šemi, kao i građani Beograda, Novog Sada i drugih velikih gradova.

Javni medijski servisi u svetu su tekovina modernih demokratskih država, takva je i Srbija. Mi iz Jedinstvene Srbije znamo koliko je važna pravovremena, blagovremena i pre svega istinita informacija i najoštrije osuđujemo širenje laži i dezinformacija. Upravo u tome i vidimo ulogu javnog servisa.

Kažem, iako Dragan Marković Palma nije gostovao na RTS, ponavljam od 27. februara 2018. godine, poslanička grupa Jedinstvene Srbije u danu za glasanje podržaće sve tačke ovog dnevnog reda. Ovo bi ujedno bio i odgovor na diskusiju prethodnog govornika, da nisu samo predstavnici opozicije nezadovoljni. Ima nezadovoljstva i među onima koji učestvuju i participiraju u vlasti, ali postoji razlika. Mi svoje nezadovoljstvo pokazujemo ovde, gde mu je mesto, u Narodnoj skupštini Republike Srbije, u Srbiji, u svojoj zemlji, za razliku od pojedinih koji za svoje nezadovoljstvo odu i pokažu u Evropskom parlamentu, u raznoraznim evropskim i drugih institucijama. To je osnovna, ali vrlo važna i bitna razlika. Hvala.

PREDSEDNIK: Poslovnik?

ALEKSANDAR JOVANOVIĆ: Predsedavajući, član 106. Malopre smo mogli da slušamo o putovanjima gospodina Palme i velikim uspesima, ali čuli smo još nešto što nije uopšte u okviru teme dnevnog reda. Gospodin Starčević je izgovorio da je JS bila nezadovoljna…

PREDSEDNIK: Što se tiče dnevnog reda, rekao sam danas već nekoliko puta. Da bi imalo bilo kakvog smisla kada govorite o dnevnom redu u tuđim izlaganjima, onda morate da ga se pridržavate u svoje ime. Pošto to niste radili, to nikakvog smisla nema.

ALEKSANDAR JOVANOVIĆ: Ne razumem zašto me prekidate. Ja reklamiram član 106. Poslovnika…

PREDSEDNIK: Zato da vam dam obrazloženje po Poslovniku.

ALEKSANDAR JOVANOVIĆ: Jel mogu ja da kažem, pa mi vi dajte obrazloženje? Jel može tako, da me pustite da ja obrazložim gde je povređen Poslovnik? Jel moguće to, gospodine Orliću, da vi ne možete da istrpite deset sekundi, a da mi ne oduzimate reč?

Dakle, gospodin Starčević je povredio član 106. Poslovnika… (Isključen mikrofon.)

PREDSEDNIK: Reč ima Ivan Kostić.

IVAN KOSTIĆ: Ministre, narodni poslanici, građani Republike Srbije, Srpski pokret Dveri neće glasati za predložene predloge zakona o javnim servisima, i to iz jednog razloga. Zato što RTS ne služi građanima Srbije na onakav način kako treba da služi, niti reprezentativno prezentuje sve političke opcije u parlamentu Republike Srbije koje su zastupljene glasovi građana Republike Srbije.

Sa jedne strane imamo prozapadne medije koje imaju u agendi jednu antisrpsku politiku, politiku totalne vakcinacije, politiku antiruske histerije, politiku toga da Srbija treba da preda Kosovo i Metohiju, a sa druge strane mi ovde treba da izglasamo dodatno finansiranje RTS koji sigurno zastupa možda interese BBC, engleske neke tajne službe. Sa te strane smatram da ovakvi zakoni nisu potrebni.

Postavljam pitanje – da li će RTS, za koji mi ovde treba da opredelimo dodatna sredstva, izvestiti danas građane Srbije da je u Skupštinu Srbije došlo 15 ljudi sa Kosova i Metohije, da su u naš poslanički klub došli ljudi južno od Ibra, iz Pomoravskog kraja, Kosovskog Pomoravlja, sa severa Kosova i Metohije ili će ta vest ostati opet zataškana na Javnom servisu Republike Srbije?

Mi treba da znamo da su danas među ljudima sa Kosova i Metohije, koji su danas bili u Skupštini Republike Srbije, bili oni ljudi sa barikada, da su bili oni ljudi koji nisu deo Srpske liste i koji nemaju prava i privilegije koje imaju određeni pripadnici našeg naroda na Kosovu i Metohiji. Naveo bih primer jednog čoveka koji živi u opštini Obilić, selo Plemetina, Goran Nikolić, veroučitelj, koji ima četvoro dece, a koji ni dan danas ne može ni jedan dinar da dobije za finansiranje svoje porodice, za finansiranje svoje kuće, izgradnje kuće, a inače je povratnik.

Znači, mi moramo da napravimo jedan odnos, isto kao što je odnos u javnom servisu, takav je odnos i prema našim sunarodnicima u južnoj pokrajini, koji ne smeju da budu selektovani, ne smeju neki da budu i privilegovani, a oni koji su deo Srpske liste da imaju jedini privilegiju u odnosu na druge ljude koji na drugačiji način gledaju i sagledavaju krizu na Kosovu i Metohiji.

Hteo bih ovde da pročitam neke zahteve tih ljudi koji su nas zamolili, nadamo se da će to možda i biti na RTS-u. Ako bude, možda i mi promenimo mišljenje po pitanju glasanja za ovaj zakon, ali čisto sumnjamo.

Pod 1, zahtevati od međunarodne zajednice da se svi uhapšeni Srbi odmah puste na slobodu, kao i amnestiju za sve učesnike građanskog otpora, da država Srbija shodno Rezoluciji 1244 istraje u zahtevu za povratak do 1.000 pripadnika srpskih bezbednosnih snaga na Kosovu i Metohiji. Da istraje, a ne samo da predloži, nego da i dalje istraje u tom svom zahtevu dok ga ne dobije. Zatim, da se pitanje statusa Kosova i Metohije i pregovarački procesi izmeste u UN, izmeste iz EU i vrate u UN. Pod 4, zahtevati od UN i KFOR-a da hitno povuku sve policijske strukture ROSU-a sa severa Kosova i Metohije. Pod 5, tražiti hitno uklanjanje nelegalno izgrađenih baza na severu Kosova i Metohije. Pod 6, neustavni Briselski sporazum proglasiti nevažećim, kao i sve ostale antiustavne procese i predloge, uključujući Francusko Nemačke.

Molio bih vas, evo, samo da završim, 15 sekundi.

Pod 7, hitno raspisati lokalne izbore na Kosovu i Metohiji po Ustavu i zakonima Republike Srbije. Tražiti hitnu sednicu Saveta bezbednosti o aktuelnoj situaciji na Kosovu i Metohiji. Pod 9, zahtevamo povratak institucija države Srbije u svim sredinama na Kosovu i Metohiji. Pod 10, izvršiti hitnu preraspodelu budžetskih sredstava namenjenih Srbima na Kosovu i Metohiji, baš zbog ovog razloga da dobiju svi pomoć. Pod 11, tražiti hitno raspuštanje vojske Kosova. Pod 12, od predsednika Republike zahtevamo da se sazove, i od predsednika Skupštine, posebna sednica Narodne skupštine o Kosovu i Metohiji, kao i da se obnovi rad Skupštine AP Kosovo i Metohija.

Predsedavajući, danas ti ljudi nisu imali mogućnost da drže konferenciju u holu. Nisu imali mogućnost…

PREDSEDNIK: Petnaest sekundi koje ste tražili je bilo pre 45.

IVAN KOSTIĆ: Dobro. Evo, samo da kažem da nisu imali mogućnost da dobijemo salu da primimo te ljude.

Znači, njihov dom je Narodna skupština Republike Srbije. Nemojte to, po meni, to ne valja da se u budućnosti tako radi. Hvala vam.

PREDSEDNIK: Što se tiče sale, ja koliko sam upoznat, sekretarijat je odobrio salu.

(Ivan Kostić: U pet do 12.)

Jeste li dobili?

(Ivan Kostić: Napolju smo držali konferenciju.)

Ne pričam o konferenciji. Salu da imate sastanak?

(Ivan Kostić: Nismo.)

Ja sam čuo drugačije, a konferencije za štampu, naravno, držite gde god želite. Ispred ili u svojim stranačkim prostorijama, kao i svi ostali.

Samo da vidimo ko je sad prijavljen, pošto su neki izgleda odustali.

Reč ima Zoran Lutovac. Izvolite.

ZORAN LUTOVAC: Poštovani građani Srbije, uvažene kolege poslanici, ova sednica nije trebalo ni da bude održana iz dva razloga. Prvi sam već rekao u povredi Poslovnika, to je formalni razlog. Drugi je suštinski.

Formalni razlog je taj što ste se u sazivu ove sednice pozvali na član 86. stav 1. koji kaže da sednicu saziva predsednik pisanim putem po pravilu najmanje sedam dana pre dana određenog za početak sednice. To nije učinjeno.

Znači, napravljen je formalan prekršaj. U normalnoj, uređenoj, demokratskoj državi to je dovoljan razlog da se ova sednica ne održi.

Dakle, odgovor na to je bilo: “Hoćete li da glasate o tome? Sve je bilo po Poslovniku, hoćete li da glasate?“ Čekajte, kako možete da kažete da je nešto bilo po Poslovniku? Kad pročitate ovu rečenicu tu nema o čemu da se glasa. Jasno – sedam dana pre. O čemu da glasamo?

Hoćemo li da glasamo da li je danas petak? Hoćemo li da tražimo amandmane na Njutnov zakon o gravitaciji? O čemu da glasamo? Hoćemo li da glasamo da je zemlja ravna ploča? Imate većinu za to. Imate većinu za to, ali o tome se ne glasa.

Druga stvar, nema osnova za hitni postupak, to je jasno kao dan. Jasno je kao dan da nema. To se ponavlja iz sednice u sednicu. Prošli put, umesto da izvučete zaključak i da ne ponavljate te greške, vi ih uporno negirate i uporno ih ponavljate.

Što se tiče objedinjene rasprave, takođe nema osnova. Kako da objedinite raspravu o izboru sudija i potvrđivanje Ugovora sa Saudijskom Arabijom, Ugovora sa Brazilom? Šta je sa tim?

Dakle, kako možemo da objedinimo tu raspravu, šta spaja sve ove teme? Kao što kaže u Poslovniku, odnosno u obrazloženju: „Imajući u vidu da su međusobno uslovljeni“. Znači, izbor sudija je međusobno uslovljen sa Ugovorom sa Saudijskom Arabijom i da su rešenja međusobno povezana. Kakva su rešenja međusobno povezana? Kakve veze ima Brazil sa izborom sudija?

(Marijan Rističević: Ima.)

Gde je tu Paragvaj? Čuo sam da je jedan bivši ministar sa narodnim parama otišao u Paragvaj? Jel to možda ima veze sa sudstvom? Da ga jurimo sa narodnim parama po Paragvaju? Gde vam je taj ministar sada? Gde su drugi ministri? Tražićete sada da pravimo ugovore sa egzotičnim zemljama gde ćete da bežite sa narodnim parama? To hoćete da tražite?

(Marijan Rističević: A Mauricijus?)

Da li je to međusobno povezano? Jel to po hitnom postupku?

(Marijan Rističević: Hajmo malo o Mauricijusu.)

Što se tiče samog sadržaja, o REM-u je već bilo reči i rekla je na sednici Odbora predsednica, kaže – REM plaćaju emiteri, a ne građani. Izvinite, ko plaća emiterima? Emiteri imaju neke svoje pare, oni, o čemu ona priča? Zašto mi dajemo saglasnost o tome ovde i zašto su oni prekinuli štrajk baš kad se o tome razgovara? Otkud njima pravo da uopšte štrajkuju? Krše Ustav. Krše Zakon o štrajku, Zakon o službenicima.

Prekinite da dobacujete, gospodine Rističeviću.

(Marijan Rističević: Tebi se ne može pomoći.)

Dakle, REM sve vreme pokušava da radi nešto što mu nije posao, a to je da štiti režim Aleksandra Vučića, pri tome se pozivaju na zakon i metodologiju. Ne postoji taj zakon, ta metodologija po kojem „Hepi“ i „Pink“ mogu da dobiju nacionalnu frekvenciju, ne postoji. Koji su to kriterijumi po kojima oni mogu da dobiju tu frekvenciju?

Takođe, kaže – mi uplaćujemo u budžet, a ne finansiramo se iz budžeta. Dakle, ono što ja moram da čitam jeste da ne bih lupao gluposti kao što neki tu rade, ono što takođe želim da kažem da su mišljenja, ja se slažem da svi ne razmišljamo isto, mišljenja su podeljena.

Mišljenja o Aleksandru Vučiću i njegovom režimu su podeljena. Jedni misle da je on poguban po ovaj narod, po državu Srbiju, a drugi ne misle.

Kada ste govorili o zapošljavanju, govorili ste kako je bilo nekada partijsko zapošljavanje, a sada ste vi sprečili bilo kakvo zapošljavanje. To prosto nije istina. Prekinite da obmanjujete ovaj narod.

Ja kada sam bio ambasador u Crnoj Gori, ni jedan moj saradnik nije bio iz moje stranke, ni jedan moj saradnik. Bili su iz drugih partija ili su bili ne stranačke ličnosti koje su imale drugačije mišljenje. Nikada nisu imali ni jedan problem sa tim, nikada ni jedan problem, a sada je nemoguće zamisliti da neko bude zaposlen a da nije iz vladajuće stranke, nemoguće. Prema tome, prekinite o tome da pričate na ovaj način.

Mediji, policija, BIA, to su stubovi ove vlasti. Aleksandar Vučić nije dobio nikada ni jedne izbore dok se nije dočepao vlasti. Prve izbore koje je dobio, dobio je Tomislav Nikolić, a posle kada je Aleksandar Vučić od njega preuzeo i stranku i ove poluge vlasti, onda je postao nepobediv, nepobediv zato što kontroliše medije, zato što kontroliše policiju, kontroliše sve institucije, kontrolišu BIA, a oni kontrolišu građane. E takav je uspeh Aleksandra Vučića i njegovog režima.

Dakle, ono što je važno reći, da kad stvaralac ima, citiraću Vladetu Jerotića, kaže – kada stvaralac ima fantaziju, onda je to milina, a kada neko ko nije stvaralac, a ima fantaziju onda ga lečimo.

Srbija ima više obradivog zemljišta nego Austrija i zemlje Beneluksa, Belgija, Luksenburg, Holandija, a mi pravimo fabriku guma u Vojvodini. To je rezultat vaše genijalne privredne politike.

Srbija je po nalazu „Eurostata“, četvrta najsiromašnija država u Evropi, četvrta posle Albanije, Makedonije i BiH, a vi nam ovde pričate neke bajke o bilo čemu.

Šta je suština? Suština su mediji. Suština je REM, koji treba da bude regulator.

Kako je moguće da u jednoj državi savetnica za medije bude svake godine birana u samom je vrhu najmoćnijih žena u Srbiji? Kako savetnica može da bude toliko moćna? Pa zato što nije savetnica, ona je urednica svih medija. Ona je i regulator, ona radi sve što treba da se kontrolišu mediji u Srbiji i to je problem medijske slike u Srbiji. Suzana Vasiljević je najmoćnija žena, ne zato što savetuje Aleksandara Vučića, nego zato što uređuje sve medije u Srbiji. Nije ona moćna zato što je savetnica, niti zato što oduzima čašu Aleksandru Vučiću na sajmu vina. Sam Aleksandar Vučić je rekao da pije samo čajeve, ali nije izgledalo kao da je pomešao hibiskus i nanu, nije izgledao tako. Ona je jedna od retkih koja sme da mu uzme čašu iz ruke zato je moćna, zato je moćna zato što uređuje medije.

Dakle, RTS je taj koji bi morao da bude javni servis, a RTS nije javni servis, RTS je privatni servis Aleksandra Vučića, jer na javnom servisu se emituje propaganda.

PREDSEDNIK: To je bilo kompletno vreme ovlašćenog predstavnika. Hvala.

ZORAN LUTOVAC: Izvinite. Hvala.

PREDSEDNIK: Svašta ste rekli, ali moram da vam skrenem pažnju, nikakav sporazum sa Saudijskom Arabijom nije na dnevnom redu.

(Zoran Lutovac: Ujedinjeni Emirati.)

To su vas pogrešno informisali, ili vam loše napisali, na ovom papiru. Znači, nema Saudijske Arabije nigde. Pogledajte to još malo, ali nećete pronaći.

Marina Raguš ima reč.

MARINA RAGUŠ: Hvala, gospodine predsedniče.

Čisto da se nadovežem na prethodnog kolegu govornika. Ukoliko sledimo vašu logiku, rekli ste da je gospođa Suzana Vasiljević, savetnica za medije predsednika Republike, najuticajnija žena u Srbiji, zato što uređuje sve medije. Onda uređuje i N1 i Novu S, jel tako, pošto su to svi mediji?

Sledstveno vašoj logici, a to je da je predsednik Republike Aleksandar Vučić došao na vlast u momentu, preuzeo sve poluge moći, kontroliše konačno sve, određuje kada je dan, kad je veče, drugim rečima, a to mu neretko atributirate, on je autokrata, jel tako?

Upravo taj Aleksandar Vučić je zaslužan zašto ste vi ovde. Taj Aleksandar Vučić vam je spustio cenzus sa 5% na 3%, da biste mogli da uđete u srpski parlament.

(Srđan Milivojević: Osvojili smo 13%)

PREDSEDNIK: Samo da ne vičete vi iz DS.

MARINA RAGUŠ: Kada ste tražili četiri člana Saveta REM-a, dao vam je pet, pa se tamo nalazi gospođa Judita Popović, koja jedina ima politički pedigre, to koliko se ja sećam, zajedno smo bile u nekoliko mandata, G17 plus, i LDP, izvinjavam se LDP i neretko izražava svoje posebno mišljenje, neretko glasa u potpunoj suprotnosti sa članovima REM-a, a ja sam čak i pomenula gospođu koju sam imala prilike baš na jednoj televiziji koja pledira da dobije i vrši značajan pritisak, zarad svog poslovnog, isključivo poslovnog modela, na članove Saveta REM-a, a jeste gospođa Višnja Aranđelović, inače novinarka i članica REM-a, koja je potpuno pojasnila medijski ambijent baš na toj televiziji u okviru jedne vrlo poznate emisije, poznate upravo i po tom stavu koji održava isključivo samo jedinu opsednutost Aleksandrom Vučićem. Ta opsednutost zapravo izvire iz njegove realne političke moći, zato što čovek izađe na predsedničke izbore sa ostalim kandidatima i u prvom krugu dobije 60% glasova.

To je u stvari jedini problem opozicije u Srbiji, i ne samo opozicije u Srbiji i onima koji zaista Srbiju, pogotovo u ovim geo-političkim okolnostima žele da svrstaju na pravu stranu istorije, kako kažu, bez obzira sa koje strane dolazili, da li sa istoka, da li sa zapada. Zbog čega? Zato što taj čovek istrajava, izvinjavam se, samo da završim misao, samo u jednoj nameri, da dok je predsednik Republike Srbije ova Republika imaće samostalnu srpsku politiku.

(Zoran Lutovac: Imam pravo na repliku.)

PREDSEDNIK: Samo da ne bi ostalo nedorečeno. Vi ste mi potvrdili, gospodine Kostiću, dobili ste potvrdu i odobrenje za salu. Dobio sam i ja papir sada. Dakle, Sekretarijat odobrio zaista i vi ste primili obaveštenje da je odobrena sala, salon u zgradi u kralja Milana, a čini mi se da je organizovan obilazak zgrade i sve što ste tražili za svoje goste. Čisto da ne bilo da se nismo razumeli. Dakle, sve što ste tražili, sve ste i dobili.

(Zoran Lutovac: Replika.)

Za šta? Što nema Saudijske Arabije? Ne.

Reč ima Stefan Jovanović.

STEFAN JOVANOVIĆ: Poštovani građani Srbije, gospodine Orliću, kao što ste sklepali ovaj dnevni red i stavili na dnevni red javne medijske servise i REM i sudije i Emirate i sve, tako ste sklepano i vodili ovu sednicu Skupštine. Niste imali snagu da ovu sednicu Skupštine vodite u skladu sa Poslovnikom i niste dozvolili ni repliku juče i kada sam vam čak i dokaze donosio vi to niste dozvolili poslanicima Narodne stranke.

Pošto niste pročitali Poslovnik do sada, od prve sednice vas molim da pročitate Poslovnik, da se upoznate sa Poslovnikom o radu, ja ću vam sada pročitati Ustav pošto ni Ustav verovatno niste čitali. Ustav kaže – jemči se sloboda mišljenja i izražavanja. Da li se jemči ta sloboda i posle mišljenja i izražavanja u Srbiji o tome može da govori Milan Jovanović, kome je zapaljena kuća, novinar kome je zapaljena kuća, može da govori Ana Lalić koja je hapšena tokom pandemije, ali nažalost ne može da govori Slavko Ćuruvija i ne mogu da govore mnogi novinari u Srbiji koji su nažalost izgubili živote radeći novinarski posao, pa ni Cvijan.

Gospodine Orliću, ovde na dnevnom redu jeste bila tema javni medijski servisi, pre svega RTS. Pogledajte kolika je zainteresovanost vaših poslanika vlasti u sali. Prazna je sala sa vaše strane. Tu je bio samo ministar, ni ministra nije zanimala ova tema, iako ste ovu sednicu zakazali po hitnom postupku. RTS očigledno pati od hronične nestašice para pa zbog toga moramo da im dajemo dodatni novac građana Srbije.

Ja ću vam pročitati sada jednu izjavu. Kaže: „Televizijska pretplata, kao što sam i obećao građanima Srbije, biće ukinuta, jer ja ne pripadam onom tipu ljudi koji je 12 godina obmanjivao građane Srbije i bavio se samo marketinškim trikovima. To je naša obaveza od koje nećemo odustati.“ Napisao je Vučić na Tviteru maja 2013. godine. Građani Srbije 2022. godine, evo je 2023. godina, 10 godina od te izjave, i dalje plaćaju pretplatu RTS-u, a dodatno ga finansirate iz budžeta.

Radio televizija Srbije ima najvažniju i najodgovorniju ulogu u društvu kada govorimo o medijima. To je medij koji ima najveću odgovornost zbog toga što ne samo da informiše, već treba da se bavi i obrazovanjem nacije, obrazovanjem omladine i dece. Ali, oni ovih dana na RTS-u nisu mogli da čuju ništa o Zakonu o policiji, o tom zakonu kojim vi pokušavate od policije da napravite partijsku policiju, a od države policijsku državu.

Nisu mogli da čuju da je u Zaječaru sinoć izmereno 860 mikrograma po metru kubnom zagađenja vazduha, što je rang, slobodnim poređenjem, rang gasne komore. Vlada Srbije ne uvodi vanrednu situaciju po Zakonu o smanjenju rizika od katastrofe i upravljanju u vanrednim situacijama da bi se zaštitilo stanovništvo dok ova užasna situacija ne bude ublažena.

Naravno, građani Srbije na tim medijima, a vi ste u prethodnim godinama gotovo izvršili, gospodo, genocid nad srpskim medijima, uništili ste slobodne srpske medije i to danas u Srbiji ne postoji. Vi ste ovih deset godina potpuno zaveli diktaturu i cenzuru u medijima, iako je ona Ustavom zabranjena, ali ja sam više puta pročitao šta piše u Ustavu, vi se toga ne pridržavate.

Gospodine Orliću, mi ovde ne govorimo o medijima privatnim, državnim ili bilo kojim, niti zastupamo interese bilo kojih medija, kako danas pokušavate to da predstavite. Mi govorimo o medijima koji treba da informišu građane Srbije. Građani Srbije ne traže istinu oficijalnu koju im vi dajete ili neku sad opozicionu istinu. Građani hoće da čuju šta se dešava u Srbiji, a to ne može da se čuje sa tih javnih servisa, ne može da se čuje sa tih medija.

Ja ću vam pročitati jedan citat koji je izgovoren mnogo ranije i koji kaže: „Ako mislite da normalnu zemlju podignete na temeljima Pink televizije, u srpskoj istoriji bićete obeležiti kao konzilijum doktora koji se protiv kancera borio gradeći grobove.“

PREDSEDNIK: Na temu koje medije zastupate, ne morate ništa da mi objašnjavate, ni meni ni ostalima. Videli smo svi koje medije zastupate kad ste onomad organizovali ovde snimanje promotivnog spota za određene medije i našli se sami u ulozi modela. Držali ste reklame za određene medije, vi svi zajedno. Tako da, sve je potpuno jasno, ne morate da objašnjavate ništa dalje.

Reč ima Marina Raguš.

MARINA RAGUŠ: Hvala vam, gospodine predsedniče.

Samo zbog nekoliko činjenica koje ovde valja izneti.

Opet Zakon o policiji. Dakle, radi se samo o nacrtu koji treba, ako dobro pratite parlamentarni rad, da posle javne rasprave postane predlog, kao predlog dolazi u Skupštinu na debatu u kojoj ćete učestvovati i vi. Onda se glasa o tome.

Ali, ono što je jako važno, pošto ste rekli da se radi o partijskoj policiji, pokušaću da budem ozbiljna sada u ovom odgovoru, u ovom zakonu i u ovom nacrtu zakona, a pri tom biće četiri okrugla stola, poslednji će biti 31. januara sledeće godine, učestvuje skoro celokupan nevladin sektor i sve zainteresovane strane, pored predstavnika Ministarstva unutrašnjih poslova. To prvo i nemojte da obmanjujete javnost. Dakle, reč je o radnoj verziji koja će biti na kraju usaglašena, od nacrta postati predlog i kao predlog zakona doći ovde.

Kada je reč o medijskom ambijentu i medijskim slobodama, ja sam nekada bila takođe novinar i umela bih štošta da vam kažem na temu medijskih sloboda, ali ono što ovde treba takođe da se iznese, a isto se tako nekako zanemaruje, jeste da je sud u Strazburu, odgovarajući na podnesak četiri novinara iz Srbije koji su rekli da su žrtve kampanje sa određenih medija naklonjenih vlasti i da traže zaštitu od suda u Strazburu jer ovde nisu mogli pred pravosudnim organima da je nađu, sud u Strazburu je svojom presudom rekao da država Srbija nije prekršila prava tih novinara, već naprotiv, ponudila sve mehanizme za njihovu zaštitu koje oni nisu iskoristili. Ovo su činjenice.

PREDSEDNIK: Reč ima Marinika Tepić.

MARINIKA TEPIĆ: Poštovani predsedniče Narodne skupštine, uvaženi ministri iz Vlade, koleginice i kolege narodni poslanici, mi iz Strane slobode i pravde i Poslaničke grupe Ujedinjeni nećemo glasati ni za jedan od ovih vaših predloženih zakona. Potpuno smo skandalizovani tačkom 1, 2. i 12. koje su jedine zapravo i usko povezane i odnose se na finansiranje javnih medijskih servisa, u šta spadaju RTS i RTV u ovom konkretnom slučaju, i saglasnost na Finansijski plan REM-a. Ali, ne zbog toga, kako je to pokušavao da spinuje ovlašćeni ministar Aleksandar Martinović pre jedno sat vremena, zbog toga što je neko iz opozicije ili ko god glasa protiv ovih rešenja i protiv javnih servisa i protiv Radio-televizije Vojvodine i protiv REM-a. To nije tačno.

Ali, mi jesmo snažno i duboko protiv načina na koji radi REM, načina na koji ne informiše nacionalni medijski servis i Srbije i Vojvodine, koji drže građane Srbije u slepilu, iako ih plaćaju i to dva puta ih plaćaju, kroz taksu preko računa za električnu energiju i iz budžeta, i to kroz račun za struju. Da pojednostavim, tako što ne mogu oni koji su nezadovoljni informisanjem i slepilom RTS-a da kažu – mi nećemo da platimo račun, mi se ne slažemo s tim, izabraćemo da platimo neku drugu televiziju na slobodnom tržištu. Ne, nego onda dođe čika, pa vam isključi struju, zato što je integrisana taksa, odnosno pretplata sa računom za električnu energiju i vi morate da plaćate taj RTS. To ne bi bilo ništa sporno, možda bi to i garantovalo neku samostalnost, međutim, evo imamo i finansiranje iz budžeta i to je direktni uticaj politike i političke većine na uređivačku politiku.

Ono što je mene, recimo, moram da priznam, čak i dirnulo, gospođo Raguš, u vašem izlaganju, mogla bih ja još osećajnijim i emotivnijim tonom da govorim o pretnjama, o metama, o targetiranju ljudi, jezivo je kada se na vratima bilo čijim nađe kukasti krst. Pitali ste nas zašto se niko nije usudio, zašto niko nije pokazao empatiju prema članovima Saveta REM-a koji su takav progon doživeli? Od nas će uvek imati osudu svaka vrsta ovakvog događaja. Znate li zašto? Zato što mi otkada je Srpska napredna stranka na vlasti to živimo 24 sata dnevno, i proganjanje i laži i uvrede. Vaša stranka je ovo patentirala, gospođo Raguš. Vaša stranka je uspostavila ovu atmosferu, agresiju, mržnju, podele, huškanje. Vi ste to patentirali. I ne samo patentirali, ovde među nama sede vaše kolege narodni poslanici koji direktno to rade, ne samo saučestvuju.

Kada nas Nebojša Bakarec, koji je takođe pitao osećamo li empatiju prema takvom progonu jer pate deca članova REM-a, pate porodice, pa imamo i mi porodice, znate, imamo i mi decu.

Kada ja tužim gospodina Bakareca, krivično, za najjezivije optužbe i laži koje je iznosio i pisao o meni, a to čitaju moja deca, znate šta uradi gospodin Bakarec? Pobegne sa suda, dođe i pozove se na imunitet. Hrabriša, heroj, eto, to uradi gospodin Bakarec.

Da ne pričam o progonu predsednika moje stranke, Dragana Đilasa, i kroz šta prolaze njegova deca. Hiljade stranica tabloida, hiljade specijala na televizijama sa nacionalnom frekvencijom koju dodeljuje taj isti REM, ali onda nema veze. Kada su naša deca i porodice u pitanju, to nema veze.

Da se vratim dalje na temu. Zašto ćemo još glasati protiv ovakve podrške RTS-u i RTV, naročito RTV-u. Konkretno, Zrenjanin je u pitanju. Zato što ova vest sigurno neće biti, a nama je danas, i najmanje danas, najvažnija, ni na RTS-u, ni na RTV-u. Vest je iz Zrenjanina, sad ću da vam pokažem, i ministre i gospođo Raguš.

Ovo je Sonja Pernat, majka troje dece, koja je uhapšena 21. novembra 2021. godine zato što je iskoristila svoje zakonsko pravo da iskaže bunt protiv organizovanog i novcem građana plaćenog prevoza zaposlenih u javnom sektoru na partijski miting Srpske napredne stranke u Areni u Beogradu. Izašla je sa svojim sugrađanima u Zrenjaninu da iskaže bunt. To je njeno zakonsko pravo.

Vidite ovde, gospođo Raguš, policija ju je pred kamerama hapsila 15 minuta. Optužili su je lažno da je vređala službeno lice, da ih je nazivala ološem, iako se na snimku čuje kako kaže: „Gospodo, zašto me hapsite?“ Pazite, „gospodo, zašto me hapsite?“ Znate šta se dogodilo? Slomili su joj ruku zbog prekomerne upotrebe sile, Sonji Pernat, majci troje dece su slomili dva prsta tada, a danas je dobila presudu na 50 hiljada dinara da plati zbog toga što je izašla na ulicu da iskaže svoj bunt. Kao niko drugi je kažnjena. Nisu kažnjeni ovi batinaši, crnokapuljaši sa kojima je, koliko vidim, vaš visoki funkcioner, Vladimir Galić, pokrajinski sekretar u pokrajinskoj Vladi, koji je rekao tada: „Daj mi autobus da im zgazim creva“. Niko od njih nije priveden, niko. Evo ga ovde, Vladimir Galić, sa ovim vašim batinašima.

Ali je zato Sonja Pernat dobila danas presudu i jedina je kažnjena sa 50 hiljada dinara. U međuvremenu je ostala bez posla, odnosno otpuštena zbog svog aktivizma i zato što žena iskazuje slobodno mišljenje i kritikuje ovu vlast, a pošto je otpuštena zbog političke nepodobnosti, ona ne može da plati ovih 50 hiljada dinara, što znači da ili mora da ide u zatvor ili da nosi nanogicu 32 dana. To su posledice vaše politike. I troje dece, koja će gledati kako joj majku odvode u zatvor, gospođo Raguš i gospodine Martinoviću.

Ono što je dodatno u svemu ovome problematično, neko je ovde takođe rekao iz vladajuće većine, da mi ovde vršimo i dalje politički pritisak na REM ovom raspravom, mi vršimo politizaciju ove teme. Pa, čekajte, gde se donosi ova odluka? Šta je na dnevnom redu? Pa, ne donosi se u pekari, nego u Narodnoj skupštini. Nije Narodna skupština sportsko društvo nego najviši politički organ, najviši predstavnički dom građana, gde se predstavnici biraju na političkim izborima. Kako mi treba da imamo zadatak da dajemo nekom saglasnost na finansijski izveštaj a da nas napadate zašto hoćemo da raspravljamo o radu tog dela, ili zašto imamo puno pravo da kritikujemo to telo?

Članovi Saveta REM-a, simptomatično, stupili su u štrajk 8. decembra. Trpe pritisak, progon. Mi sve to znamo. Ja ih potpuno razumem. Ali su stupili u štrajk nakon što su prethodno dodelili četiri nacionalne televizijske frekvencije, opet istim medijima, i to medijima koji su dokazano kršili zakon, medijima koji su fabrike mržnje i huškanja građana jedne protiv drugih. Mislim na televiziju Pink, mislim na televiziju Hepi, jer su to televizije sa nacionalnom frekvencijom i to građani, naravno, treba da znaju. I gle čuda, kada treba da dodele petu, poslednju nacionalnu frekvenciju, oni stupaju u štrajk!

Da, mi želimo da neka slobodna i profesionalna televizija dobije tu petu nacionalnu frekvenciju. Da, zašto da ne dobije televizija Nova S? U čemu je problem? Nisu vam dosta četiri televizije? Nisu vam dosta paralelni mediji koje je Telekom napravio, gomila kablovaca, jel to vi sad zovete balansirano novinarstvo? Nije vam dovoljno? Nije vam dovoljno što ste podavili sve lokalne medije? Prvo ste to zadavili, pa onda sve više i više. Znači, to nije dovoljno, nego ni ova jedna, peta, ne može da se da nekom nezavisnom mediju.

A onda, vrlo interesantno, u danu kada se zakazuje ova sednica, članovi Saveta REM-a, kada treba da dobiju saglasnost na pare, na svoje plate, na održavanje, na svoj rad, oni prestaju štrajk, prekidaju štrajk. I onda su u radu, zato što bi ih verovatno bilo sramota, čak i njih, što je zaista teško i naporno, ali čak i njih bi verovatno bilo sramota da se ovde raspravlja i glasa o saglasnosti za pare koje treba da dobiju a da su oni u štrajku. Pa, da vidimo koliko će trajati ovaj rad u odnosu na onaj nerad.

Zbog toga mi nećemo glasati, ne da nećemo, mi ćemo glasati protiv ovih zakona. Još jednom ću se obratiti gospođi Raguš. Ako neko, gospođo Raguš, sa ovih naših govornica apeluje da pričamo o temi, da ovde jeste manje bitno ili najmanje bitno da se međusobno vređamo, da gledamo ko kome šta pokazuje, gde zavlači ruku ili jezik, zato nas nisu građani ovde birali. Birali su nas da predlažemo svoje zakone, da ih upoznamo sa svojim rešenjima, da mi iz opozicije lobiramo za podršku i da vi iz vlasti lobirate za podršku i opozicije, iako može da vam deluje vrlo galantno da vam podrška opozicije nije potrebna, ali to nije parlamentarizam. Vi ste patentirali mržnju i huškanje, govor mržnje koji je odavde krenuo kao eksperiment još u mandatu Maje Gojković. Ponadala sam se da ovaj mandat neće zaličiti na taj.

Prema tome, glasaćemo protiv svih tačaka dnevnog reda mi iz Ujedinjenih. Glasaćemo protiv svega što se tiče ovakvog REM-a, REM-a koji je takođe najodgovorniji za slepilo i povez preko očiju RTS-a, REM-a koji imenuje članove Upravnog odbora RTS-a, a onda taj Upravni odbor izabran od članova REM-a postavlja direktora. Onda taj isti Upravni odbor na predlog direktora postavlja glavnog urednika RTS-a. Dakle, cela grupa, cela ekipa koja služi tome da bude batina za kritičare vlasti i čuvar režima i njegovog rejtinga. Pa, je onda naravno moglo tako da se dogodi samo sa ovakvim REM-om i samo sa ovakvim Upravnim odborom koji ovakav REM bira, da Dragan Bujošević mora da bude izabran tek iz trećeg puta. Šta su sve uradili? Šta su sve uradili da bi penzionera Dragana Bujoševića ponovo postavili na čelo RTS-a i penzionera Nenada Lj. Stefanovića, takođe ponovo za glavnog urednika RTS-a. Nema boljih? Nema profesionalnijih? Ne, nego nema poslušnijih i servilnijih, o tome se radi, iz trećeg puta su tek postavili Bujoševića.

Prvi put nije znao ni dokumentaciju da podnese kako treba. Falio mu je papir. Dugogodišnji vd direktor RTS-a. Drugi put nije imao većinu glasova. I, treći put, evo, uspelo. Konačno su napabirčili podršku za Bujoševića da ponovo bude direktor RTS-a.

Toliko sam za sad imala da vam kažem u nadi, gospodine Orliću, da ukoliko se nastavi toksični niz replika bez konkretnih odgovora i rešenja, za šta sam uvek spremna da odgovorim i na kritiku, a da mikrofon ne bude isključen, da mi to omogućite, s obzirom da je rasprava, takođe, otišla u potpuno pogrešnom pravcu i volela bih da se vratimo na temu.

Hvala.

PREDSEDNIK: Pravo na repliku, Nebojša Bakarec.

Izvolite.

NEBOJŠA BAKAREC: Hvala vam, poštovani predsedavajući.

Izuzetno mi je zadovoljstvo što me gospođa saradnica Veljka Belivuka proziva već drugi put. Tužila me je krivično zbog toga što sam na društvenim mrežama podelio tuđu fotografiju nje i Veljka Belikuva zagrljene, a na fotografiji piše bata Velja i seka Mara i zbog te gluposti sam se pozvao na imunitet i uvek ću se pozvati na imunitet.

Ponosan sam što su me do sada gospođa Marinika Tepić, Ciobanuz, Hivcu i Dragan Đilas i Dobrica i mnogi drugi tužili jedno 10 puta i ponosan sam uvek kada me napada Marinika Tepić koja je rezolucijom optužila Srbiju i srpski narod da su genocidni. Marinika Tepić, potparloka ubice Veljka Belivuka koja, gle, neopisivo mrzi srpski narod i upravo zbog toga im se raspada njihova stranka SSP i upravo zbog toga je juče iz njihove stranke pobegao potpredsednik stranke Dejan Bulatović.

Gde vam je, Marinika, Dejan Bulatović, molim vas, recite mi?

Hvala vam.

PREDSEDNIK: Biće još replika, sasvim izvesno.

Reč ima Marinika Tepić.

MARINIKA TEPIĆ: Zahvaljujem na replici.

Sva ova mizerija koju ste sasuli u ne znam kom vremenskom periodu govori o vama - bedno, tužno, nesrećno. Ako je to ono čime se SNS ponosi, pa ja aplaudiram ovako. Punim srcem ću da aplaudiram.

Pa, vi ste sramota za sve što predstavlja normalnu, pristojnu Srbiju, parlament, ljude. Ako ste vi najbolje što Srpska napredna stranka ima, ja navijam za to da nastavite u tom tonu, jer to o vama govori.

Ja sam ovde govorila o činjenicama. Pokazala sam vam Sonju Pernat, pokazaću ponovo. Nje treba da se stidite i njeno troje dece, čiju ćete majku gurnuti u zatvor ili je naterati da nosi nanogicu zato što je vaš Vladimir Galić doveo batinaše, zato što su ženi polomili ruku, dva prsta, dok su je 15 minuta hapsili.

I, da vam kažem još nešto, sledeći put će na Sonju i verovatno na sve druge Sonje ova vaša, nažalost, u tragovima uništena policija, jer ste i profesionalce u policiju osramotili. Verovatno će da privodi Sonju elektro-šokerima, zvučnim talasima da je onesposobljava i da baca mrežu na nju i na sve druge slobodne ljude koji budu pokušali da kritikuju ovaj režim.

To je ono što pripremate za građane Srbije, ne partijski zakon i partijsku policiju, nego policijsku državu. Tro je ono što pripremate što ste ispod radara tokom novogodišnjih praznika pokušali da poturite kroz javnu raspravu.

Sram vas bilo!

PREDSEDNIK: Povreda Poslovnika, Marijan Rističević.

MARIJAN RISTIČEVIĆ: Dame i gospodo narodni poslanici, poštovani predsedavajući, reklamiram čl. 107, 108. i 109.

Vi ste bili u obavezi, prvo, da opomenete gospođu koja je govorila pre mene zato što je vređala pripadnike poslaničke grupe kojoj ja pripadam, zato što je vređala, po meni, celu vladajuću većinu. Na kraju je govorila o nekoj sramoti, a morali ste da vodite računa da se radi o osobi koja je nekada bila novinarka i koja je tražila od narkodilera da se protera drugi novinar iz Pančeva i njoj bi po svim merilima demokratske Evrope bilo zabranjeno da se bavi politikom i javnim poslovima.

Vi ste dopustili da ona to radi i ja imam razumevanja za vašu popustljivost, ali morate to da svedete na najmanju moguću meru zato što je gospođa, recimo, svojevremeno izmislila kako sam ja na ulazu u Narodnu skupštinu mahao nekim nožem.

Njene laži su opšte poznate, od Morovića do bunga, bunga žurki itd. Sve što je govorila u svojoj političkoj praksi, gde je menjala stranke češće nego njen šef što je menjao gume na automobilu, sve što je govorila, sve je bila laž.

Hvala.

Ne tražim da se glasa o povredi Poslovnika.

PREDSEDNIK: Nećemo ni da glasamo. U redu.

Reč ima Marina Raguš.

MARINA RAGUŠ: Hvala, gospodine predsedniče.

Ako ste se meni lično obratili gde sam ja bila dok se dešavalo to o čemu ste pričali, pa ja nisam bila u politici, neretko nisam bila u zemlji, ali bila sam u politici i bila sam u zemlji samo zato što sam zastupala određene političke boje bila neretko privođena, recimo, u "Sablji" i oko "Sablje", ničim izazvano. Znači, vi imate moralna prava i moram da vas pitam kako vas sada nije sramota da pričate o građanskim slobodama, o medijskom ambijentu, o građanskim pravima, a potpisujete period kakav je, recimo, "Sablja"?

Danas smo čuli da kroz projekat "Očistimo Srbiju" nismo očistili dovoljno radikala iz Srbije. Znači, vi imate prava i nekakav moralni integritet da pričate o tome? Pa, kako vas nije sramota?

Evo, ovde je potpredsednica. Tu vam je živi dokaz gospođa Sandra Božić. Neretko prolazi kroz toplog zeca mnogih od vas i niko nije trepnuo, a vi ste, gospođo Tepić, napisali jedan tvit zbog kojeg je njeno dete prošlo pakao, dobijalo pretnje. Evo, tu je, živi dokaz, živi primer toga.

Dakle, ukoliko ste vi i dalje u SSP-u i ukoliko je i dalje vama šef Dragan Đilas, vi pričate o medijima? Pa, neka vam Dragan Đilas objasni šta znači koncentracija medijskog vlasništva i medijski monopol. Čovek je ušao u Savet za borbu protiv korupcije, u koji je radila Verica Barać. Zove se Izveštaj medijski, došao do Brisela, došao do Evropskog parlamenta zahvaljujući ukidanju medijskih sloboda, monopolizaciji tržišta i svemu ostalom što ide.

(Marinika Tepić: Replika.)

PREDSEDNIK: Hoćete svi još krug?

Dobro.

Reč ima Marinika Tepić.

MARINIKA TEPIĆ: Zahvaljujem.

Kada je krenula pošalica sa časti Orliću u Skupštini, pa da iskoristim ovu dobro vreme da repliciramo.

Gospođo Miljuš, Raguš, Ciobanus ili kako pokušava vaš kolega da izvređa ovde čak i pogrešnim prezimenima nas koji sedimo, to vređa neke građane Srbije, ali ni toga niste svesni, jer toliko dobacujete. Toliko, nažalost, dobacujete.

Ima ovde koji nisu bili radikali, ali ne mogu da dobace dalje od radikalske politike. Evo, to je, takođe, još jedan primer.

Nažalost, moram da kažem da toliko niste mogli da vodite računa da će se raditi za Božić, u nedelju, u ponedeljak, kada građani Srbije, u mnogo velikom broju, slave Božić po novom kalendaru, i pravoslavci i katolici. Toliko o građanskim, ljudskim pravima u koje se zaklinjete.

Zašto ste vi hapšeni u vreme „Sablje“, ja to ne znam.

Ono što pokušavate da inputirate kroz izveštaj Verice Barać isto moram da pitam zašto je onda moj predsednik Dragan Đilas na slobodi? To je jedini čovek koji je za razliku od svih vas koji se krijete iza imuniteta, iza Aleksandra Vučića, iza vlasti, iza moći, otišao lično u policijsku stanicu 29. novembar da pita - kriv sam li, postoji li istraga protiv mene, postoji li tužba, prijava, bilo šta? I policajci su mu tamo lepo javno rekli da ne postoji.

Prema tome, vaša propaganda za uništavanje političkih neistomišljenika traje, nažalost, i dalje, iako sam pokušavala da skrenem pažnju da se vratimo na temu, na ono što je dnevni red, ali vi hoćete lično da se obračunavate. Molim vas, još jednom, nemojte to da radite, to je vaša slabost. Vaša je slabost da niste u stanju da ukrstite argumente, nego da idete na lična vređanja. To je vaše lice, a ne naše.

PREDSEDNIK: Ako ćemo već da govorimo o stvarima koje jesu tema ili nisu tema, nije u ovoj razmeni replika bilo tema nikako, ne znam kako ste do toga došli, ali neće plenum da bude u nedelju sigurno, to mogu odmah da vam kažem. Rekao sam vam i na kolegijumu da neće sigurno plenum da bude ni u subotu, ni u nedelju. Tako da, ovo sad što ste rekli, to ste uradili verovatno sa idejom da netačnu informaciju saopštite za javnost.

Imamo još prijavu Bakarec, Raguš i to će da bude kraj ovog kruga, pa da vidimo ko se još prijavio po drugom osnovu.

NEBOJŠA BAKAREC: Hvala vam, poštovani predsedavajući.

Danas smo čuli od gospođe Tepić traktat o medijima, slobodi, kako mi ugrožavamo, oni ne, već smo jednom čuli, ali moram da ponovim.

Novinarka Marinika Tepić je svojevremeno, pre nekoliko godina, tražila od svog kriminalca, narko dilera Novaka Filipovića iz Pančeva, kućnog prijatelja, stranačkog prijatelja, bivšeg člana glavnog odbora SSP-a, tražila je od njega da iz Pančeva iseli novinara Miću Milakova i tako ona shvata slobodu medija.

Dok je bila pokrajinska sekretarka za omladinu i sport obilno je kršila zakon, a upravo ovom kriminalcu Novaku Filipoviću je obilno dodeljivala finansijska sredstva.

Nego, nikako da nam portparolka Veljka Belivuka objasni zbog čega je ovoj Skupštini podnela rezoluciju kojom je Srbiju i srpski narod označila kao genocidne? To nam odgovorite, molim vas, nemojte da bežite ni od čega. Tu smo mi, da li je nekoga sramota, ja vas neću vređati, nego izvolite, izgovorite prečasna i presveta svetice, molim vas. Hvala vam.

PREDSEDNIK: Reč ima Marina Raguš.

MARINA RAGUŠ: Hvala vam.

Ja sam zaista pokušala da razumem šta vi u stvari meni spočitavate, ali pomozite mi, nisam uspela.

Da vas podsetim, u periodu „Sablje“ radilo se o konkretnom obračunu sa političkim neistomišljenicima, o tome svedoče sudski procesi, zbog toga država Srbija i dan danas plaća penale. Mi smo nekoliko puta videli kako vi zapravo i ta vaša opcija, premda ne mogu sad da uhvatim koja je to opcija, da li je to leva, liberalna, ovakva ili onakva, puno se toga u međuvremenu izmenilo i tome očigledno nema kraja.

Drugo, vi ste govorili o partijskoj policiji i da Vučić kontroliše sve, pa onda ispada da i čovek koji je otišao sam da se prijavi ima zaštitu tog istog Aleksandra Vučića. Imate problem sa logikom, imate problem sa činjenicama. Ja vam za to nisam niti kriva, niti odgovorna. Ali, iznad svega, kad sam ja to vas uvredila? Time što sam vam rekla – kako vas nije sramota? Pa, trebalo bi da se stidite onoga što govorite, povremeno, a posebno zbog svega onoga što vam je upravo kolega Bakarec, a tiče se rezolucije o genocidnoj prirodi srpskog naroda. Pa, ja da sam na vašem mestu, ovaj plenum bih u širokom luku zaobilazila.

Ovo je srpska Skupština, ovo je prestoni srpski grad i ovde važe samo pravila države Srbije.

PREDSEDNIK: Sad Poslovnik?

MARINIKA TEPIĆ: Zahvaljujem.

Član 27. stav 2. primena Poslovnika. Jednom sam već reklamirala ranije, po potpuno istom osnovu i sada ću vas podsetiti. Smatram da je trebalo da opomenete prethodnu govornicu i očekujem od vas u što hitnijem periodu, evo već na nekoj narednoj hitnoj sednici, da stavite na dnevni red na predlog gospođe Raguš i vladajuće većine povlačenje rezolucije o Srebrenici koju je ovaj parlament usvojio 2010. godine. Deset godina ste imali da povučete taj dokument iz Narodne skupštine, deklaraciju. Deset godina niste prstom mrdnuli da to uradite. Tekst koji se poziva na presudu, presudu koja prepoznaje da je u Srebrenici izvršen genocid, ali vi to ne želite da kažete, nego napadate sve ostale koji o tome imaju mišljenje i poštuju odluke suda.

Dakle, gospodo…

PREDSEDNIK: Gospođo Tepić, u kom pogledu sam tačno ja prekršio Poslovnik, vezano za ovo što sada govorite?

MARINIKA TEPIĆ: Trebalo je da prekinete poslanicu i da joj objasnite da je ovaj parlament, vi ste predsednik ovog parlamenta, da joj objasnite da takav akt već postoji.

PREDSEDNIK: Ne, nije trebalo da prekinem nikoga, kao što nisam prekidao ni vas, ni bilo koga.

MARINIKA TEPIĆ: Mogu li da završim? Prekinuli ste me.

PREDSEDNIK: Razumeo sam šta ste rekli. Znate i vi šta ste rekli, ali ovo o čemu sada govorite nije uopšte bilo sadržaj onoga što je govorila Marina Raguš. Marina Raguš nije govorila o bilo čemu od pre 10 godina, nego o predlogu koji ste vi podneli pre koliko, četiri godine. To je druga stvar, ne ovo o čemu pričate sada.

Ovo sada što vi radite, to je repliciranje. Tako da, govorila je o predlogu koji ste vi potpisali i podneli, a to nije bilo pre deset godina i nije uopšte taj sadržaj o kojem govorite sada. Tako da, nikoga nisam zbog toga prekidao.

Dakle, nikoga nisam prekidao zbog toga, pa nema potrebe ni da počinjemo sa takvom praksom sada.

Povreda Poslovnika, Nataša Jovanović.

NATAŠA JOVANOVIĆ: Gospodine predsedniče Skupštine, gospodine Orliću, gospođo potpredsednice Božić, gospodine Martinoviću, morala sam da reagujem po članu 107.

Naravno, vi niste povredili član 107. ali ovde zbog javnosti i zbog građana Srbije i zbog svih ljudi koji prate direktni prenos, koji znaju šta se dešavalo i koji su svesni toga da je Marinika Tepić malopre najbezočnije obmanula javnost kada je rekla da je Narodna skupština 2010. godine usvojila nekakvu rezoluciju o genocidu. To uopšte nije tačno. Usvojena je deklaracija kojom se osuđuje, što svaki normalan čovek i radi i to neprestano govorimo i mi predstavnici vlasti, zločin koji se desio u Srebrenici. Ali je Marinika Tepić 29. juna 2016. godine, zajedno sa Čedomirom Jovanovićem, Nadom Lazić, Olenom Papugom, Enisom Imamovićem i ostalima podnela predlog na koji je stavila svoj potpis kao inicijator, predlog rezolucije o genocidu koji je srpski narod uradio u Srebrenici.

Možete vi da zamislite da se ona stavila direktno u funkciju svih neprijatelja Srba kojima je 30 godina cilj da nas optuže za nešto što mi nismo počinili. Toliko godina je poslanik, nikada nije govorila ni o jednoj srpskoj žrtvi, ni od stradanju srpskog naroda, nikada nije pustila suzu za stradalom srpskom decom, za onima koji su poginuli u bombardovanju 1999. godine. Zato moramo uvek da joj odgovorimo i da joj kažemo, pošto je ona rekla gospodinu Bakarecu da je sramota što on govori, ona je sramota za srpski narod.

PREDSEDNIK: Gospođo Jovanović, bio je pokušaj da se dezinformiše na taj način. Ja sam reagovao, ali razumeo sam, znači nisam dobro objasnio. To je bilo pre šest godina. Pre šest godina je bio taj predlog. Moj propust, 2016. godine je bio taj predlog, ali nije uspeo pokušaj da se ljudi dezinformišu, kao ni onaj prethodni da ćemo da budemo u plenumu u nedelju. Nećemo. Ajmo, dalje.

Reč ima Aleksandar Jovanović.

ALEKSANDAR JOVANOVIĆ: Svima vama bivšim radikalima, julovcima, bivšim koštuničinima, velikim borcima za istinu i pravdu, Milanu Jovanoviću, novinaru, je spaljena kuća i čovek je zamalo živ spaljen samo zato što je govorio istinu, gospođo Raguš…

PREDSEDNIK: Jeste li vi to, gospodine Jovanoviću, hteli da iskoristite vreme ovlašćenog, 20 sekundi?

ALEKSANDAR JOVANOVIĆ: Molim?

PREDSEDNIK: Ako je to to, vreme je isteklo, ali da vam kažem da ste pokazali kako se govori o temi dnevnog reda. Sledeći put kada budete govorili o temi dnevnog reda setite se ovih 20 sekundi.

Reč ima Predrag Marsenić.

PREDRAG MARSENIĆ: Hvala vam.

Ja nisam mislio da se javljam, ali moram radi istine da kažem. U Srebrenici nije bio genocid i nije se desio genocid. To je dokazala i Komisija gospodina Gideona Grajfa. To je bila nezavisna komisija. Za razliku od toga u Jasenovcu se jeste dogodio genocid, logor Jasenovac u NDH. Podsetio bih vas da je u Drugom svetskom ratu milion i 150.000 Srba, najmanje, izgubilo život i da su najveći broj njih ubile ustaše u sistemu logora Jasenovac.

Preporučio bih svakome da pročita knjigu koju je o tome upravo ovaj čovek, Gideon Grajf, koji je verovatno jedan od najpozvanijih ljudi da govori o toj temi, veliki stručnjak za genocid. Zaista bih preporučio svakome da to pročita, da se upozna sa terminom i da se upozna sa onim što jeste genocid.

Dakle, Srebrenica nije genocid, radi istine mora da se kaže. Eto, to sam želeo, neću oduzimati više vremena. Hvala vam.

PREDSEDNIK: Imam samo vas u sistemu, gospodine Arsiću, u svojstvu predlagača.

VEROLjUB ARSIĆ: Dame i gospodo narodni poslanici, mogu da kažem da smo imali prilično naporno zasedanje. Video sam ovde i političke performanse, video sam kako su narodni poslanici izlazili sa transparentima i kao narodni poslanik nemam ništa protiv jednog takvog vida političke borbe.

Ovde je bilo žestokih napada da u Srbiji vlada diktatura, da su mediji nezavisni, da su prava opozicije ugrožena. Ja tu moram da postavim jedno veliko pitanje svojim kolegama poslanicima - da li se sećaju da je za vreme bivšeg režima bio zabranjen prenos sednica Narodne skupštine Republike Srbije? Zaboravili ste to. Predsedništvo DOS-a je selo i donelo odluku da se ukine prenos sednica Skupštine. Evo, Marijan Rističević je bio u tom predsedništvu i kaže da je glasao protiv. I bilo je ukinuto. Naredili su tadašnjem direktoru RTS Aleksandru Crkvenjakovu da se ukine prenos i jeste bio ukinut.

U ovoj Skupštini imate samo tri poslanika koji su se izborili da vaše performanse političke mogu da budu viđeni od strane građana Srbije preko RTS-a na nacionalnoj frekvenciji. Ne morate meni da zahvaljujete, ne morate ni koleginici Jovanović, ne morate ni kolegi Rističeviću, ne morate ni Aleksandru Vučiću i on je bio tad narodni poslanik, ali treba da znate da ste zabranjivali prenose Skupštine Srbije preko javnog servisa i zabrana je bila sprovedena. I onda puna usta demokratije, kad se malo zamene uloge.

Idemo dalje. Nije to bio jedini pokušaj. Bilo je još. Može da kaže neko da je to bilo pre 20 godina. Jeste, davno bilo. Šta je bilo 2011. godine? Zašto ste tada hteli da zabranite prenose sednice Narodne skupštine Republike Srbije? Što to ne kažete? Čak je i tadašnja predsednica Narodne skupštine, Slavica Đukić Dejanović, da bi zaštitila narodne poslanike oformila Radnu grupu koja će da donese konačnu odluku o tome.

Hteli ste da ućutkate opoziciju, a vas niko ne ućutkuje. Danima gledam vaše političke performanse, najstrašnije optužbe, a ne pogledate iza sebe kakvi ste bili dok ste bili na vlasti i postavljam pitanje – odakle vama pravo da kada ste sve to radili nekog uopšte kritikujete u vezi toga? Vidim kolege odlaze.

Ja kao narodni poslanik dosta dugo sam vremena i proveo danas u ovoj sali, nisam kao neki moj kolega koji je dobauljao oko ručka, sanjiv, doduše, da održi, evo ga, nema ga sad, svoj politički performans koji je prenet preko javnog medijskog servisa i pobegao.

Znate zašto sedim ovde? Ne samo zbog političke ideje, ne samo zbog toga što zastupam interese građana Republike Srbije, nego da bi nešto naučio od kolega poslanika, jer niko ne može da se pohvali da sve zna, jer da kolege sede ovde u ovoj sali i ne drže samo političke performanse ne bi postavljali pitanje ubistva Slavka Ćuruvije, 12 godina vršili vlast, pa je morao da dođe Aleksandar Vučić, da se otkrije ko su ubice i da se sudski procesuiraju i da budu osuđeni, prvostepeno doduše, ali osuđeni. Šta ste radili 12 godina? Kakvu ste to vlast vršili 12 godina? Apsolutnu. Apsolutističku.

Ovde pričate o tome da su neki protivnici režima bili napadnuti. Zaista ne znam, a moram sada da pitam, na svojoj konferenciji za štampu, pred pet kamera napadnut sam, jel to preneo javni medijski servis za vreme vaše vlasti, narodni poslanik napadnut? Nije. Samo jedna lokalna televizija. To je diktatura kada nema prenosa, kada ne mogu da prenesem vest, kada ne mogu čak ni da kažem da sam napadnut fizički od političkog neistomišljenika.

Šta sada imate da mi pričate o tome? Prošlo je 13 godina. Potražite slobodno, imate na internetu, imate na „Jutjub“ kanalu SNS, nema problema, možete da pronađete.

(Narodni poslanici opozicije dobacuju sa mesta.)

Nećete. Toliko o tome.

Pričaju o demokratiji političke stranke koje su donele jedan od najsramnijih zakona u istoriji razvoja demokratije – Zakon o lustraciji. Bivši režim je doneto taj zakon.

Znate šta je podrazumevao taj zakon? Da ako je neko vaš politički neistomišljenik zakonom može da mu bude uskraćeno ustavno osnovno ljudsko pravo da bude biran, taj zakon ste doneli. Onda su vam opet puna usta demokratije.

Onda, nešto što je mene podsetilo na „Sablju“, kada je neko rekao ovde da mu je žao što dok su bili na vlasti kao DOS nisu počistili opoziciju. Sada ja vas pitam, da li znate šta ste rekli? Očigledno da ne znate ili ste bili toliko mali u vašim političkim strankama da niste znali šta se tada sprema opoziciji, da su svi opozicioni poslanici trebali da budu pohapšeni za vreme „Sablje“ i pitanje je da li bi žive glave izvukli do kraja vanrednog stanja. Ja sam tada bio poslanik. Da nisu intervenisali ambasadori iz pojedinih zapadnih zemalja, to bi se i desilo. Vama i vašem životu niko ne preti za vreme vlasti Aleksandra Vučića.

Za vreme vaše vlasti ja sam morao da se bojim za svoj život.

(Tatjana Manojlović: Netačno.)

Neko je dobacio, „neka sam“? „Neka sam“ i trebao da se bojim za svoj život?

(Tatjana Manojlović: Ne, nego nije tačno.)

Nije netačno. Jako je tačno, kao što nije bilo prenosa, kao što je postojao Zakon o lustraciji, kao što je postojala Komisija za lustraciju, kao što ste pokušali da ukinete prenose 2011. godine. Sve je tačno, sve ima traga. Toliko o tome.

Nezavisnost regulatornih tela. Neko je ovde spominjao REM. Neko je čak i rekao da oni nemaju pravo da štrajkuju zato što primaju platu od građana Republike Srbije. Koliko ste ostrašćeni u tome da kritikujete i da napadate. Vi niste ni pročitali finansijski plan REM-a. Da jeste, znali bi ste da je u izvor finansiranja prihodi od naknade, prihodi Regulatornog tela čine sredstva ostvarena od naknade koju pružalac medijske usluge plaća za pravo na pružanje medijske usluge u skladu sa zakonom i utvrđeni su na osnovu člana 35. Zakona o elektronskim medijima, dok pravo na dozvolu koja je regulisana članom 89. stav 1. istog zakona pružalac medijske usluge ostvaruje sve dok izmiruje obavezu plaćanjem naknade za pružanje medijske usluge.

(Tatjana Manojlović: Niko to nije rekao.)

Nemojte sad. Evo stoji kolega koji je to rekao.

(Tatjana Manojlović: Niste nas razumeli.)

Ja ga nisam lepo čuo. Ja odlično čujem, a još bolje pamtim.

Znači, članovi REM-a ostvaruje sopstvene prihode, ali je lepo reći da primaju platu iz budžeta koji pune građani Srbije, a eto ništa ne rade. To nije tačno, eto ni to nije tačno.

(Tatjana Manojlović: Ne može funkcioner da štrajkuje.)

Najsmešnije u tome jeste da medije čije interese vi zastupate iz bivšeg režima ne plaćaju nikakvu taksu i onda vi imate pravo da kritikujete privatne medije koji plaćaju taksu na njihovu uređivačku politiku.

Idemo dalje. Neko je spomenuo rijalitije. Ko je započeo tu famoznu priču oko rijalitija? Da li se neko seća ko je doveo „Velikog Brata“ u Srbiju? Da nije možda bivši gradonačelnik Beograda? Znate šta, najmizernije u toj priči jeste da je preko Pionirskog grada napravljen objekat koji služi za dnevni smeštaj dece, gde ste smestili učesnike „Velikog Brata“. Znači, u prostor koji je namenjen, na javnoj površini, koji je namenjen za dnevni smeštaj dece, smestili ste „Velikog Brata“. Gradonačelnik dao dozvolu, deca, nečija jesu, ali nisu to mala deca, da budemo jasni, znači ko je tu prihodovao? Da li „Emoušn“, da li „Dajrekt medija“, „Multikom“? Svejedno je, apsolutno je svejedno.

Moram nešto da vas pitam, kako se to zove kada koristite javnu funkciju i javni resurs, a ostvarujete lični privatan prihod? Šta je to? Ja to zovem lopovlukom. I onda se neko naljuti kada ja kažem da je mašinski mozak najobičnija lopuža. Najobičnija lopuža.

Ovde je bilo mnogo kritičara oko RTS i te takse. Ja sam u svom uvodnom izlaganju rekao da nezavisnost regulatornih tela, pa čak i Javnog medijskog servisa zavisi od izvora finansiranja. Da li je tako? Znači, morate da mu obezbedite stabilan izvor finansiranja da ne zavisi od budžeta Republike Srbije. Da li je tako? Tako je. Dobro.

Idemo dalje. Zašto je RTS za vreme bivšeg režima i te kako bio sufinansiran iz budžeta Republike Srbije, i tada je postojala neka pretplata? Zato što Javni medijski servis ili RTS ostvaruje prihode po dva osnova. Prvi osnov je pretplata, sada taksa, drugi osnov je sopstveni prihodi koje ostvaruje prilikom prodaje reklamnog prostora.

E sad, bivši gradonačelnik Beograda zakupio je celokupan reklamni prostor po diskontnim cenama. Znači, deset posto od tržišne, a onda je prodavao po tržišnim cenama. Zbog toga je RTS imao gubitke koji su nadoknađivani iz budžeta Republike Srbije. Ko je onda pokrao građane Republike Srbije i RTS? Bivši režim i bivši gradonačelnik. Onda postavite pitanje – zašto ste bivši? Zato što ste takvi. Ne trebamo mi vama da ukidamo televizijske prenose, ne trebamo ni da vam branimo da se pojavljujete na Javnom medijskom servisu, nego vas tamo oni neće. Takvi kakvi ste, verovatno bi ste sebi još više odmogli u vašoj želji da dođete na vlast.

Ovde se stalno spominjala i priča oko nezavisnosti sudija i tužilaca. Dobro. Neke moje kolege su i u ranijem sazivu i u onom ko zna kom tamo pre toga čitali odluke opštinskih odbora bivšeg režima koji su predlagali, podržavali, šta sve nisu radili za sudije i tužioce. Čak i mesni odbori proveravali, špijunirali žene, ko je za koga, ko je kakvu vlast itd. Ne odobravam. To je jedan oblik uticaja na nezavisnost i samostalnost nosilaca pravosudnih i tužilačkih funkcija.

Znate li kako se to radilo u Požarevcu? Seo je jedan jako visoki funkcioner DS iz Požarevca sa advokatom koji je bio jako blizak tom bivšem režimu i ovaj prvi je bio advokat, samo je zbog neke druge stvari zamrzao status advokata i u restoranu koji se zvao „Kod Pere Napoleona“, za kariranim stolnjakom precrtavali ko će da bude razrešen od sudija i tužilaca. Ako mislite da vam ne govorim istinu, slobodno to proverite u Požarevcu, onda vi opet imate nekom pravo da pričate o nezavisnosti pravosuđa.

Ljudi, hajde malo da postavimo neke stvari. Ja razumem, opoziciji nikada nije dovoljno demokratije, ali ipak moram da vam kažem, to što ste danas imali svoje političke performanse u ovoj Skupštini, a prenosio je Javni medijski servis, između ostalog, treba da zahvalite i predsedniku Republike Srbije, Aleksandru Vučiću, što vam je to omogućio dok je bio opozicioni narodni poslanik.

Nećemo sad o cenzusima da pričamo.

Znači, manite više sa tom pričom oko nedostatka demokratije. Manite tu priču oko toga da zbog javnog medijskog servisa neko gubi i dobija izbore. Nije tačno. Dokle god tako postupate i dokle god tako razmišljate stalno ćete izbore da gubite, zato što nikada nećete da postavite sebi pitanje gde ste vi pogrešili, gde je vaša odgovornost za vaš izborni rezultat jer vaša odgovornost je uvek presudna.

Kad budete videli gde je vaša odgovornost, kad budete izašli iz Beograda i skinuli salonske cipele i obuli čizme, obišli svako mesto u Srbiji, svako selo, svaki sokak gde nećete da čujete lepe stvari, ali morate zbog politike koju zastupate valjda da imate i stomak za to, onda možete da se nadate da ćete doći na vlast. To vam ja govorim kao poslanik koji je 12 godina bio opozicija, koji je to radio. Dok to ne uradite nikakav RTS, nikakvi mediji, ništa neće da vam pomogne da dođete na vlast.

Prvo da vidite gde su vaše greške bile dok ste bili na vlasti, da priznate greške, a ne da se samo izvinjavate Hrvatima za zločine koje nismo ni počinili, a onda možete da molite građane Srbije za oprost i da kažete da nećete više to da radite. Pitanje je da li će da vam poveruju ili neće. To je sad stvar građana Srbije.

Ovo priče oko ugroženosti medija, ugroženosti novinara, pazite pričate o ugroženosti novinara, pretučene novinarke ispred televizije „Pink“. Jel neko osudio od vas to? Nije niko. Motorne testere u RTS-u – jel neko osudio to? Nije niko. Kolega nam pretučen ispred Skupštine, jel to neko osudio? Nije niko.

Čekajte, stanite, da budemo jasni – koliko god da ste krivi i koliko god da građani budu u pravu što bi nekog od vas napali ja bih vas branio sa one ljudske strane, nemojte vi da se zahvaljujete. Ali, očigledno, vi ne samo da to ne biste radili, nego biste još i podsticali.

Jel ste nam obećavali vešala na Terazijama? Jeste. Šta, niste? Pretite deci. Šta imate gore od toga? Hoćete da jurite ljude po ulicama zato što ne misle politički iste kao vi? Iz vaše političke impotencije i nemoći da pobedite na izborima? Aman, ljudi, nismo vam mi krivi što gubite izbore. Nismo vam mi krivi.

Ne bih dalje da više zadržavam i kolege poslanike, evo 20 minuta je. Znači, pustite nezavisna tela da rade svoj posao. Ako se sećam dobro – kada ste bili vlast ako je neki poslanik spomenu bilo kakav sudski postupak odmah ste napadali da je to ugrožavanje nezavisnosti i samostalnosti nosilaca pravosudnih funkcija. Pustite taj REM neka uradi to kako treba. Na osnovu toga biće i odluka, na osnovu zakona, na osnovu ispunjenosti uslova.

Nemojte više oko te priče, oko toga da je diktatura u Srbiji. Ja sam vašu diktaturu i te kako osetio na svojoj koži. I te kako sam je osetio i meni to pravo nemate da pričate.

PREDSEDNIK: Zahvaljujem.

Ovim, saglasno članu 98. stav 4. Poslovnika, zaključujem zajednički načelni jedinstveni pretres o predlozima akata iz tačaka od 1. d o 21. dnevnog reda.

Nastavljamo sa radom u ponedeljak u 10.00 časova.

(Sednica je prekinuta u 18.35 časova.)